Călin Stănculescu 
(J 


CARTEA ŞI FILMUL 


Lucrare editată de Uniunea Cineaștilor din România 
Preşedinte Acad. Mihnea Gheorghiu 


Editor executiv: regizor David Reu 
Tehnoredactare computerizată: Cezar-Octavian Diţă 
Corectură: Măriuca Neagu 


Carte introdusă în Biblioteca Virtuală a României — 
www.dacoromanica.ro — cinematografie 
în cadrul colaborării cu Uniunea Cineaștilor 


Descrierea CIP a Bibliotecii Naţionale a României 


STĂNCULESCU, CĂLIN 
Cartea şi filmul / Călin Stănculescu. — 
București : Biblioteca Bucureştilor, 2011 
ISBN 978-606-8337-27-2 


791.43 


Călin Stănculescu 


CARTEA $I FILMUL 


Editura Biblioteca Bucureştilor 
Bucureşti — 2011 


Mulţumiri 


Respect şi gratitudine pentru eforturile regretatului 
Preşedinte al Uniunii Cineaştilor din România de a 
înscrie în cărți aventura unui dialog, nu prea prietenos 
mereu, dar soldat cu opere perene, dintre scriitori şi 
cineaşti. Următorul tom va fi mai bogat. Mulţumiri 
tuturor cineaştilor care mi-au oferit, nu mereu cu voia lor, 
ocazia să le comentez creaţiile. Mulţumiri şi recunoştinţă 
prietenilor din lumea filmului (mai ales lui loan Pavel 
Azap şi Antonio Berenyi). Omagiu autorilor care au 
scris despre filmul românesc. Şi un discret semn de 
recunoştinţă pentru soția mea, Nadejda, cea fără de care 
n-aş fi acceptat să scriu acest fantastic dialog dintre arta 
cuvântului şi cea a imaginii pe ecran. 


Călin Stănculescu 


INTRODUCERE 


Cuvântul şi imaginea 
Un secol de dialog literatură — film 


I. Începuturile 


Arta filmului i-a fascinat întotdeauna pe scriitori. 
Suita de descoperiri tehnice, care a dus la imprimarea 
imaginii în mişcare pe celuloid, a constituit un 
magnet puternic pentru artiştii cuvântului, care au 
văzut în cinematograf o posibilitate de a-şi vedea 
opera pe ecrane, de a cuceri astfel noi cititori, de a-şi 
hrăni orgoliul şi idealul afirmării, dar şi de a participa 
ca teoreticieni, scenariști, comentatori, artişti pe 
tărâmurile unei noi arte, ce a fost recunoscută de abia 
după vreo două decenii de existență. 

Filmul românesc s-a născut, ca şi în patria sa 
de origine, Franţa, sub semnul documentarului, al 
vederilor — actualități inedite pentru spectatorul de 
la sfârşitul secolului XIX. De abia în 1911 primele 
filme de ficţiune apar pe ecrane, Amor fatal, regia şi 
scenariul — Grigore Brezeanu, fiind adaptarea unei 
piese din repertoriul Teatrului Naţional, şi Înşir-te 
mărgărite, regia Grigore Brezeanu şi Aristide 

Demetriade, scenariul aparținând lui Victor Eftimiu. 
Cu un an înainte, în paginile unei efemere reviste 
— Scena — Liviu Rebreanu publică prima încercare 
de cronică cinematografică dedicată artei ce poate 
„să înlesnească revoluţia culturală şi estetică”. Din 
păcate, scriitorul nu revine la preocupările pentru 
film decât doi ani mai târziu în revista Ramuri cu 
schița Cinema şi cu scenariul Vis năprasnic, dramă 
cinematografică în 12 tablouri. În revista Viaţa 
Românească, Tudor Arghezi se arată îngrijorat 
de posibila concurenţă pe care noua artă ar putea 
face teatrului. În septembrie 1912, în cadrul rubricii 
Cronica teatrală scriitorul  creionează totuşi 
avantajele cinematografului care propune spectacole 
„ieftine, interesante, rapide”, menite de-a „urma 
fantezia gândirii şi de-a face imposibilul posibil”. 
În luna octombrie a aceluiaşi an, în aceiaşi revistă, 
autorul Cuvintelor potrivite afirma „Teatrul Naţional 
s-a distins printr-o varietate de piese al căror grav şi 
singur defect a fost, de la o seară la alta, un contrast 
uimitor. Dar toate teatrele, trebuie să spunem, joacă 
în faţa unor săli deopotrivă de goale şi în aplauze 
gratuite. În schimb, spectacolele cinematografice nu 
se pot plânge de criză. Concentrat şi rapid, filmul 
triumfă tot mai mult asupra scenii. Înşişi actorii, 
dezinteresați de spectacolele în care nu se produc, 
sunt clienţii lui stăruitori. Mai curând sau mai târziu 
dezechilibrul acesta trebuie să se transforme în 

conflict. De o parte vor fi în cele din urmă actorii, 
autorii şi teoreticienii artei în teatru, care vor cere 
intervenţia statului, ca în negoțul farmaciei. De altă 
parte se va găsi filmul şi....publicul întreg.” Tot în 
1912, filmul Independența României, cu scenariul 
scris de patru mari actori ai Naţionalului — Petre 
Liciu, Constantin I. Nottara, Aristide Demetriade şi 
Grigore Brezeanu — este axat pe firul epic al poveștii 
lui Peneş Curcanul din ciclul Ostaşii noştri de Vasile 
Alecsandri. Recuperarea istorică a acestui film, 
restaurarea sa, precum şi faptul că a inspirat o superbă 
evocare a începuturilor cinematografiei româneşti, 
semnată de Nae Caranfil, sub titlul Restul e tăcere, 
se constituie în evenimente de referință pentru istoria 
celei de a şaptea arte pe teritoriul românesc. Piesa lui 
Alecsandri şi nuvela lui Negruzzi, dedicate istoriei 
Cetăţii Neamţului vor furniza scenariştilor Corneliu 
Moldovanu şi Emil Gârleanu în 1913 substanţa 
filmului istoric despre conflictul româno-polon din 
timpul lui Ştefan cel Mare. Regizor — Emil Gârleanu. 
În acelaşi an, poetul Alexandru Macedonski 
comentează fenomenul filmic, ca substanţă artistică 
şi se încumetă a-şi transforma o mai veche povestire 
Aşa se fac banii într-un scenariu de film. 

În anul 1913 se mai înregistrează alte patru filme, 
şi anume, Dragoste la mănăstire, scenariul Victor 
Eftimiu şi Emil Gârleanu, regia G. Georgescu, Oțelul 
răzbună, scenariul — Corneliu Moldovanu, regia 

Aristide Demetriade, Răzbunarea, regia şi scenariul 
— Haralamb Lecca, practicant al unui realism 
sumbru şi trivial în creionarea unei drame şocant 
de asemănătoare cu cea trăită de personajele piesei 
Năpasta de Ion Luca Caragiale, şi Ghinionul, film 
cu realizare incertă, autor şi scenarist fiind creditat 
Liviu Rebreanu, regizor fiind indicat după unii 
autori, interpretul principal, actorul N. Ciucurette. 
În anii 1912 şi 1913, Liviu Rebreanu era consilier 
la Societatea „Filmul de artă Leon M. Popescu”. 
Din materia narativă a Ghinionului, ne informează 
Bujor T. Rîpeanu, autorul excelentei lucrări de 
referință Filmat în România, autorul Răscoalei 
„a scris în aceiaşi epocă un monolog şi o schiţă”. 
Liviu Rebreanu va semna în deceniul 1920-1930 o 
serie de articole dedicate cinematografului, iar în 
1930, ca director al Direcţiei educaţiei poporului, va 
elabora o serie de acte legislative privind organizarea 
industriei filmului, importul şi exportul de filme, 
cenzura şi măsurile fiscale menite să protejeze şi 
să ajute dezvoltarea cinematografiei naţionale. În 
anul 1914 se înregistrează şi prima tentativă de a 
se prezenta pe ecranele cinematografelor româneşti 
Aventurile lui Păcală, în versiunea lui Petre Dulfu. 
Nu trecuseră nici două decenii de la inventarea 
cinematografului şi un fapt cert se impune, şi anume, 
amploarea interesului şi complexitatea participării 
scriitorilor români la primele opere din istoria 

filmului românesc. Cum această istorie nu poate 
fi despărțită de cultura şi civilizaţia care au produs 
pe artiştii condeiului, inspirați la rândul lor de 
evenimentele istorice şi sociale ale neamului, aceştia 
devin şi actori dinamici în adoptarea şi adaptarea noii 
arte la realitățile societăţii. Vom schiţa în continuare, 
fără a intra în detalii, dialogul scriitorilor cu filmul, 
dar şi intervenţia lor în calitate de autori, teoreticieni 
sau legislatori. 


II. Perioada interbelică. Ecranizări, teorie, 
legislaţie 


După terminarea Marelui Război, în anul 1923, 
una dintre primele coproducții România-Germania- 
Olanda, Țigăncuşa de la iatac, are drept sursă de 
inspirație nuvela omonimă a lui Radu Rosetti. 
Doctorul lon Cantacuzino, producător, regizor, 
scenarist, critic şi istoric de film aprecia acest 
titlu drept al doilea început al filmului românesc, 
după producţiile lui Leon Popescu. Melodrama, cu 
acțiunea plasată la mijlocul secolului al XIX-lea, în 
mediul boierimii autohtone şi al robilor ţigani va fi 
regizată de Alfred Halm, scenariul fiind semnat de 
Victor Beldiman, acesta din urmă şi interpret al lui 
Strul, cârciumarul. 

În 1924, filmul Păcat, regia Jean Mihail, respectă 

în bună măsură originalul prozei lui lon Luca 
Caragiale. Filmul provoacă protestele autorităților 
religioase, fapt ce determină eliminarea unor 
secvenţe din varianta finală, inclusiv deznodământul 
— uciderea fraţilor incestuoşi de către propriul tată, 
preot. Anul 1925 aduce pe ecranele româneşti şi prima 
dramă etnică, Manasse, inspirată de piesa în patru 
acte a lui Ronetti Roman, tot în regia lui Jean Mihail, 
după scenariul semnat de Scarlat Froda. Intoleranţa 
religioasă din mediul evreiesc ortodox este atacată 
în numele necesităţii schimbării mentalităților, sub 
presiunea tinerelor generaţii. Nuvela scriitorului 
I.C. Vissarion O întâmplare veche, dramă pasională 
cu acțiunea plasată în satul românesc la început 
de secol XIX, va fi transpusă pe peliculă de Ghiţă 
Popescu şi Eftimie Vasilescu, cu titlul Legenda 
celor două cruci. Până la sfârşitul celui de-al 
Doilea Război Mondial aveau să apară pe ecranele 
din România filme inspirate de opere semnate de 
Ion Luca Caragiale — Năpasta, O făclie de Paşti, 
O noapte furtunoasă, Nicolae Gane — Piatra lui 
Osman, Mihail Sadoveanu — Venea o moară pe Siret, 
Liviu Rebreanu — Ciuleandra, Tudor Muşatescu 
— O noapte de pomină şi Visul unei nopţi de iarnă, 
Nicolae Porsenna — Se aprind făcliile, Victor Ion 
Popa — Focuri sub zăpadă. Printre scenariști şi 
dialoghişti se numără lon Marin Sadoveanu, N.N. 
Șerbănescu, Isaiia Răcăciuni, N.D. Cocea, George 

Mihail Zamfirescu. Printre comentatorii pro şi contra 
artei filmului îi regăsim pe Ion Minulescu, Lucian 
Blaga, Tudor Vianu, Camil Petrescu, Felix Aderca şi 
alții. 

Poet, eseist, traducător, filosof al culturii, 
Benjamin Fundoianu — Fondane, care a pierit la 
Auschwitz în 1944, publică în România, Franţa şi 
Argentina comentarii teoretice despre arta filmului, 
încumetându-se a deveni scenarist şi regizor al 
filmului Tararira. O excelentă monografie, apărută 
în seria UCIN — Centenarul cinematografiei româ- 
neşti —, i-a dedicat Dana Duma acestei activităţi mai 
puţin cercetate a poetului avangardist, promotor 
al poeziei pure, după George Călinescu. Adversar 
al filmului sonor, partizan al filmului comercial de 
calitate, Fundoianu se face şi apărătorul filmului pur, 
un inedit mijloc de cunoaştere al sufletului omenesc. 

Dacă Macedonski şi Arghezi se numără printre 
primii comentatori ai artei a şaptea, în deceniul 
al treilea se amplifică şi se nuanţează discursul 
analitic aplicat cinematografului în texte de referință 
semnate de Mihail Dragomirescu, Tudor Vianu, 
Camil Petrescu, Felix Aderca, Eugen Ionescu, 
George Călinescu, G.M. Zamfirescu, Zaharia Stancu, 
Emanoil Bucuţa, Saşa Pană, Hortensia Papadat- 
Bengescu şi mulți alții. Spaţiul nu permite detalierea 
poziţiilor şi cuantificarea meritelor scriitorilor 
în edificarea unor poziţii teoretice sistematice în 

aprecierea filmului ca artă şi în dialogul acestuia cu 
literatura şi mai ales, cu arta dramatică, zonă cu care 
a fost deseori considerat un competitor de anvergură. 
De altfel, Mihail Dragomirescu, Tudor Vianu şi 
Camil Petrescu sunt pe drept cuvânt, consideraţi 
întemeietorii teoriei de film în ţara noastră, fapt 
remarcat într-o excelentă sinteză a acestei zone de 
analiză a scriitorului clujean Tudor Vlad, în volumul 
Fascinația filmului la scriitorii români, 1900 — 1940, 
apărut la Centrul de studii Transilvania, 1997. 

În vederea fundamentării proiectelor legislative 
menite a statua activitatea cinematografică în Ro- 
mânia, subsecretarul de stat Alexandru Mavrodi, din 
guvernul liberal condus de I.G. Duca, solicită unor 
personalități ca Tudor Vianu, Alexandru Rosetti, Ion 
Marin Sadoveanu sau Ion I. Cantacuzino în toamna 
lui 1933 sprijinul şi sfatul pentru materializarea Legii 
pentru crearea fondului naţional al cinematografiei, 
scriitorii amintiți făcând din 1934 parte dintr-o 
Comisie a cinematografiei. După doi ani, o nouă 
Lege prevede ca Oficiul Naţional de Turism să 
supervizeze prin Direcțiunea cinematografică organi- 
zarea cinematografiei naţionale, propaganda prin 
film, controlul cinematografelor şi cenzura filmelor. 

La 1 noiembrie 1940, Ion I. Cantacuzino, director 
general al Direcţiunii cinematografice elaborează 
proiectul de lege pentru înființarea Oficiului 
Naţional Cinematografic. În raportul întocmit la 

data de 7 martie 1941, Nichifor Crainic, ministru 
secretar de stat însărcinat cu propaganda, aprecia că 
prin dispozițiile prevăzute se realizează un progres 
absolut necesar şi hotărâtor pentru crearea industriei 
române de cinematograf şi deci a unui puternic mijloc 
de propagandă națională. (Vezi şi Unele considerații 
asupra legislaţiei cinematografice din România din 
perioada interbelică — Decebal Mitulescu în nr. 1, 
2010, al revistei Cinefile). 

Camil Petrescu, care scrisese în 1938 un scenariu 
cinematografic dedicat unei idile petrecute în 
vremea domnitorului Ştefan cel Mare, va face 
parte din conducerea Societăţii Cineromit, societate 
de producţie de film româno-italiană. Creată în 
urma aplicării legislației cinematografice amintite, 
Cineromit-ul a produs parțial Odessa în flăcări 
şi Escadrila albă, dar şi Visul unei nopți de iarnă, 
scenariul Tudor Muşatescu, printre proiectele 
nematerializate din cauza evenimentelor din timpul 
celui de-al Doilea Război Mondial numărându-se şi 
Sărmanul Dionis, după un scenariu propus de Dan 
Botta. 


III. Filmul îşi caută scenariștii. 
Intre anonimi şi clasici 


Dialogul scriitorilor cu filmul continuă la început 
timid, apoi ferm şi instituționalizat după instaurarea 

regimului comunist şi abdicarea regelui Mihai. 
Naţionalizarea producției, prelucrării şi distribuției 
de film determină, ca şi schimbarea regimului statal, 
o nouă optică în raporturile literaţilor cu cea de-a 
şaptea artă. Primii chemaţi la adeziunea față de noul 
regim sunt Mircea Ştefănescu, Aurel Baranga, Petru 
Dumitriu şi Cezar Petrescu, scriitori care nu ezită să 
scrie scenarii originale, cum ar fi ultimul amintit, care 
colaborează cu Mihai Novicov pentru Răsare soarele 
şi Nepoţii gornistului, regia Dinu Negreanu, să 
producă demascări de clasă ca Mircea Ştefănescu, cu 
Răsună valea, regia Paul Călinescu sau să satirizeze 
mentalitățile veştejite de noul regim ca Aurel Baranga 
cu Bulevardul „Fluieră vântu ”, regia Jean Mihail. 
Petru Dumitriu îşi va ecraniza nuvela Nopțile de 
iunie, film semnat de Jean Georgescu şi Victor Iliu, cu 
titlul În sat la noi, iar Mihail Sadoveanu îşi va vedea 
„capodopera” Mitrea Cocor, ecranizată de Valeria şi 
Profira Sadoveanu, regia fiind asumată în tandem de 
Victor Iliu şi Marietta Sadova. Cum nu intenţionez 
a face tot inventarul acestor cotituri elocvente în 
evoluţia scriitorilor, voi continua prin a semnala doar 
certele valori ale filmului de ficţiune datorate textelor 
clasice sau unor importante opere literare semnate 
de scriitori în ultima jumătate a secolului XX. În 
primul deceniu de existență al noii cinematografii 
sunt ecranizate opere semnate de Ion Luca Caragiale, 
Ioan Slavici, Mihai Eminescu, Marin Preda, Mihai 

Sebastian, Tudor Arghezi şi Panait Istrati. Dacă 
Blanca, prima coproducție dintre Institutul de Artă 
Teatrală şi Cinematografică şi Studioul Bucureşti, 
regia Mihai Iacob şi Constantin Neagu, film inspirat 
de Povestea teiului şi Făt Frumos din tei de Mihai 
Eminescu, avea să fie acuzat de misticism şi interzis 
la difuzarea pe ecrane, La Moara cu noroc de Victor 
Iliu după loan Slavici avea să fie capodopera la care 
s-au referit deseori istoricii şi criticii comentatori ai 
întregii istorii postbelice a filmului românesc. Prima 
ecranizare inspirată de opera scriitorului ardelean 
avea să fie prezentată la Festivalul internațional al 
filmului de la Cannes, 1957. 

Opțiunile scenariştilor merg, în al doilea deceniu 
de cinematografie socialistă, spre opere semnate de 
Jean Bart, Porto Franco, regia Paul Călinescu, unde 
îşi face debutul scriitorul Mihnea Gheorghiu, autor a 
numeroase scenarii aplicate pe diverse genuri filmice, 
sau spre proze de referință ce aparţin scriitorilor 
Liviu Rebreanu, lon Creangă, Mihail Sadoveanu. 
Scriitorul Mihnea Gheorghiu, neoavangardist în anii 
războiului, anglist de renume, autorul unei inspirate 
şi documentate monografii dedicate lui William 
Shakespeare, avea să-şi lege definitiv numele 
de istoria filmului românesc prin statutul său de 
preşedinte al Consiliului Cinematografiei între anii 
1963-1965, când contribuie decisiv la înfiinţarea 
Asociaţiei Cineaştilor, la organizarea festivalurilor 

naționale şi internaționale de la Mamaia, la sporirea 
producției de filme, la înființarea revistei Cinema, 
la crearea studioului Animafilm etc. etc. O bogată 
filmografie ca scenarist îl recomandă cu prisosință pe 
academicianul Mihnea Gheorghiu, astăzi preşedinte 
al Uniunii Cineaştilor, printre întemeietorii şcolii 
naționale de cinema. 

Filmul lui Liviu Ciulei inspirat de romanul 
Pădurea spânzuraţilor, scenariul va fi semnat de 
scriitorul Titus Popovici, ce va deveni scenaristul 
de profesie al următorului sfert de secol, dobândeşte 
înalte distincții la Cannes şi Milano, alte patru 
importante premii fiind decernate la Festivalul 
național de la Mamaia, 1965. Reper antologic în 
filmografia mondială a genului, Pădurea spânzu- 
raților este una dintre acele opere exemplare 
cu dimensiuni universale şi etern valabile, scria 
istoricul de film Manuela Cernat în volumul Filmul 
şi armele. lar opera lui Liviu Ciulei, plecat recent 
dintre noi, avea să cucerească la Cannes cel mai 
important premiu pentru cinematografia românească 
până la triumful lui Cristian Mungiu la acelaşi 
festival cu 4 luni, 3 săptămâni şi 2 două zile, Palme 
d'Or. Anul 1965 aduce pe ecrane două ecranizări 
inspirate de nemuritoarea operă a lui lon Creangă 
— Amintiri din copilărie, unde îşi face debutul în 
filmul de lungmetraj ficţiune regizoarea Elisabeta 
Bostan şi De-aș fi... Harap-Alb, lungmetraj cu actori, 

propus de Ion Popescu Gopo, viziune iconoclastă, 
chiar postmodernistă avant la lettre. Cheia parodică 
adoptată de marele cineast al animației româneşti, 
avea să fie răsplătită cu premii la Milano şi Moscova, 
dar şi la Festivalul național de la Mamaia, 1965. 
Anul 1969 aduce pe ecrane varianta cinematografică 
a romanului Baltagul de Mihail Sadoveanu în regia 
lui Mircea Mureşan, după ce anterior alți cineaşti îşi 
exprimaseră opţiunea de a ecraniza puternica operă, 
inspirată la rândul ei de balada Mioriţa. Este vorba de 
proiectele lui Victor Iliu, 1964, Liviu Ciulei,1966 şi 
Lucian Pintilie, 1968. Coproducție româno-italiană, 
filmul a fost prezentat la Veneţia şi la Film Forum la 
Brno. 

Deceniul 1971-1980 aduce pe ecran alte câteva 
importante ecranizări. Debutul în filmul de ficțiune 
pentru doi dintre cei mai talentați cineaşti din noul 
val, Dan Piţa şi Mircea Veroiu se produce cu Nunta 
de piatră şi Duhul aurului, ecranizări inspirate de 
opera lui lon Agârbiceanu. Cele două filme pornesc 
de la povestirile Fefeleaga şi La o nuntă, primul şi 
Vâlva băilor şi Lada, al doilea. Sunt puține filme, 
dacă sunt, în cinematografia română, care dovedesc 
un gust atât de ales şi un rafinament atât de înalt, 
scria în revista Cinema scriitorul Alexandru Ivasiuc, 
directorul unei case de film. Tot în 1971, apare 
pe ecrane prima adaptare din opera romanescă a 
criticului George Călinescu, filmul Felix şi Otilia, 

semnat de Iulian Mihu, după scenariul lui loan 
Grigorescu. Filmul cucereşte importante premii 
ACIN pentru regie, scenariu, imagine, interpretare, 
decoruri, montaj, premii de excelență la Salerno 
şi o plachetă la Veneţia. În 1973, regizorul Radu 
Gabrea semnează Dincolo de nisipuri, film inspirat 
de prozele Îngerul a strigat şi Dincolo de nisipuri de 
Fănuş Neagu. Romanul Mara de loan Slavici este 
ecranizat de Mircea Veroiu în 1975, cu titlul Dincolo 
de pod, Zaharia Stancu îl inspiră pe Andrei Blaier 
cu filmul Prin cenuşa imperiului, după romanul 
Jocul cu moartea, premiat la Cannes, Avellino şi 
Karlovy Vary, dar şi de ACIN cu Marele Premiu şi 
premiul pentru muzică. Victor lon Popa, scenaristul 
unuia dintre primele filme polițiste din perioada 
războiului, Focuri sub zăpadă, regia Marin lorda, 
film neterminat, comentator avizat al fenomenului 
cinematografic, este ecranizat cu Velerim şi Veler 
Doamne, sub titlul Osânda de Sergiu Nicolaescu, 
una dintre puţinele reuşite ecranizări ale regizorului 
specializat în filme de aventuri şi istorice. Primit cu 
rețineri majore de critici, filmul adună totuşi premii 
ACIN şi la Moscova pentru interpretarea lui Amza 
Pellea. Camil Petrescu va fi abordat de acelaşi 
autor tentat de literatura clasicilor, Mircea Veroiu, 
care îndrăzneşte a ataca romanul Ultima noapte de 
dragoste, prima noapte de război sub titlul Între 
oglinzi paralele. Rafinamentul plastic al filmului 

îi aduce premii ACIN pentru imagine, decoruri, 
montaj şi interpretare. Regizorul va recidiva în 
pasiunea sa pentru ecranizări propunând şi varianta 
cinematografică a romanului Adela de Garabet 
Ibrăileanu. 

Ultimul deceniu de cinematografie socialistă 
începe în 1981 cu un film cenzurat De ce trag 
clopotele, Mitică?, inspirat de piesa D-ale carna- 
valului de lon Luca Caragiale. Lucian Pintilie, 
regizorul filmului, ultimul înainte de Decembrie 
1989, materializează o sublume, un conglomerat 
rezidual în continuă fermentație logoreică, (Mircea 
Iorgulescu, Eseu despre lumea lui Caragiale). 
Filmul nu poate lua decât în 1990 importante premii 
ale Uniunii Cineaştilor. Cenzura este vigilentă 
şi interzice anul următor şi excelentul Faleze de 
nisip, semnat de Dan Piţa după romanul lui Bujor 
Nedelcovici. Cezar Petrescu este ecranizat de 
Alexandru Tatos în 1985 cu romanul său emblematic 
Întunecare. În 1986, loan Slavici, nu este uitat de 
regizorul Nicolae Mărgineanu şi una dintre cele 
mai frumoase proze Pădureanca este ecranizată 
obținând mai multe premii ACIN, pentru regie, 
interpretare. Capodopera lui Marin Preda Moromeţii 
capătă o importantă echivalență cinematografică 
în filmul omonim semnat de Stere Gulea în 1987. 
Filmul este recompensat cu Marele Premiu, premiul 
pentru imagine, pentru interpretare masculină, 


19 


pentru scenografie, pentru muzică şi montaj de către 
ACIN. 

În timpul celor patru decenii de cinematografie 
socialistă peste o sută de scriitori s-au consacrat 
scenariului de film, unii renunțând la propria operă, 
cazul lui Titus Popovici, alţii colaborând cu echipe, 
mai mult sau mai puțin anonime, cazul Eugen Barbu, 
alții practicând scenariul paralel cu propria operă 
cazul lui Mihnea Gheorghiu, Horia Lovinescu, Horia 
Pătraşcu, Radu Tudoran, Petre Sălcudeanu, Petru 
Popescu, loan Grigorescu, Zaharia Stancu, Laurenţiu 
Fulga, Radu Cosaşu, Augustin Buzura, Dinu Săraru, 
Petre Luscalov, Vintilă Corbul, Eugen Uricaru, Radu 
F. Alexandru, Alexandru Ivasiuc, Petru Vintilă, 
Dumitru Solomon, Iosif Naghiu şi mulți alții. 
Scriitorul Francisc Munteanu a devenit realizator 
de filme cu aproape 20 de titluri. Romancier şi 
publicist, inclusiv critică de film, Nicolae Breban 
îşi autoecranizează două romane, la al doilea, 
Printre colinele verzi, după Animale bolnave 
devenind şi regizor. Dinu Săraru, abil scenarist al 
propagandei comuniste, semnează ecranizări după 
propriile romane — Clipa, Vânătoare de vulpi, aici 
în colaborare cu Mircea Daneliuc, Dragostea şi 
Revoluţia, alături de glorificări, astăzi jenante, ale 
regimului — Partidul, inima ţării, Omagiu, Cei mai 
frumoşi 20 de ani, Epoca Ceauşescu Nicolae. În 
fertilul dialog al scriitorilor cu filmul apar şi aspecte 

mai colorate cum ar fi , de pildă, prezenţa versurilor 
Anei Blandiana, Ninei Cassian şi ale lui Teodor Pică 
în câteva opere cinematografice sau apariţia lui D.I. 
Suchianu, supranumit Domnul Cinema, a lui Dan 
Deşliu, Fănuş Neagu sau a lui Romulus Vulpescu 
în calitate de figuranţi în alte titluri, după cum lista 
foarte generoasă a autorilor din literatura universală 
ce au inspirat filme româneşti se întinde de la Gogol 
şi Cehov la Oscar Wilde, de la Labiche şi fraţii 
Grimm la Karl May şi Jack London, de la Jules Verne 
la Dostoievski. Complexe şi profunde raporturile 
scriitorilor cu arta filmului vor depăşi în multe 
cazuri statutul de refugiu împotriva unei cenzuri 
mai mult sau mai puţin ideologice şi vor continua 
şi în deceniile de după evenimentele din Decembrie 
1989, ele statuând noi perspective pentru interesante 
ecranizări, pentru originale comentarii asupra artei 
ajunse, oare, la maturitate, pentru îndrăznețe schiţe 
de teorie şi practică pedagogică asupra artei a şaptea. 
Până la povestea acestor două decenii să privim şi să 
citim împreună despre cele mai frumoase tălmăciri 
din tezaurul literaturii în istoria filmului românesc. 

1. ION AGÂRBICEANU - NUNTA DE. 
PIATRĂ (FEFELEAGA ŞI LA O NUNTĂ) 


Poezia unui univers damnat 


Scriitorul pe ecrane 


Ion Agârbiceanu mai este ecranizat de regizorii 
Mircea Veroiu şi Dan Piţa în alt film diptic, 
inspirat de prozele scurte ale scriitorului transilvan. 
Povestirile Vâha băii şi Lada sunt ecranizate în 
Duhul aurului, cu premiera la 28 octombrie 1974. 
Filmările s-au desfăşurat la Roşia Montană. În 1983, 
regizorul Nicolae Mărgineanu ecraniza povestirea 
Jandarmul adoptând titlul Întoarcerea din iad, cu 
dialogurile semnate de scriitorul Petre Sălcudeanu. 
Acelaşi cineast reia substanța epică din Arhanghelii 
şi Vâlva Băilor în 1988, în filmul Flăcări pe comori, 
scenariul fiind asumat de Ion Brad. 


x kK k 
Fefeleaga este cea mai valoroasă dintre povestirile 

sale de tinereţe, în care realismul viguros este 
întregit de o metafizică a rostului omului în lume, 
care aminteşte de Gogol şi Cehov, este aprecierea 
istoricului Nicolae Manolescu. Transpunerea pe ecran 
a acestei povestiri, precum şi a celorlalte amintite, 
marchează şi debutul în filmul de ficţiune a doi dintre 
cei mai promițători autori ai generaţiei '70, Dan Piţa 
şi Mircea Veroiu. Ei semnează primul film Apa ca 
un bivol negru, un documentar colectiv dedicat 
catastrofalelor inundații din 1970. Opera lui Mircea 
Veroiu — Fefeleaga surprinde prin expresivitatea 
epurată de elemente spectaculoase, prin forța 
stilistică subordonată unei maxime sobrietăți în jocul 
actorilor, în esențialitatea muzicii lui Dorin Liviu 
Zaharia, în imaginea elaborată a lui Iosif Demian, 
operator inspirat al universului muncii aurarilor, 
detaliind în nuanțele alb-negru contrastele definitorii 
unei existențe desfăşurate sub semnul muncii şi al 
morții, sub semnul însingurării şi al lipsei de orizont. 
Existenţialism tragic într-o cinematografie socialistă 
nu prea rima cu comandamentele epocii, dar până 
la urmă, în ciuda aventurilor avute cu cenzura — 
filmul urma să nu fie difuzat, nici să fie prezentat 
la comisiile externe de achiziţie —, iar observațiile 
comisiei ideologice trebuiau  materializate în 
costisitoare modificări şi refaceri, Nunta de piatră, 
sabotat şi în difuzarea autohtonă, avea să triumfe, 
mai ales, peste hotare. 

Rafinamentul lui Mircea Veroiu, care se va 
dezvolta ulterior, vezi Adela sau Între oglinzi 
paralele, într-o calofilie nu prea bine controlată, 
se exprimă în scurtele momente de supraviețuire a 
muribundei fiice a Fefeleagăi, în secvenţa cimitirului 
din apropierea casei, în simbolismul discret al 
prezenţei calului alb, al laitmotivului roții şteampului 
ce macină piatra auriferă, în diagonala drumului 
Fefeleagăi, sugerând cu măsură Calvarul femeii 
ce şi-a pierdut, fiind încă tânără, bărbatul şi copiii. 
Vânzarea calului alb pentru rochia cerută de Păuniţa 
fiica ei, remanența imaginii căruțului cu cele două 
păpuşi — simbol al unei copilării pierdute, cadrele 
din imaginea ce descrie locuinţa Mariei Fefeleaga, 
oglinda, dulapul, fotografia soțului decedat, toate 
converg spre identificarea unui univers uman 
condamnat, fără orizont, fără bucurii sau aspirații. 
Şteampul, unde se continuă goana după aur, este 
surprins în dimensiunile sale covârşitoare, iar 
oamenii se dedică mecanic unor operaţiuni menite 
să-i susțină pe linia de plutire a existenţei. Muzica lui 
Dorin Liviu Zaharia comentează poetic evenimentele 
vieții cotidiene desfăşurate după un ritm sisific. 
Fefeleaga lui Mircea Veroiu rămâne în istoria 
filmului românesc drept un diamant al traducerii 
literaturii într-un limbaj cinematografic de aleasă 
elevație. 

Mult mai spectaculoasă şi dinamică este 

propunerea lui Dan Piţa cu traducerea în imagini a 
prozei La o nuntă. Filmul începe cu evocarea unei 
dezertări. Mircea Diaconu, dezertorul este căutat 
de trei călăreți ai armatei imperiale. Să nu uităm că 
ne aflăm, ca, de altfel, şi în cazul primului voleu, 
pe teritoriul Imperiului Austro-Ungar, acolo, unde 
ceremoniile româneşti erau privite cu suspiciuni 
naționaliste violente. Aici conflictul este generat de 
inapetenţa tinerei mirese, pentru un mire vulgar, prost 
educat, dar bogat. Laitmotivul din Fefeleaga, calul alb 
este prezent şi aici semnificând atât ghinionul mirelui 
ce-şi pierde aleasa, dar şi sfârşitul dezertorului, ucis 
fără vină pentru bănuita complicitate cu muzicantul 
întâlnit pe drum. Departe de a accepta crima ca o 
ispăşire a propriei incompetențe matrimoniale, cum 
nota un stimabil coleg, mirele se face complice la 
o pedeapsă nedreaptă, inutilă şi, nu în ultimul rând, 
absurdă. Mărginirea dictată de poziția socială nu 
are nimic a face cu calitățile deocamdată ascunse 
ale viitorului stâlp de familie. Mireasa va fugi din 
cauza seducţiei involuntare a Ceteraşului angajat la 
nuntă, va fugi pentru a nu consimți legiferarea unei 
uniuni matrimoniale edificate pe interese pecuniare, 
nu pe sinceritatea unor trăiri posibile, chiar în zorii 
veacului XX. Dan Piţa calculează ca un farmacist 
emerit privirile Miresei şi Ceteraşului, conferindu-le, 
prin lipsa dialogului, o simbolică ce emană forţă 
persuasivă, combinată cu frouvaille-ul obturării 

mirelui de un stâlp la masa ceremonială. Nu mai puțin 
plastice sunt şi personajele de plan doi care semnifică 
osificarea societală versus revoluţia sentimentală 
pusă la cale de cei doi răzvrătiți, materializată într-o 
splendidă fugă, reflectată în apele unui râu, major 
simbol al curgerii vieţii în afara tiparelor, în afara 
aranjamentelor convenționale. 


x k k 


Despre film 


Călin Căliman: Printre marile promisiuni ale 
anilor '70 a fost şi tandemul regizoral Dan Piţa — 
Mircea Veroiu. Premiera filmului Nunta de piatră 
(ianuarie 1973) a însemnat în accepţia criticii de 
film, un eveniment artistic de proporții. Cei doi 
cineaşti — colegi de promoție şi părtaşi ai filmului- 
manifest Apa ca un bivol negru — au ecranizat pentru 
început, două povestiri de Ion Agârbiceanu. Mircea 
Veroiu a prelucrat povestea tristă a personajului 
numit Fefeleaga, din schiţa cu acelaşi nume, Dan Piţa 
a pornit de la povestirea La o nuntă, cei doi cineaşti 
realizând un film în două părți, cu însemne stilistice 
şi narative distincte, dar unitar prin sensurile tragice, 
prin tonul baladesc şi prin modernismul expresiei 
plastice (care poartă pecetea operatorului Iosif 
Demian). 


26 


Jean Delmas: Între o povestire şi alta, la prima 
vedere nu există nicio legătură şi, totuşi, două 
temperamente de realizatori care seamănă izbitor (...) 
Şi în una şi în cealaltă, o valorizare a imaginilor care 
asigură unitate deplină acestui poem pe două voci. 

Iosif Demian: Plouă peste Roşia Montană, plouă 
peste decorurile noastre şi peste şinele de travelling. 
(...) Filmăm de două zile, înfruntând umezeala, 
secvenţa în care Fefeleaga îşi vinde calul după ce i-a 
murit ultimul copil. În jur o tristeţe mai mare decât 
ne-am fi dorit pentru această filmare. Fefeleaga 
are lacrimi în ochi, plânge şi rochia de pe ea, cum 
ne spune o femeie. Până şi calul tremură îngrozitor. 
Rolul meu s-a redus considerabil. Ploaia a rezolvat 
atmosfera pentru care mi-aş fi bătut capul mult şi 
bine. 

Derek Elly: Ambele povestiri se concentrează 
asupra preţului pe care trebuie să-l plăteşti pentru 
încălcarea regulilor şi pentru păstrarea unei forme de 
individualitate, într-o societate conformistă. Foarte 
rar a fost tratată o asemenea temă esențială cu atâta 
sensibilitate şi discreţie. 

Ioan Lazăr: Nunta de piatră confirmă talentul a 
doi mari cineaşti, deschizând un drum şi prin aceasta 
dând o nouă orientare cinematografiei româneşti, tot 
mai preocupată de ecranizarea unor texte clasice, din 
care face pretextul estetizării, ca formă de libertate 
creatoare — un etalon multiplu —, în fapt un gest de 

curaj artistic într-o vreme când, de la an la an, se 
cereau povestiri cu teză. 

Grid Modorcea: Cineaştii noului val sunt preocu- 
paţi, cum e şi firesc, dar şi necesar pentru etapa 
actuală, de limbajul cinematografic, de ceea ce 
înseamnă „stil” şi „expresie” rafinată, cultă (...). Ei 
vor să facă, „cinematograful pur”, să aducă o notă de 
prospeţime în cinematografia noastră, de autenticitate 
şi adevăr artistic. Nunta de piatră are meritul de a fi 
deschizătorul acestui drum — limbajul folosit apropie 
filmul de „limbajul” cinematografului mut. Efectul 
este axat pe o pură vizualizare. (...) Pentru a reda 
vizual acest „spaţiu închis de baladă”, poate „spaţiu 
mioritic” în concepţia autorilor, nu era nevoie decât 
a şti să povesteşti în imagini o acțiune aproape fără 
cuvinte. 

Dan Piţa: Ne-am dori ca spectatorii să nu fie tentaţi 
să urmărească numai naraţiunea, ci să facă efortul de 
a descoperi în tot ce cuprinde filmul — muzică, decor, 
imagine, obiceiuri etnografice — poezia unei lumi 
tragice pe care am încercat s-o reconstituim. 

Mircea Veroiu: În Fefeleaga am reconstituit — e 
meritul scenografului — un şteamp — instalație de 
sortare a minereului care prin perfectul realism al 
construcției aducea ceva de documentar. Puteam să 
filmez într-o sută de feluri. Eu am încercat să fac o 
pastă de oameni din care să se desprindă cu pregnanță 
un singur tip, cel al Leopoldinei Bălănuţă. Modul 

în care am filmat acest lucru aminteşte reportajul... 
De fapt, undeva pe aici, între realitate şi imagine, 
găsim definiţia cinematografului. S-ar putea ca 
relaţia dintre ele să fie una directă şi neconvertibilă, 
chiar mecanică. Rămâne atunci de văzut cum este 
realitatea pe care o transform în imagini... Asta nu 
înseamnă că maniera în care imaginez o realitate dată 
poate naşte o nouă realitate. Care poate fi mai bună 
sau mai rea, reală sau supra reală în raport cu cea 
dată. Nu cred că filmul documentar este neapărat un 
cinematograf realist, iar filmul aşa-zis de ficțiune ar 
fi nerealist din motivul grosolan că reface o realitate. 
Cred că imaginea şi realitatea sunt în egală măsură 
ale artistului, care le poate sau nu proporționa în 
funcție de talent, crez, angajare. Filmul nostru, care 
necesită destulă răbdare pentru a fi vizionat, se 
înscrie poate în direcția filmului eseu, şi, deşi e cam 
riscant termenul, chiar de „experimental”. 


Nunta de piatră 


Regia — Mircea Veroiu, Dan Piţa, scenariul — 
Mircea Veroiu, Dan Piţa după povestirile lui Ion 
Agârbiceanu Fefeleaga şi La o nuntă, imaginea 
— Iosif Demian, decoruri — Radu Boruzescu, 
Helmuth Stürmer, costume — Marilena Șerbănescu, 
muzica — Dorin Liviu Zaharia, Dan Andrei Aldea, 
interpretează: formaţia Sphynx, sunetul — Gheorghe 

Mărăi, montaj — Dan Naum, interpretează: Leopol- 
dina Bălănuţă — Fefeleaga, Nina Doniga — Păuniţa 
fiica ei, Eliza Petrăchescu — negustoreasa l, Mircea 
Diaconu — dezertorul, Radu Boruzescu — ceteraşul, 
Petre Gheorghiu — tatăl, Ursula Nussbacher — 
mireasa, George Calboreanu junior — mirele, Dorin 
Liviu Zaharia, Ferenc Bencze — soțul certăreţ, 
Elisabeta Jar-Rozorea — soţia certăreaţă, Teodor 
Cojocaru — necunoscutul, Mihai Alexandru — argatul. 
2287 de metri, peliculă alb-negru, premiera — 29 
ianuarie 1973, Bucureşti, cinematograful Capitol. 
Filmul este distins cu Diploma de onoare la Festivalul 
internațional al filmului de la Cannes, 1972, 
secțiunea “Film et Jeunesse”. Filmul a mai obținut 
Premiul Oscar ex-aequo la Festivalul filmului pentru 
artă cinematografică, Ciudad de Panama, 1974, 
premiul pentru cea mai bună imagine — losif Demian 
şi premiul de interpretare feminină — Leopoldina 
Bălănuţă. Filmul a fost achiziționat de Muzeul de 
Artă Modernă din New York. 

2. ION LUCA CARAGIALE — DE CE 
TRAG CLOPOTELE, MITICA? (D-ALE 
CARNAVALULUI ŞI ALTE MOMENTE) 


Tragica veselie a boborului 


Scriitorul pe ecrane 


Începuturile prezenţei operei lui Caragiale în 
film poartă semnătura poetului şi dramaturgului, 
considerat minor de G. Călinescu, Haralambie C. 
Lecca, nepot al pictorului Constantin Lecca. În 
1913, el semna ca regizor şi scenarist Răzbunarea, 
operă primită cu profunde reticenţe de comentatori. 
Pornind de la Năpasta, filmul a fost drastic sancționat 
de Mihail Sorbul, nemulțumit de jocul actorilor, 
total neinspirat, printre ei aflându-se Marioara 
Voiculescu, Iancu Petrescu şi Ion Manolescu. După 
Primul Război Mondial, Jean Mihail ecranizează 
Păcat, primul tur de manivelă, 5 iulie 1924. În 1927, 
Eftimie Vasilescu semnează Năpasta, iar în 1930, A. 
Ştefănescu şi Ion Niculescu-Brună, adaptează fără 
har O făclie de Paşte cu titlul Leiba Zibal. De abia 

în anul 1942 este abordat pe ecran universul comic 
al lui Caragiale, regizorul Jean Georgescu realizând 
un film de referință pentru istoria filmului românesc 
cu O noapte furtunoasă. Acelaşi regizor semnează 
zece ani mai târziu Arendaşul român, Vizita şi Lanţul 
slăbiciunilor pentru centenarul scriitorului anexat 
de comunişti drept critic de serviciu al societății 
înlocuite de noua orânduire. În 1953 se înregistrează 
pe peliculă spectacolul Teatrului Naţional din 
Bucureşti cu O scrisoare pierdută, regia Victor 
Iliu şi Sică Alexandrescu, ultimul fiind şi autorul 
montării scenice. Patru ani mai târziu, Gheorghe 
Naghi şi Aurel Miheles produc Două lozuri, cu 
Birlic protagonist. Aceiaşi recidivează cu D-ale 
carnavalului, cu elemente din Conu Leonida față cu 
reacţiunea „pentru ca în 1959 să semneze Telegrame. 
În 1963, Politică şi... delicatese, inspirat de schița 
Icre moiu, este realizat de Haralambie Boroş. Diplo- 
mă de onoare la Viena, 1964. Jean Georgescu revine 
în 1964 cu Mofturi 1900, ecranizarea schițelor O 
conferință, Diplomaţie, Amicii, O lacrimă, Bubico, 
C.ER, Situaţiune. În tripticul De trei ori Bucureşti, 
1967, regizorul Ion Popescu-Gopo reia în episodul 
său povestea din Căldură mare, magistral jucată de 
Marin Moraru şi Toma Caragiu. În 1978, regizorul 
Alexa Visarion debutează cu Înainte de tăcere, 
ecranizare de referinţă după proza În vreme de război, 
premiul ACIN. În 1982, Năpasta este re-ecranizată de 

Alexa Visarion, premiul ACIN. Şase ani mai târziu, 
Cristiana Nicolae ecranizează sub titlul Hanul dintre 
dealuri proza La hanul lui Mânjoală, premiul ACIN, 
pentru scenografie şi muzică, Cristian Niculescu 
şi Adrian Enescu. În 1990, Flăcăul cu o singură 
bretea ambiţionează evocarea prozei Cănuţă, om 
sucit. Regia aparține lui Iulian Mihu care în acelaşi 
film se inspiră şi din proza lui Al. Brătescu-Voineşti 
Niculăiţă minciună. Un film de mare anvergură este 
cel realizat în 1982, în Europa de regizorul care a 
ales libertatea în urma interzicerii filmului Dincolo 
de nisipuri după Îngerul a strigat, Radu Gabrea. Nu 
te teme lacob este ecranizarea într-un decor sumbru, 
andaluz, a Făcliei de Paşti, text ce invită la toleranţă, 
în ciuda violenţelor şi întâmplărilor evocate. 


x E E 


În anul 1970, regizorul Lucian Pintilie declara, 
după premiera filmului Reconstituirea, că doreşte 
să-şi închine restul vieții literaturii româneşti. 
Textual, autorul declara Praf şi pulbere s-a ales din 
toate scenariile, proiectele mele omagiind literatura 
românească. Care sunt aceste opere? Baltagul, 
Ciuleandra, Domnișoara Cristina, Intrusul, Jocul 
ielelor, Păsările, Feţele tăcerii, Întâlnire târzie, Cum 
l-am trădat pe Pascal sunt nominalizate de cineast în 
volumul bricabrac. 

Dacă Lucian Pintilie îşi apreciază opera arestată 
de cenzorii comunişti timp de aproape un deceniu 
drept o sinteză a trei deliruri, politic, al trăirii 
iresponsabile şi cel pasional, mai exactă mi se pare 
a fi posibilitatea ca artistul să nuanţeze cu exagerări, 
cu spectaculoase qui pro quo-uri, cu inspirate locaţii 
şi completări de text enorma viziune a formelor fără 
fond condamnate de Titu Maiorescu şi Junimea, 
unde Caragiale a fost apreciat, răsfățat şi adulat. 
Caragiale nu este uitat în latura sa întunecată, 
dramatică şi atât moartea lui Mitică cât şi finalul, 
obsesiv, cu trimiteri la mocirla unei societăţi, trecute, 
prezente sau viitoare înconjoară auctorul dispunând 
lasă-i să moară proşti... Totul se constituie într-un 
diagnostic sever, dar obiectiv, încărcat de amar la 
adresa neputinței unei societăți de a trece dincolo de 
marea trăncăneală. Reverenţa felliniană se referă 
mai degrabă la interpretarea carnavalului, instituție 
care are drept țintă preferată minciuna oficializată 
şi gravitatea idioată. Ambivalenţa limbajului, de la 
parodie la respect, de la dramă la caricatură de la 
băşcălie la aforism materializează în filmul semnat 
de Lucian Pintilie limbajul plurisens, obscur şi 
revoluţionar în sensul anulării codurilor, al libertăţii 
unei subiectivități de orice extracție, fie ea cât de 
vulgară. În acelaşi timp, această plurivalență propune 
legături oximoronice, care trimit la farsa gen Regula 

jocului, de la marivodaj la drama geloziei, sau la 
îndoielile profund umane, pe care le trăiesc eroii. 

Lucian Pintilie era familiarizat cu Caragiale încă 
dinaintea epocii când îl monta la Bulandra cu D-ale 
carnavalului. Prima grijă a cineastului a fost de a 
epura umorul privit drept critică social angajată în 
slujba unei ideologii. Departe de mine ideea de a 
spune că am epuizat toate semnificaţiile operei lui 
Caragiale, afirma regizorul la Cluj, la 3 octombrie 
1990. Regizorul reciteşte literatura polemic cu 
toate interpretările anterioare, cu tabu-urile şi 
convențiile tipologiilor bine marcate mai ales în 
prezența comediilor lui Caragiale pe scenă. Viziunea 
asupra monstruozității privirii lui Caragiale, care nu 
condamnă, nu face caricatură, ci impune prin arta 
limbajului un insectar uman de referință, polarizat 
între derizoriu şi profunzime, între trăirea autentică 
şi eterna pălăvrăgeală, menită uneori, parcă, doar să 
ascundă veritabilele tragedii urbane. 

Dacă privirea lui Florin Mihăilescu, directorul 
de imagine, favorizează enorm trăirile interpreţilor, 
toți la cea mai înaltă tensiune artistică, decorurile lui 
Paul Bortnovschi şi Nicolae Şchiopu completează 
fericit mediul în care evoluează personajele până 
la acea năsălie, de unde Pintilie transmite, sprijinit 
de o muscă, teribilul său mesaj-concluzie Mitică 
este nemuritor. Spiritul său nu a murit datorită 
unui ciomag încasat de protagonist în Cişmigiu, ci 

rămâne prezent în ciuda pateticei dureri a mamei, 
sau a panegiricului lăcrămos rostit de Ştefan Bănică, 
într-unul din rolurile sale de excepție. Concretă şi 
colorată, animată de derizoriu, fatalitate şi futilitate, 
lumea lui Mitică nu este departe de noi, nu este alături 
de noi, este în noi. Acesta este poate concluzia unui 
cineast, care n-a ştiut să-şi orchestreze succesele, nici 
înfrângerile, dar a rămas un nume de neocolit pentru 
o cinematografie cam prea des anulată de orgolii 
mărunte. 


Despre film 


Mircea Alexandrescu: Dacă Mircea Iorgulescu 
spunea în eseul său despre lumea lui Caragiale că ar 
fi o lume a trăncănelii, ei bine, lumea lui Pintilie este 
a urletului, o lume la care până şi şoapta te asurzeşte, 
o lume ajunsă la paroxism. Când povestea (care 
poveste?) se încheie, ai senzaţia că nu ieşi dintr-o 
sală de cinema, ci dintr-un ospiciu. 

Călin Căliman: În fond, Lucian Pintilie, în 
ecranizarea originală a comediei caragialiene a 
reuşit ce şi-a dorit, a făcut ce-a vrut — o radiografie 
pertinentă a mahalalei de oricând şi de oriunde. El a 
mai vrut să şocheze cu filmul său şi a reuşit. Reacţiile 
publicului mărturisite în diverse anchete de presă 
s-au extins pe un evantai foarte larg, de la încântare la 

revoltă, de la atracție la consternare, de la îngrijorare 
la nedumerire, de la copleşire la înfiorare. 

Mircea Dumitrescu: Un film sumbru despre 
eşec, despre deriziune, despre existenţa larvară. 
Un film vehement, nervos, nestăpânit aparent, dar 
construit cu o logică strânsă, polemic, de o ironie 
acidă, nimicitoare, malițios, sarcastic, un film despre 
miticism, ca închisoare istorică. 

loan Lazăr: Infidelitatea infidelilor face ca 
întreaga sarabandă, cu trimitere la Fellini, de care 
Pintilie se apropie şi prin aluzia la filmul în film, 
varianta fragmentată a turnajului, să ia aspectul 
unui univers al farsei inepuizabile. O lume sub 
semnul grotescului, într-un şuvoi baroc, al pierzaniei 
şi nimicniciei, se exprimă excesiv. Comicul se 
colorează cu o atrocitate ireversibilă. Un atare mod 
de a trăi, larvar, gregar, epidermic, transformă gelozia 
în turnesolul grație căruia psihologiile, primare, se 
comportă ca nişte efemeride. Într-un asemena peisaj, 
carnavalesc până la delir, singura certitudine este 
moartea. Ea pare a schimba oarecum, pentru puțin 
timp, atitudinea indivizilor. 

Nicolae Manolescu: De ce trag clopotele, Mitică? 
este înainte de orice, un film despre suferința umană. 
Nu cred că cineva, înainte, a mai fost sensibil la acest 
aspect. Comicul a mascat de regulă faptul că eroii 
scriitorului sunt fiinţe de carne şi sânge, neliniştite, 
speriate sau torturate moral. Ei au părut mult mai 

ridicoli decât demni de compătimire. Şi acum, iată, 
vine Lucian Pintilie şi ne dezvăluie o Miţă Baston, 
rolul vieţii pentru Mariana Mihuţ, suferind de gelozie 
ca un tragic Othello feminin sau un Pampon, un 
senzaţional Victor Rebengiuc, înnebunit de îndoială 
ca Hamlet. 

Lucian Pintilie: Sinteza celor trei deliruri — delirul 
pasional, delirul politic şi delirul băşcăliei- pe fondul 
demenţial al jocului de măşti, — care începe încă mult 
înainte de declanşarea carnavalului, iar carnavalul nu 
intervine decât pentru a consfinţi şi formaliza baletul 
măştilor —, iată preocuparea de căpetenie a filmului. 
(...) Eu am făcut acest film în ideea unui eseu despre 
Caragiale. Sigur că e viu, e vesel, e puternic, e tragic, 
dar caracteristica lui fundamentală este ca o piatră 
de temelie pentru alte încercări caragialeşti. Filmul 
meu cred că este util ca deschizător de drumuri în 
acest sens. Departe de mine ideea de a spune că am 
epuizat toate semnificațiile operei lui Caragiale. 

Andrei Pleşu: Această simultaneitate a dramei şi a 
chefului, a plezirismului şi a simțului apocaliptic este 
o caracteristică a lumii lui Caragiale, care continuă 
să fie lumea noastră. Avem o voluptate a naufragiului 
— “E prost, e şi mai prost, e tot mai prost!” Dar 
noi spunem asta la o bere. Ne simţim foarte bine 
şi spunem că e foarte prost. Nu ne putem bucura 
de o gustare, dacă nu o cuplăm cu un sentiment al 
sfârşitului lumii. Face parte din voluptatea gustării 

însăşi. Ei bine, această simultaneitate între catastrofă 
şi bucurie, care este greu de obţinut de un popor 
oarecare, ne caracterizează şi veţi vedea ce efect dă 
în filmul pe care o să-l întâlniți. 

Julieta Țintea: Ştefan Iordache — Mitică, imbatabil 
în rolul moftangiului, al gargaragiului iresponsabil, 
încântat de sine, născut să dea muştele afară din 
Cişmigiu, păşind ca într-un vis rău dinspre viaţă spre 
moarte, pentru a ilustra expresiv, cu profunzime şi 
forță, spusele regizorului. Astăzi, când bolta cerească 
vibrează de clopote de avertizare, amestecate cu 
cele de pomenire a morţilor, chestiuni ultimative 
şi patetice, De ce trag, clopotele, Mitică?, noi 
continuăm nimbați de harul nostru Unic, Graţia 
noastră, Mântuirea noastră — Sfânta băşcălie, să-i 
răspundem netulburaţi „De frânghie, monger”... 


De ce trag clopotele, Mitică? 


Producţie a Caselor de film Unu şi Cinci, 1981. 
Scenariul — Lucian Pintilie, după piesa D'ale 
carnavalului şi alte scrieri de lon Luca Caragiale, 
regia — Lucian Pintilie, imaginea — Florin Mihăilescu, 
decoruri — Paul Bortnovski, Nicolae $Şchiopu, 
costume — Doina Levinţa, machiaj — Elena Rucăreanu, 
ilustrația muzicală — Dorin Liviu Zaharia, sunetul — 
Andrei Papp, montaj — Eugenia Naghi, interpretează: 
Victor Rebengiuc — Iancu Pampon, Mariana Mihut — 

Miţa Baston, Gheorghe Dinică — Nae Girimea, Tora 
Vasilescu — Didina Mazu, Petre Gheorghiu — Mache 
Răzăchescu, Florin Zamfirescu — Catindatul, Mircea 
Diaconu — Iordache, Ștefan Iordache — Mitică, 
Constantin Băltăreţu, Tamara Buciuceanu, Ştefan 
Bănică, Jorj Voicu, Ovidiu Schumacher, lon Anghel, 
Aurel Giurumia. Ecran normal, color, 14 acte, 3 
421 metri. Filmul a obținut Marele Premiu ACIN 
ex-aequo, cu Faleze de nisip, regia Dan Piţa, 1990, 
Premiul pentru imagine — Florin Mihăilescu, Premiul 
pentru interpretare feminină — Mariana Mihuţ, 
Premiul pentru interpretare rol secundar masculin — 
Mircea Diaconu. 

3. GEORGE CĂLINESCU — FELIX ȘI 
OTILIA (ENIGMA OTILIEI) 


Un roman realist, un film baroc 


Scriitorul pe ecrane 


Opera lui George Călinescu, istoric cu opere 
referenţiale şi romancier cu reuşite parțiale, poet 
modernist şi eseist expert în varii domenii, a fost 
abordată în registrul ficţiunii doar de două ori. Iulian 
Mihu a semnat adaptarea romanului Enigma Otiliei în 
1972 sub titlul Felix şi Otilia; Dan Piţa s-a încumetat 
opt ani mai târziu să ecranizeze romanele Bietul 
Ioanide şi Scrinul negru, pe baza scenariului asumat 
de Eugen Barbu, încercare soldată cu vaste conflicte 
cu conducerea CCES, cu scenaristul, cu interpreții 
sau producătorii delegaţi şi directorii succesivi ai 
CCES şi ai caselor de film unde se întâmplă aventura 
Ioanide. Tăiat, remontat, cu numeroase dublaje, 
amputat până în preajma premierei, cu regizorul ce 
ameninţa să-şi retragă semnătura, şantaj neoperat 
până la final, filmul Bietul Ioanide, cu sculptorul Ion 

Pacea în rolul arhitectului genial imaginat narcisistic 
de George Călinescu, a primit Premiul ACIN pentru 
decoruri — Virgil Moise, pentru muzică — Adrian 
Enescu şi Diploma de onoare ACIN pentru coloana 
sonoră — Bujor Suru, 1980. În 1968, regizorul Adrian 
Petringenaru ecranizează piesa Brezaia folosind 
tehnicile desenului animat. Despre George Călinescu 
s-au turnat documentare, semnate de Ada Pistiner sau 
Erich Nussbaum, scriitorul fiind prezent în câteva 
jurnale de actualități vorbind la mormântul lui Mihai 
Eminescu sau participând la întrunirea Partidului 
Naţional Popular, înainte de 1947. 


xo œk >% 


Radu şi Miruna Boruzescu într-o scrisoare trimisă 
cu ocazia comemorării regizorului Iulian Mihu, 
datată 10.10 2005, citată în volumul Despre Iulian 
Mihu, aşa cum a fost, Despre noi, aşa cum suntem, 
proiect asumat de editura Video, director Laurențiu 
Damian, sintetizau calitățile unui copil teribil al 
filmului românesc: “Personalitate labirintică, Iulian 
Mihu a fost un fel de Peter Pan al cinematografiei 
româneşti, cu o veşnică tinerețe de spirit, cu o cultură 
cinematografică remarcabilă, având modele figurile 
cele mai nemăsurate pe care le admira şi la care se 
referea mereu Stroheim, Welles, Paradjanov, Fellini... 

A avut o ştiinţă mereu inovatoare a scriiturii 

cinematografice, e un adevărat magician al travelling- 
urilor infinite, al planurilor-secvență savante, al 
montajului. Adept al improvizației continue care 
aducea în fața camerei un fel de prospeţime inegalată, 
eclectic, pasionat de amestecul de genuri, cu o relație 
specială şi respectuoasă față de o serie de mari actori 
emblematici, mereu folosiţi în filmele sale ca nişte 
totemuri iradiante, pe lângă care se strecura mulțimea 
suculentă a “neprofesioniştilor”, un fel de umanitate 
neorealistă, colorată care destabiliza orice tentație de 
clasicism.” 

Astăzi, Iulian Mihu a devenit un “clasic” , nu doar 
prin Felix şi Otilia, ci şi prin Lumina palidă a durerii, 
poem al vieţii de extremă rigoare cinematografică, 
prin debutul cu La mere, asumat în tandem cu 
Manole Marcus, film ce anunţa afirmarea unui nou 
val de cineaşti, dar şi cu filmele deloc convenţionale 
Omul şi umbra, Comoara sau Flăcăul cu o singură 
bretea. 

Până la a-l aborda pe George Călinescu, cu cel 
mai balzacian roman al său, lulian Mihu a adaptat 
Cehov, Alexandru Sahia, Horia Lovinescu şi Eugen 
Barbu, respectiv La mere, 1955, Viaţa nu iartă, 1959, 
Poveste sentimentală, 1961, Procesul alb, 1965. Nici 
după întâlnirea cu romanul Enigma Otiliei datorat 
lui George Călinescu, regizorul n-a abandonat total 
sursa literară a inspiraţiei sale, el semnând ecranizări 
după opere de Laurenţiu Fulga, Marin Preda, George 

Macovescu, Horia Lovinescu, Ion Luca Caragiale sau 
I. Al. Brătescu-Voineşti. Filmele au fost Alexandra 
şi infernul, 1975, Marele singuratic, 1976, Lumina 
palidă a durerii, 1979, Surorile, 1984 sau Flăcăul cu 
o singură bretea, 1990. 

Regizorul Iulian Mihu, în cea mai ambițioasă 
ecranizare abordată, Felix şi Otilia, renunţă la 
realismul de factură balzaciană avansat de George 
Călinescu în tabloul verist al începutului de secol 
XX, propus de aventura medicinistului Felix cu 
deloc suava sa iubită idealizată peste limite, Otilia. 
Regizorul îşi exploatează propriile experimente în 
legătură cu utilizarea actorilor neprofesionişti, şi 
aici evidente reuşite sunt descoperirea lui Hermann 
Chrodower, în rolul lui Costache Giurgiuveanu, 
distribuirea într-un rol principal a lui Radu 
Boruzescu, în rolul lui Felix, scenograful fiind la 
al doilea rol după cel din Nunta de piatră, sau a lui 
Şerban Sturdza. 

Cineastul  aglutinează acţiunea în interioare 
de bricabrac, luxos relevate şi relevante pentru 
personaje surprinse cu lentoare preparată de 
mişcările de aparat ale inspiratului cuplu de directori 
de imagine Intorsureanu — Fischer. Acţiunea şi 
psihologiile eroilor călinescieni cad în desuetudine 
față de atmosfera şi nuanțele unor existenţe evident 
orientate spre adversități fără limite, cu răfuieli 
devoratoare şi definitive, cu irespirabile conflicte, în 

decoruri greu de uitat, în ambianţe greu de reprodus, 
descrise cu minunile tehnologice ale culorii inventate 
de Întorsureanu şi Fischer, Graphys — colorul, care 
dramatizează relaţiile personajelor dintr-un superb 
muzeu de ceară. Ca şi muzica lui Anatol Vieru, 
culoarea acestui film este definitorie pentru personaje 
şi adevărul relaţiilor acestora, mai degrabă ascunse, 
decât evidente. O extraordinară pleiadă de actori 
sunt convocați a da viaţă personajelor romanului 
lui George Călinescu, aflate într-un evident proces 
de stagnare morală şi descompunere sufletească. 
Enigma Otiliei va rămâne aceea a oscilanței feminine 
între farmecul juvenil — Felix şi experienţa sau 
autoritatea vârstei — Pascalopol. O altă descoperire, 
balerina Leni Dacian, în rolul Auricăi, dar cu vocea 
Rodicăi Mandache, reținută şi eficace în descrierea 
personajului, Clody Bertola, greu de comentat pentru 
fineţea rostirii replicilor, Eliza Petrăchescu, frustrata 
de serviciu, Gheorghe Dinică, autor de portret în 
acqua forte, Violeta Andrei, Georgeta, o dezmăţată 
atrăgătoare, Sergiu Nicolaescu, Pascalopol, rigid şi 
posac, evident încântat de sfârşitul prematur pe care 
i-l rezervă scenaristul loan Grigorescu. N-a lipsit 
mult ca Nicolaescu să cânte în acest film, regizorul 
afirmând că autorul romanului “ voia ca filmul să fie 
cântat!”. În film a rămas, după spusele scenaristului 
loan Grigorescu, doar melodia oferită compozitorului 
Anatol Vieru care a devenit cântecul „Ce este 


45 


această viață, Otilia să-mi spui”..., interpretată de 
Aurelian Andreescu înaintea genericului. Cu toate 
că Iulian Mihu n-a agreat soluţia ultimă în alegerea 
interpretei Otiliei, el a ajuns la alt portret psihologic 
şi temperamental, apropiat datelor actriţei, dar mai 
departe de enigmele prezumate de Călinescu. Să-l 
ascultăm pe cineast “Să nu fiu încă o dată înţeles 
greşit, interpreta pe care am ales-o are foarte mult 
talent, o sensibilitate specială. Nu putea însă să 
redea ingenuitatea, superfluul, chiar superficialitatea 
aparentă a eroinei din prima parte a acţiunii. Acest 
lucru nu-l putea face nici Greta Garbo la 18 ani.” 

Forţa iradiantă a acestei ecranizări rezidă în 
acumularea barocă de detalii, în farmecul claustrofob 
al interioarelor imaginate într-o arhitectură absconsă 
a Bucureştilor de început de veac XX, geniul lui 
Mihu fiind lesne decelat în construcția distribuției, 
alegerea echipei, şi nu în ultimul rând, în picanteria 
renunţării la gravitățile literare emanate de proza lui 
Călinescu. 

Analiza socială este înlocuită de cea tipologică, 
erotismul beletristic călinescian devine mai pertinent 
în atmosfera casei Giurgiuveanu, cu consecinţele 
asumate sau nu de protagonişti, iar cineastul rămâne 
stăpânul acelei comunicări necesare pentru spectator, 
în care fluxul temporal, vizual sau auditiv creionează 
momente şi imagini greu de uitat. Nu este deloc de 
mirare faptul că unii, nu toți, dintre comentatorii 

momentului premierei filmului, au susținut, au 
argumentat şi au apărat ecranizarea ambițioasă a unui 
regizor extrem de greu de înţeles din partea celor ce 
n-aveau dragostea pentru film în sânge. 


kk 
Despre film 


Tudor Caranfil: Luând drept pretext romanul lui 
G. Călinescu, Mihu şi scenaristul loan Grigorescu 
rețin, din paginile cărții, picanterii tipologice şi 
gestuale uşor de speculat, lăsând deoparte sensurile 
adânci. Regizorul renunţă la dimensiunea citadină 
şi socială a modelului literar, claustrând acţiunea în 
îngrămădeala unui film “de cameră”, cu interioare 
prăfuite, dominat de imaginaţia creatoare a scenogra- 
fului Liviu Popa, în episoade autonome care dau 
impresia de a fi realizate în şi pentru sine. 

Călin Căliman: Raportările la roman sunt însă 
neavenite, din moment ce autorii ne propun un film 
de sine stătător, foarte călinescian în spirit, dar deloc 
intimidat de rigorile acţiunii tradiționale... 

O lume insolită, ciudată, deloc lipsită de enigme, 
domină ecranul. Iulian Mihu se dovedeşte a fi un fin 
şi pătrunzător analist şi cred că anumite performanţe 
artistice din Felix şi Otilia pot fi echivalate cu fiorul 
meditativ al capodoperei lui Wajda, Pădurea de 
mesteceni... 

Zoe Dumitrescu-Buşulenga: ...M-am temut să 
văd Felix şi Otilia şi ţin să spun că titlul filmului 
îmi displace profund pentru rațiuni legate de esenţa 
estetică a personajului principal feminin care nu 
poate fi gândit într-un cuplu — la fel de puţin s-ar fi 
potrivit Pascalopol şi Otilia, de pildă... 

Iulian Mihu: Ţin minte cât de dificil a fost să găsesc 
un cuplu ideal pentru Felix şi Otilia. Ce alesesem eu 
nu plăcea producătorului, aşa că a trebuit să accept 
o interpretă care nu corespundea eroinei cărții lui 
George Călinescu. (...) Prea marea ortodoxie a mea 
față de roman m-a împiedicat să creez altă eroină, 
poate diferită, îndeosebi temperamental de Otilia 
literară şi să creez o alta cu ajutorul datelor pe care le 
are Julieta Szânyi. De abia în partea a doua a filmului 
am realizat acest lucru şi a fost bine. 

Petre Rado: Filmul unei atmosfere şi mai puţin al 
analizei psihologice, al sentimentului ciudat pe care 
îl emană pelicula, acela al unei melancolii, al unei 
tristeţi evocatoare..., un film singular prin frumuseţea 
lui, un film frumos şi inegal (...), cu personaje bizare 
prin aerul lor uşor demodat, desprinse, parcă, dintr-un 
album de epocă îngălbenit pe la colţuri (...). Un film 
ce impresionează, înainte de toate, prin frumuseţea 
formală, limbajul cinematografic subtil, adeseori 
strălucitor în plan pur vizual, plastic. 

D.I. Suchianu: ...În acest film, culorile nu-s numai 
Eastman, ci-s obţinute printr-un procedeu nou şi 

foarte agreabil.. Cum acţiunea se petrece în 1909, în 
plină “la belle epoque”, costumele şi interioarele au 
încercat (şi au reuşit) să ne dea o frumuseţe destul de 
asemănătoare cu aceea din Moarte la Veneția a lui 
Visconti. Frumuseţe şi lux care ne cam îndepărtează 
de casele părăginite văzute de Călinescu. Mai mult 
decât decorul, acțiunile personajelor au ştiut evoca, 
fără cusur, climatul voit de Călinescu... Şi pe care, în 
1938, îl numeam balzaciano-dostoievskian... 


Felix şi Otilia 


Producţie a Studioului cinematografic Bucureşti, 
1971. Regia — Iulian Mihu, scenariul — loan 
Grigorescu, imaginea — Alexandru Întorsureanu, 
Gheorghe Fischer, decoruri — Radu Boruzescu, 
Liviu Popa, costume — Miruna Boruzescu, muzica — 
Anatol Vieru, montaj — Lucia Anton, coloana sonoră 
— Dan Ionescu, interpretează: Hermann Chrodower 
— Costache Giurgiuveanu, Radu Boruzescu — Felix 
Sima, Julieta Szönyi — Otilia Mărculescu, Sergiu 
Nicolaescu — Leonida Pascalopol, Clody Bertola 
— Aglae Tulea, Arpad Kemeny — Simion Tulea, 
Gina Patrichi — Olimpia Tulea, Gheorghe Dinică 
— Stănică Raţiu, Elena Dacian — Aurica, Ovidiu 
Schumacher — Titi, Violeta Andrei — Georgeta, 
Eliza Petrăchescu — Marina, Şerban Sturdza — 
Weissmann, Aristide Teică — doctorul Vasiliad, Jean 

Lorin Florescu — Toader, Florin Scărlătescu — Popa 
Tuică. 4085 metri, color. Varianta pentru televiziune 
are 4311 metri pentru trei episoade, cu titlurile 
Moartea lui Relişor, Aniversarea şi Crima. Filmul 
a cucerit premiile ACIN, 1972 pentru cel mai bun 
regizor — Iulian Mihu, pentru cel mai bun scenariu 
— loan Grigorescu, pentru cea mai bună imagine — 
Alexandru Întorsureanu şi Gheorghe Fischer, pentru 
cel mai bun actor — Gheorghe Dinică, pentru cea mai 
bună scenografie — Radu Boruzescu şi Liviu Popa, 
pentru cel mai bun montaj — Lucia Anton, pentru 
inovaţie în tehnica cinematografică — Alexandru 
Întorsureanu, Gheorghe Fischer, Gheorghe Palivăţ, 
Dumitru Morozan pentru procedeul „Graphys color”. 
Filmul a mai fost premiat cu Diploma de selecţie la 
Festivalul de la Veneția, 1972 şi a primit în 1974 
Premiul Special pentru tehnica „Graphys color” la 
Salerno. 

4. ION CREANGĂ — AMINTIRI DIN 
COPILĂRIE 


Aventurile copilului universal 


Scriitorul pe ecrane 


La sfârşitul lunii ianuarie 1915 era prezentat, la 
Atheneul Român, în cadrul unei serate eminesciene, 
la care îşi dau concursul Barbu Ştefănescu 
Delavrancea, George Enescu, Mihai Bârsan, Maria 
Ventura şi Victor Eftimiu, filmul Eminescu-Veronica- 
Creangă. Operă comemorativă, pelicula lui Octav 
Minar, acuzat de a fi falsificat multe date biografice 
ale scriitorilor evocaţi, este o producție Pathe- 
Bucureşti, imaginea fiind semnată de Svoboda. În 
februarie, în acelaşi an, filmul era prezentat la Casa 
Şcoalelor, în sala de conferinţe pentru ca premiera 
pentru public să aibă loc pe 9 noiembrie 1915 la 
cinema Palace. Filmul prezintă, conform lui Bujor T. 
Rîpeanu, în volumul Filmul documentar 1897-1948, 
documente iconografice şi manuscrise, dar mai ales 
locurile în care au trăit cei trei scriitori menţionaţi în 

titlu. Film circumstanţial, pelicula lui Octav Minar, 
reprezintă prima încercare de a nemuri pe peliculă 
figura marelui scriitor humuleştean lon Creangă. 
În anul 1960, regizorul Emil Loteanu semnează la 
Moldova Film scurtmetrajul A fost odată un băiat, 
inspirat de Amintiri din copilărie de lon Creangă. 

In anul 1965, doi regizori, Elisabeta Bostan 
şi Ion Popescu Gopo abordează din nou proza 
marelui povestitor, prima realizând Pupăza din tei, 
scurtmetraj ce va fi inclus în lungmetrajul Amintiri 
din copilărie, al doilea atacând cu armele parodiei 
celebrul basm Harap Alb, în varianta optativă 
De-aș fi... Harap Alb. În anul 1967 filmul Se caută 
un paznic, regia Gheorghe Vodă are drept punct de 
plecare basmul Jvan Turbincă, scenariul este semnat 
de Vlad loviţă, muzica de Eugen Doga, în rolul 
titular actorul Mihai Volintir. Filmul a fost turnat la 
Moldova Film. 


Elisabeta Bostan revine în 1976 cu o super- 
producție cu participarea Baletului pe gheaţă, a 
Circului pe gheaţă şi a balerinilor de la Teatrul Mare 
din Moscova, propunând ecranizarea Caprei cu trei 
iezi, sub titlul Mama, comedie muzical-coregrafică. 
Animată de interpreţi de anvergură cum ar fi regretata 
actriță din Rusia Ludmila Gurcenko — Capra, Florian 

Pittiş — Papagalul, Mihai Boiarski — Lupul, Oleg 
Popov — Ursul, Violeta Andrei — rândunica-mamă, 
Marina Poliak — Veveriţa, Natalia Krakovsakaia — 
ursoaica, Vasile Mentzel — iepurele, Saveli Kramerov 
— puiul de lup etc. Despre acest film regizorul 
Laurenţiu Damian afirma că este o performanță 
excepțională în ceea ce priveşte mizanscena şi 
rezolvarea ingenioasă a planului doi şi chiar trei 
în cadrul cinematografic. Ma-ma nu este cu nimic 
mai prejos decât Pasărea albastră, superproducția 
lui George Cukor. Selecţionat la Cannes, filmul a 
dobândit premii ACIN în 1977 pentru regie, Elisabeta 
Bostan, costume, Florina Tomescu, montaj, Cristina 
Ionescu. Alte premii — premiul special al juriului 
pentru regie şi premiul special al juriului secției 
pentru copii la Festivalul de la Moscova, premiul 
special şi Cupa de argint la Festivalul de la Giffoni 
Valle. Elisabeta Bostan a realizat şi un scurtmetraj 
promoţional de trei acte la comanda Ralux Film, care 
deține drepturile de difuzare mondială. 

Inspirat liber după Povestea porcului, filmul 
Povestea dragostei de lon Popescu Gopo, 1977, are 
o latură SF. Gopo combină jocul actorilor cu desenul 
animat, inventivitatea sa nefiind provocatoare, 
ci doar uşor ironică. În anul 1981 filmul Maria- 
Mirabela se inspiră destul de vag din basmul Fata 
moşului şi fata babei. Filmul dobândeşte prestigioase 
premii în țară şi peste hotare — Premiul ACIN pentru 

muzică — Eugen Doga, Diploma de onoare pentru 
realizarea trucajelor — Alexandru Popescu, 1981, 
Mentiune specială a juriului la Atena, 1981, Premiul 
special la Giffoni Valle, 1982, Premiul I pentru 
îmbinarea animației cu jocul actorilor, Chicago, 
1984, Menţiune de onoare, Quito, Ecuador, 1986. 
Gopo recidivează cu aceleaşi personaje trimiţându-le 
în mirifica ţară a Tranzistoriei, film cu premiera în 
1989. Regizorul mai abordează opera lui Creangă 
în 1984 cu Rămășagul, film inspirat de Punguța 
cu doi bani şi Fata moşului şi fata babei, fantezie 
muzical-umoristică, în care autorul revine la mixajul 
animației cu jocul actorilor. Premiul al doilea la 
Chicago, în 1985. Sfârşitul vieții marelui cineast îl 
găseşte pregătind coproducția Dănilă Prepeleac 
în colaborare cu colegii de la Moldova Film din 
Chişinău. Filmul Dănilă Prepeleac va fi finalizat de 
abia în 1996, producţie a Studioului Buciumul, în 
regia lui Tudor Tătaru, scenariul Vlad Olărescu, cu 
Mircea Diaconu în rolul principal. În film mai apar 
Draga Olteanu Matei, Nicolae Ungureanu. În 1989, 
regizorul Nicolae Mărgineanu evocă prietenia lui lon 
Creangă cu Mihai Eminescu în filmul biografic Un 
bulgăre de humă, scriitorul humuleştean fiind jucat 
de Dorel Vişan. În 1990, regizorul Mircea Daneliuc 
adaptează liber Fata babei şi fata moşneagului în 
Tusea şi junghiul, Premiul special al juriului UCIN 
pentru regie, Premiul pentru decoruri — Alioşa Stancu 

şi Premiul pentru interpretare — Olga Tudorache, în 
1992. Spaţiul nu ne permite a aminti contribuţiile 
cineaştilor din animaţie şi documentar la ecranizarea 
marelui clasic. 


Proză de referinţă a literaturii române, Amintirile 
lui lon Creangă, părinte tânăr de an, frumos de 
figură, blond de păr, bun de gură şi viguros ca o 
creangă de ştejar, cum îl caracteriza un martor 
ocular al intervențiilor scriitorului la un congres al 
institutorilor, este un autentic roman universal al 
copilăriei. Voluptatea intelectuală, pe care o semnala 
George Călinescu în legătură cu fabulosul lexic 
al povestitorului, nu este egalată decât de minuția 
surprinderii vieții într-o gamă humoristică de tip 
rabelaisian, cu trimiteri înduioşătoare spre propria 
biografie, traversată de năzdrăvăniile unui copil, 
care nu dovedeşte o precocitate menită să-l scoată 
din rânduri, ci doar o aplecare spre învățătură ce-i 
va marca viaţa şi-l va consacra apoi ca inegalabil 
orchestrator de cuvinte. 

Amintiri din copilărie, marele roman universal 
al descoperirii lumii asumat de marele poet al 
candorii, care a fost Ion Creangă, are prima variantă 
de lungmetraj pentru marele ecran, semnată de 
regizoarea Elisabeta Bostan. Primită cu multe apre- 


55 


cieri, dar şi cu unele rețineri, ecranizarea Amintirilor 
din copilărie pune temerarului artist multe pro- 
bleme de interpretare menite a statua drepturile 
şi îndatoririle celui ce tălmăceşte o nemuritoare 
operă într-un alt limbaj decât acela al cuvintelor 
tipărite. Mai mult, evocarea ultimului colind adresat 
marelui povestitor, se poate constitui într-una din 
antologicele secvenţe din cinematograful mondial, în 
care efemerul existenţei lui Creangă este contrazis de 
eternitatea operei de artă. Filmul se află în colecția 
Muzeului de Artă Modernă din New York, alături de 
seria Năică al aceleiaşi autoare. 

Marele actor Ştefan Ciubotăraşu dă viață amicului 
lui Eminescu, autorul de manuale noi, menite a salva 
copiii de absurdul învățăturii mecanice propovăduite 
la mijlocul secolului al XIX-lea, când se petrec în 
fapt Amintirile lui Nică a lui Ştefan a Petrei. Printre 
momentele alese de cineastă pentru a transpune 
substanţa Amintirilor pe ecran se numără La scăldat, 
Pupăza din tei, Calul Bălan, Cu Pluguşorul, Caprele 
Irinucăi, iar regizoarea sugerează şi prezența lui 
Moş Nechifor Coţcariul în secvența plecării lui 
Nică la Broşteni. Mixate cu evocarea scriitorului 
la maturitate până în momentul plecării sale din 
această lume, esența Amintirilor lui Creangă 
circumscrie un extraordinar univers al copilăriei 
privit cu nostalgie dinspre vârsta creației literare, 
lume diversă şi mirifică, apropiată de spectator cu 

un lirism bine controlat, condus cu umorul inegalabil 
al unui mare meşter al cuvântului. Autenticitatea şi 
forța observaţiei psihologice, adâncimea portretelor 
fie ele de copii, fie de maturi, cu bune şi cu rele, 
sensibilitatea cu care este onorat întregul ansamblu 
al imaginii de la prim plan la planul doi şi figuraţie, 
sunt doar câteva atuuri ale unei opere mereu tinere, 
un film care şi astăzi poate încânta milioane de 
spectatori. Dincolo de fidelitatea față de litera 
operei Elisabeta Bostan a respectat cu relevantă 
minutie spiritul autorului care a monografiat sufletul 
copilului universal. Structura filmică a Amintirilor 
din copilărie în varianta cinematografică a Elisabetei 
Bostan păstrează aura emoţionantă a unei rememorări 
a existenţei, deloc lipsite de spectaculos a copilului 
universal ce a fost mai târziu scriitorul comparat 
când cu Perrault, Rabelais sau Sterne. 

Regizoarea s-a dedicat evocării exploatând 
forța lirică şi epică a substanței literare, aportul 
interpreţilor fiind imens în reuşita uneia dintre cele 
mai dificile ecranizări inspirate de literature clasică. 
Înțelegerea şi gingăşia emanate din îndrumarea lui 
Ion Bocancea, altă fericită descoperire după Bogdan 
Untaru, copilul, care a fost interpret principal în patru 
episoade din filmul Năică, alegerea marelui pianist 
Valentin Gheorghiu drept autor al unei muzici deloc 
ilustrative, prestanţa restului distribuţiei şi imaginea 
lui Iulius Druckmann, colaborator fidel regizoarei, 

sunt câteva dintre atuurile unui film peren, titlu de 
referință nu doar în filmografia genului, dar şi în 
istoria ecranizărilor româneşti. Biografă sensibilă 
şi cu o bogată fantezie a descoperirii lumii de către 
copii, regizoarea Elisabeta Bostan a fixat pe celuloid 
una dintre cele mai dificile opera din istoria relației 
artistului cu universul. Virtualitățile cinematografice 
ale substanței literare sunt confirmate şi de 
apreciabila listă de ecranizări inspirate din opera lui 
Creangă. 


Despre film 


Elisabeta Bostan: Nu îndrăzneam să cred că 
aş putea să mă apropii de acest film (este vorba de 
Amintiri din copilărie) decât după ce mă voi acomoda 
cu o serie de filme pe care le-am făcut înainte. A fost 
o pregătire ca să fac acest pas extrem de curajos în 
a crea un film după Creangă. Am avut însă marea 
bucurie să ştiu că acest film a rămas în Academia 
engleză şi la Muzeul de Artă din Los Angeles ca un 
film de referință în domeniul ecranizărilor. 

Tudor Caranfil: Încă o încercare de pătrundere în 
universul greu accesibil al humuleşteanului, eşuată 
prin ilustrativism. Realizatoarea destramă farmecul 
modelului literar, transcriind plat filonul epic. 

Iordan Chimet: Țesătura epică nu e importantă, 
întâmplările povestite sunt banale, lipsite de un 
element senzațional — un copil se duce la şcoală, 
fură smântână sau cireşe, se scaldă etc. Imaginarul 
este un travesti al unei realități imediate. Poznele 
copilului devin însă unice, inegalabile ca operă de 
creație, când ele se transformă într-un fapt lingvistic. 
Autorul redescoperă fericirea, când, în retrospectiva 
copilăriei sale, se uită pe sine, cufundându-se într-o 
mare experiență colectivă, limba, care-l absoarbe cu 
totul. 

Laurenţiu Damian: Realizat în culori somptuoase, 
cu vervă şi umor, filmul va constitui pentru foarte 
mulți spectatori o componentă vizuală a operei lui 
Creangă. Nică, acest “mic drăcuşor” , cum îl numeau 
francezii, reprezintă imaginea autentică a copilăriei. 
Personajul are farmec, imaginaţie, inteligenţă. În 
pandant cu povestitorul Creangă, lumea copilăriei 
devine un prilej de scurtă bucurie în încercarea 
de a uita bătrâneţea, sărăcia, singurătatea. Există 
mult lirism în acest film şi, după fiecare episod, 
când aparatul revine în bojdeuca sărăcăcioasă, în 
care Creangă deapănă amintiri, ne întrebăm unde 
este copilăria, unde este acea stare minunată de 
primă descoperire a unei lumi, candidă descoperire, 
deoarece, odată cu vârsta, facem şi alte descoperiri 
şi, într-un fel mai murim puțin... 

Grid Modorcea: Cum s-au petrecut însă lucrurile 


59 


în Creangostorya, adică în lumea poveştilor lui 
Creangă transpuse pe ecran? În fel şi chip. S-a 
încercat orice, de la evocarea aproape fidelă şi 
nostalgică a Amintirilor sale, filmul Elisabetei 
Bostan fiind capul de pod al ecranizărilor, până la 
evocarea personalităţii scriitorului, ca în Un bulgăre 
de humă (1990), cu un final care face parcă un arc de 
timp cu Amintiri din copilărie (1965). 


Amintiri din copilărie 


Regia şi scenariul: Elisabeta Bostan, imaginea 
— Iulius Druckmann, decoruri şi costume — Guţă 
Ştirbu, Olga Muţiu, muzica — Valentin Gheorghiu, 
coloana sonoră — Oscar Coman, montaj — Iolanda 
Mântulescu, Dan Naum, interpretează: Ştefan 
Ciubotăraşu — Ion Creangă, Ion Bocancea — Creangă 
copil, Corina Constantinescu — Smaranda, Emanoil 
Petruţ — Ștefan, Nicolae Veniaş — David Creangă, 
Costache Sava — Popa Humulescu, Eliza Petrăchescu 
— mătuşa Marioara, Zoe Anghel Stanca — mătuşa 
Măriuca, Mircea Constantinescu — Moş Nichifor, 
Alexandru Azoiţei — Bădiţa Vasile, Ion Henter — Popa 
Oşlobanu, Mihai Mereuţă — Vornicul, Nunuţa Hodoş 
— Irinuca, Maria Cupcea — mama lui Bădiţa Vasile. 
Ecran normal, color, 9 acte, 2020 metri, premiera 
13 decembrie 1965. Filmul a obținut la Festivalul 
internațional al filmului pentru copii şi tineret de la 

Gijon Marele Premiu Siette Villa — Osos Asturianos 
şi Premiul special al juriului. Premiul special al 
juriului la Festivalul internaţional al filmului din La 
Plata, 1965. Premiul special al Muzeului de Artă din 
Los Angeles, 1967. 

5. FĂNUŞ NEAGU — DINCOLO DE 
NISIPURI (ÎNGERUL A STRIGAT) 


Personaje în „dialog” cu Istoria 


Fănuş Neagu pe ecrane 


Opera de scenarist a scriitorului Fănuş Neagu, 
densă şi deloc separată de calitățile prozei sale, 
începe în 1963 odată cu filmul Lumină de iulie, regia 
Gheorghe Naghi. Lozinca peliculei era Comuniştii 
nu ies la pensie. La debut, colaborator a fost Vintilă 
Ornaru. In 1966, o altă colaborare scenaristică, 
de astă dată cu Nicolae Velea, stă la baza filmului 
Vremea zăpezilor, regizor acelaşi Gheorghe Naghi. 
În 1967 scenariul filmului Zile de vară, un vodevil 
rural,  prilejuieşte debutul nesemnificativ al lui 
Ion Niţă. 1972 este anul care marchează una dintre 
primele victime ale cenzurii ideologice, filmul Adio, 
dragă Nela! semnat de Cornel Todea fiind interzis de 
la difuzarea internă şi externă. Scenariul lui Fănuş 
Neagu scris în colaborare cu Petre Bărbulescu, o 
comedie de factură polițistă, nu străluceşte prin 

originalitate. Filmul inițial fusese aprobat de D. 
Ghişe, Dumitru Popescu-Dumnezeu fiind cel ce l-a 
retras. Într-un rol principal, scriitorul Dan Deșşliu. 
Filmul a fost reluat în 1990, cu un slab ecou la public, 
dar cu eticheta film interzis de cenzură. 

Aceeaşi soartă o va avea parțial şi al doilea 
film semnat de Radu Gabrea, Dincolo de nisipuri, 
scenariul lui Fănuş Neagu reluând substanța narativă 
din Îngerul a strigat şi Dincolo de nisipuri. Casa 
de la miezul nopții, îl are drept autor pe Gheorghe 
Vitanidis, scenariul neproducând nicio fantezie 
regizorului care s-a mulțumit cu o melodramă în loc 
de un posibil film analitic. În 1980, Fănuş Neagu 
semnează alături de Vintilă Ornaru scenariul filmului 
Punga cu libelule, regia Manole Marcus. Baloane de 
curcubeu, regia Iosif Demian, are scenariul scris în 
colaborare de scriitor împreună cu Vintilă Ornaru. 
Acelaşi tandem de scriitori scenarişti va produce 
Lişca, al doilea film al regizorului loan Cărmăzan. 
Sosesc păsările călătoare, comedie cu fundal 
mirificul decor al Deltei, este un scenariu scris pentru 
regizorul Geo Saizescu în 1984. Anul următor, 
Adrian Istrătescu-Lener debutează în lungmetrajul de 
ficțiune cu filmul Cantonul părăsit. În 1986, filmul 
Sania albastră, regia loan Cărmăzan, îl are drept 
scenarist pe Fănuş Neagu, alături de Vintilă Ornaru. 
La filmul Casa din vis scenaristul colaborează cu 
regizorul loan Cărmăzan. În 1995, scenariul filmului 

Terente-regele bălților este scris în colaborare cu 
Lucian Chişu, iar regia va fi semnată de Andrei 
Blaier. Scriitorul Fănuş Neagu apare ca interpret de 
roluri episodice în filmele Casa de la miezul nopții şi 
Crucea de piatră, regizor Andrei Blaier, 1993. 


x ok Æ 


Dincolo de nisipuri. Ecranizarea lui Radu 
Gabrea, atras de substanța epică generoasă, de forța 
caracterelor, de spectaculozitatea întâmplărilor şi 
culoarea personajelor angrenate într-un dialog fără 
scăpare cu Istoria, are patru părți şi un epilog — 
Noiembrie 1934 — Blestemul, Noiembrie 1941 — 
Trădarea, Februarie 1945 — Tița, Mai 1946 — 
Dincolo de nisipuri, 1948 — Epilog. S-a apreciat că 
Dincolo de nisipuri este drama născută din 
amărăciune şi dintr-o iraționalitate anarhică, a 
unei conştiinţe confuze, a cărei tresărire finală spre 
lumină se arată a fi prea târzie faţă de moartea 
grăbită să pună capăt unui prelungit şir de erori, a 
unui fel de a trăi potrivnic istoria. (Florian Potra) 
Mai mult, avatararurile filmului vor demonstra atât 
forța epică a scenariului, dar şi fantezia dezlănțuită 
a regizorului, care la al doilea film semnat în 
calitate de autor dorea să demonstreze capacitatea 
de a interpreta dramaticul dialog al Istoriei cu 
individul, tragicul demers al aflării unui adevăr sau 
posibilitatea de a configura filmic amurgul unei 

lumi, extincția unor clase sociale surprinse în zorii 
instaurării dictaturii comuniste în România. Nu este 
de mirare că filmul, reținut iniţial în selecția oficială 
a prestigiosului Festival internaţional de la Cannes, 
a provocat indignarea şi măsura represivă a şefului 
statului Nicolae Ceauşescu, care a decis interzicerea, 
după o vizionare privată. Regizorul declara într-un 
interviu recent că — Dincolo de nisipuri a fost un 
film — nu se mai ştie astăzi, c-aşa se întâmplă, când 
pleacă cineva se uită complet, a fost oprit personal 
de Ceauşescu. A fost un an de luptă ca să-l scot din 
nou pe ecrane, un an de zile care m-a costat mulți 
nervi, şi am avut convingerea că, după acest conflict 
cu Ceauşescu personal, nu mai puteam face mult 
timp filme. Cred că ceea ce s-a întâmplat în România 
mi-a dat dreptate. 

Impresionanta căutare a lui lon Mohreanu pentru 
aflarea circumstanțelor morții tatălui său este un 
excurs în absolutul existenţei, ce este marcat şi de 
căutarea crucii de Bobotează, o secvență absolut 
memorabilă, demnă de cele mai importante antologii 
ale cinematografului european. Aici câştigătorul 
ritualului sacru este ucis în preajma însemnelor 
sfinte ale Iertării. Crima va fi subiect şi obiect de 
interpretare dramatică pentru ceilalți eroi ai filmului. 
Un actor căruia superlativele îl fac să roşească este 
Dan Nuţu, aici într-o performanță interpretativă 
de referință. Critica a remarcat începutul filmului 

construit ca o poveste de dragoste, personajele fiind 
apoi relaționate cu mişcările Istoriei, ce le va marca 
existența, unele fiind distruse — Ion Mohreanu, 
altele decăzând spectaculos — Vetina. Regizorul 
demonstrează în Dincolo de nisipuri o imaginativă 
ştiinţă a tratării temporalității, segmentele narative 
având, în acelaşi timp, o dezvoltare proprie, dar 
şi subtile vase comunicante între ele. loan Lazăr 
menţiona în excelentul său volum Cannes-ul 
românilor temporalizarea semnificației, care este 
în fond motorul iubirii şi trădării, primum movens 
al lungului drum de căutare a adevărului a lui Ion 
Mohreanu. De altfel, cred că una dintre principalele 
motivații ale opțiunii pentru proza lui Fănuş Neagu 
a, pe atunci, tânărului regizor Radu Gabrea, se afla 
şi autenticitatea reacțiilor eroilor, nu prea sofisticaţi, 
dar aprigi în reacţii, fermi în căutarea motivațiilor 
unor situații conflictuale, actori fără fard ai unor 
tensionate momente de confruntări, pe fundalul unui 
colorat exotism autohton. 

Ion Mohreanu în viziunea regizorală a lui Radu 
Gabrea, devine mai degrabă un picaro, un aventurier 
ce traversează, deloc senin, noduri temporale de 
referinţă pentru marea Istorie — destrămarea familiilor 
ţărăneşti, dramele războiului, calamitățile secetei 
ce prefaţează marea nenorocire a cooperativizării 
agriculturii. Cineastul surprinde perfect relaționarea 
celor două planuri — mica istorie de familie, a tainei 

morții tatălui şi marea Istorie, cu etapele amintite, 
cu consecințe profunde în existenţa eroilor. Ion 
Mohreanu, emblematicul personaj al prozei lui Fănuş 
Neagu rămâne acel justiţiar, ale cărui convingeri nu 
par a fi deplin edificate, pentru care drama personală 
este mai puternică decât dramele Istoriei pe care o 
traversează. 

Irevocabil tragice, personajele lui Radu Gabrea, 
reprezintă universul închis, lipsit de speranță, nu 
epurat totuşi de pulsaţiile energiilor, de exploziile 
de vitalitate, de nuanțele de straniu şi mister ce le 
agrementează existențele. Mulţi critici au remarcat că 
una dintre cele mai puternice secvenţe ale filmului, 
dar şi ale cinematografului românesc, este aflarea 
Crucii de Bobotează, când Neicu Jinga este mişelnic 
ucis. Motivația uciderii rămâne încețoşată, ipotezele 
fiind egal valabile. Ori moartea i se trage din cauza 
unei iubiri nepermise, ori chiar autorul motivează 
astfel continuarea rătăcirilor lui Ion Mohreanu. 
Terminarea războiului îl găseşte pe veşnicul rătăcitor, 
drept oponent al reformei agrare, îndrăgostit de fiica, 
Tiţa, interpretată de Elena Tacinede, a unui țăran 
bogat, care se va căsători însă cu fiul vechilului, 
Doancă, jucat de Ion Henter. Ultima parte a filmului 
explodează prin tonul şi nuanțele cu care este pictat 
sfârşitul de lume pentru contrabandişti, pentru hoți de 
cai şi prostituate, pentru nobili şi țărani deopotrivă. 
Concepută compozițional într-o mobilitate plastică 

de mare rigoare, autorul imaginii, operatorul Dinu 
Tănase fiind un remarcabil portretist, dar şi un 
excelent observator al mulțimilor ce populează 
filmul, opera lui Radu Gabrea impune prin caracterul 
de frescă a unei umanităţi pierdute în căutarea 
idealurilor, cu personaje puternice, indiferent de 
câtă moralitate le-ar decora temperamentul şi 
peregrinările. Densitatea traiectoriilor existențiale, 
fulguranţa mozaicată a întâmplărilor evocate au 
făcut ca această operă să fie atât de bine primită 
într-o competiție atât de importantă cum a fost 
Quinzaine des Realisateurs de la Cannes, ediția 
1974. Caramet, Che Andrei, Vetina, Tiţa, Prinţul, 
Nicolae şi Ion Mohreanu trăiesc în segmentele 
destinului lor fără a afla o evoluție, fără a se ralia 
evenimentelor, fără a abdica de la propriile aplecări 
spre magnetul nefericirii. Radu Gabrea evită, cât este 
posibil, intervenţiile cenzurii ideologice, fără a scăpa 
total de didacticismul anost, explicativ şi artificios 
al comentariului din off rostit de activistul de partid 
Titi Şorici, jucat de Ernest Maftei. Acesta este se 
pare născut mai degrabă din desele şi mutilantele 
intervenţii ale cenzorilor, din neplăcerea provocată 
însuşi şefului statului la vizionarea acestui film, fapt 
determinant şi în opțiunea artistului pentru refuzul 
de a se întoarce în țară după prezentarea filmului 
la Cannes. (În paranteză fie spus filmul n-a apărut 
pe ecrane cu titlul original al romanului Îngerul 

a strigat fiindcă personajele biblice începeau a fi 
drastic dezavuate în epocă.) Dar la Bucureşti nici 
măcar prozatorului Fănuş Neagu nu i-a plăcut vocea 
din off, recte comentariul care însoţeşte imaginea. 
Radu Gabrea se dovedeşte şi aici, ca şi în filmul 
de debut Prea mic pentru un război atât de mare, 
acelaşi excelent alcătuitor şi dirijor de distribuții 
ce cuprind mari nume ale ecranului românesc. Dan 
Nuţu, un excelent autor al portretului celui debusolat 
de drama familială, Alexandru Herescu — Îngerul, 
cel cu o interesantă mobilitate a fizionomiei în 
expresia trăirilor, Emil Botta, un autentic ghepard în 
deriziune, Mircea Albulescu, Che Andrei, pitoresc, 
George Constantin, emanând forță şi convingere, 
Gina Patrichi, o fabuloasă imagine a trădării, Violeta 
Andrei, autoarea unui original portret de soție. 
Caruselul personajelor lui Fănuş Neagu, surprins 
în dinamice ipostaze, cu o extraordinară plastică a 
costumului, imaginată de Doina Levinţa, nu departe 
de stranietăţile Guignolului se desfăşoară pe fondul 
muzicii obsesiv inspirate a marelui compozitor 
Tiberiu Olah. Nu mai puţin decorurile lui Helmuth 
Stiirmer evocă grotescul lumii evocate, spiritul 
baroc, tonalitate ce caracterizează stilul regizoral 
încă de la Prea mic pentru un război atât de mare 
(secvenţa jocului printre manechine, sau fotografia 
soldaților ucişi, îmbrăcaţi în armurile medievale, la 
sfârşitul războiului). 

Dincolo de nisipuri rămâne un film de referinţă în 
istoria cinematografiei româneşti, operă, din păcate, 
prea puţin cunoscută la vremea sa, cu un destin 
nefast al dialogului cu publicul, probabil astăzi, mai 
sensibil şi receptiv la valorile transmise de prozator 
şi cineast. 


Despre film 


Ion Băieşu: (...) după prima sută de metri de 
celuloid, privitorul simte cum s-a strecurat în el 
un fior — iată câmpia de legendă, sunând până în 
adâncuri sub copitele cailor, iată bălțile linse de 
neguri misterioase, în care se ascund hoţii şi amintirea 
haiducilor, iată-i pe Mohrenii cei blestemaţi, pe alde 
Caramet, Şorici, pe luptătorul din Anatolia — Che 
Andrei, toţi visători de averi şi aventurieri păguboşi, 
Vetina, Tiţa şi Bişca — femei care scot bărbaţii din 
matca vieţii şi-i duc la prăpăd, personaje înăuntrul 
cărora s-au ascuns unii dintre excelenţii noştri actori. 

Radu Gabrea: De când am descoperit cartea 
scriitorului Fănuş Neagu, cu lumea ei fabuloasă, cu 
personajele ei uluitoare, am fost tentat să-i găsesc un 
echivalent cinematografic. Poate de aceea filmul nu 
este o simplă ecranizare ci o re-creare cinematografică 
a unui univers, pornind de la lumea romanului şi de 

la personajele lui. Personajele le-am tratat în film ca 
şi cum nu ar fi venit dintr-o lume literară, ci cum ar 
fi fost ele însele o realitate. De obicei, în ecranizări, 
se regăsesc personajele romaneşti în situaţiile, în 
raporturile şi în devenirile din opera inspiratoare. În 
scenariul lui Fănuş Neagu, şi deci şi în filmul nostru, 
acele personaje, pe care presupunem că le-am înţeles 
şi le cunoaştem, sunt puse să acţioneze de multe ori 
în alte situaţii decât cele din roman. 

Ioan Lazăr: Cineastul ţine în mână — cu siguranţă 
şi cu o evidentă capacitate de a construi imaginea 
unor destine, văzute în adâncul lor dincolo de 
comportamentul picaresc — o lume în degringoladă, 
o organizează, o face să-şi etaleze viciile, să-şi 
releve adevărata față, să meargă spre acel punct 
firesc, unde fiecare atinge limita propriei inteligente. 
(...) Cineastul nu şarjează la nivelul cadrului, nu 
îngroaşă, prin unghiulaţii şi parametrii fotografici, 
şi nici prin compoziție, imaginea uneri lumi scoase 
samavolnic de pe scena istoriei. El îi subliniază, cu 
tact şi cu discreţie, trăsăturile, adesea cu umor, în 
nota unei detaşări narative care nu duce nicidecum 
la secarea povestiririi de farmecul ei special, propriu, 
altminteri, prozei inspiratoare. 

M. şi A. Liehm: Cel mai important film românesc 
al primei jumătăţi a anilor '70. 

Mihai Nadin: Pentru cei care n-au citit cartea, 
(filmul) este povestea setei de răzbunare care orbeşte 


71 


şi al cărei efect este epuizarea într-un moment 
penibil, trăit sub semnul neînţelegerii timpului, mai 
mult, cu iluzia ieşirii din timp. 

Fănuş Neagu: Filmul păstrează atmosfera 
scrisului meu, multe dintre tainele de adâncime ale 
cărții, luminează în culori stranii peisajul Brăilei şi 
ține încordată atenția spectatorului. Ca defect, cu care 
nu mă voi împăca, trec la loc de frunte comentariul 
care însoţeşte imaginea. 

Florian Potra: E multă frumusețe iconografică 
în Dincolo de nisipuri. Cred însă că regizorul a 
schematizat şi stilizat vizibil personajele, făcându-le 
oarecum livreşti, literare (aşa cum, bunăoară, a 
procedat Fellini). Asistăm astfel, la un contrast 
între autenticitatea pitorească şi uneori polemică a 
replicilor (scrise de scenarist) şi relativa abstractizare 
a personajelor şi a relaţiilor dintre ele. Rezultatul 
e o uşoară distorsiune a realismului evocării 
cinematografice, care îmbracă un străveziu văl de 
artificiozitate, făcând mai puţin convingătoare, pe 
alocuri, parabola destinului frânt al eroului central. 

Petre Rado: Plastic, Dincolo de nisipuri e o 
metaforă a informului. Peisajul se îneacă într-un 
univers cvasiacvatic în care uscatul e încă nedespărțit 
de ape. Eroii se mişcă mereu pe un teren nesigur, unde 
predomină mâlul, pojghița gheții, ploaia şi apele. 
Imaginea lui Dinu Tănase, adesea de o picturalitate 
breugeliană, surprinde cu extraordinară aplicaţie 

acest spectacol al nebunilor, gonind aiurea spre 
nicăieri. Culoarea e densă, voluptuoasă, tonurile sunt 
tari, păstoase, fixând personajele într-o materialitate 
plastică de extraordinară consistență. 

D.I. Suchianu: Cum era de aşteptat scenariul nu 
putea fi nici mai bun, nici mai prost decât romanul. 
Sau mai exact, dacă scenariul este bun, atunci el are 
necesarmente, o calitate în plus, pe lângă valoarea 
literară îşi adaugă şi una cinematografică. Filmului 
îi este interzis să descrie forul interior al personajelor 
în introspecţii, lăsându-l să rezulte din fapte şi apoi 
din concluziile spectatorului devenit co-autor. Filmul 
de care ne ocupăm tocmai că reuşeşte asta. 


Dincolo de nisipuri 


Regia — Radu Gabrea, scenariul — Fănuş Neagu, 
imaginea — Dinu Tănase, decoruri — Helmuth 
Stürmer, costume — Doina Levinţa, muzica — Tiberiu 
Olah, coloana sonoră — Andrei Papp, montaj — 
Yolanda Mântulescu, interpretează: Dan Nuţu, rol 
dublu — Niculai Mohreanu, ţăran cu vederi de stânga, 
ucis de jandarmi în timpul exodului spre Dobrogea 
al unui grup de ţărani din satul Plătăreşti unde se 
construieşte un aeroport, lon Mohreanu, fiul său 
obsedat de aflarea circumstanțelor morţii tatălui, 
Emil Botta — prințul Ipsilanti, Vasile Niţulescu — 
Pavel Berechet, Gina Patrichi — Vetina, soția lui, fosta 

iubită a lui Niculai Mohreanu, George Constantin — 
Nae Caramet, cârciumarul satului, Violeta Andrei — 
Bişca, ibovnica lui, Mircea Albulescu — Che Andrei, 
Gheorghe Dinică — maiorul Ionescu, Ernest Maftei 
— Titi Şorici, ţăran sărac, naratorul întâmplărilor de 
altădată, Constantin Rauţchi — Petrea Dună, lemnar, 
unchiul lui Ion Mohreanu, Ştefan Radof — Magae, 
Ştefan Mihăilescu-Brăila — Gheorghe Jinga, Elena 
Racinede — Tiţa, fiica lui, Alexandru Herescu — Neicu 
Jinga, supranumit Îngeru, fratele Vetinei, hoţ de cai, 
Mitică Popescu — Romniceanu, lon Henter — vechilul 
de pe moşia prinţului Ipsilanti, Ovidiu Schumacher 
— fiul lui, Florin Scărlătescu — Prefectul de Brăila, 
Andrei Codarcea, Ileana Gurgulescu — Bocu. 3006 
metri, color. La ANF se păstrează copii de 2810 şi 
2867 metri. Producţie a Casei de filme numărul 1. 
Premiera la 18 februarie 1974. 

6. CAMIL PETRESCU - ÎNTRE OGLINZI 
PARALELE (ULTIMA NOAPTE DE 
DRAGOSTE, INTALA NOAPTE DE RAZBOI) 


Rafinament plastic, forţă analitică 


Scriitorul pe ecrane 


Prozator important la nivelul analizei psihologice 
şi a amplasării introspecţiei în relaţiile dintre perso- 
najele sale, Camil Petrescu a fost şi un important 
teoretician al cinematografului, “ultimul emancipat”, 
pe tărâmul artelor, practicând cronica, eseul şi 
polemica în textele dedicate celei de a şaptea arte. A 
scris scenarii, care nu s-au realizat. În 1942 proiectul 
scenariului O fată într-o iarnă a fost aprobat de 
Comitetul de direcție al ONC. Filmul urma să fie 
realizat sub forma unei producţii cinematografice 
româno-italiene cu participarea actritei Alida 
Valli. Tot coproducție româno-italiană urma să fie 
şi filmul Ştefan cel Mare cu scenariul semnat de 
Camil Petrescu şi aprobat de Comitetul de Direcție 
al ONC la 21 ianuarie 1943. A mai scris scenariile 

Bălcescu, O aventură în tren, Divorțul doamnei D., 
Dacă Dumnezeu ar fi vrut să nu iubim femeile. A 
mai redactat sinopsisuri — Miorița, scenariu ce urma 
a fi realizat împreună cu Mihail Sadoveanu, Trenul 
destinului şi La Moreni. Între oglinzi paralele este 
primul film inspirat de proza scriitorului, regizorul 
Mircea  Veroiu împrumutând pentru titlu una 
dintre rubricile lui Camil Petrescu de la publicația 
Săptămâna muncii literare şi artistice. În 1980, 
regizorul Sergiu Nicolaescu semnează filmul Ultima 
noapte de dragoste inspirat de romanul Ultima noapte 
de dragoste, întâia noapte de război, Premiul ACIN 
pentru costume — Doina Levinţa. Mitică Popescu, 
scenariul Dumitru Solomon şi Virgil Duda, este 
piesa ecranizată în regia lui Manole Marcus în 1984. 
In 1989, regizorul Şerban Marinescu ecranizează 
Patul lui Procust şi piesa Jocul ielelor sub titlul Cei 
care plătesc cu viața. Premii ACIN pentru regie — 
Şerban Marinescu, pentru muzică — Dan Ştefănică, 
pentru interpretare rol principal feminin — Maia 
Morgenstern, pentru interpretare rol principal mascu- 
lin — Ştefan Iordache, pentru interpretare rol secundar 
feminin şi masculin — Mariana Mihuţ şi Ovidiu 
Ghiniţă. În 2001, Patul lui Procust este ecranizat 
de tinerii cineaşti din Republica Moldova Viorica 
Meşină şi Sergiu Prodan, semnatari ai scenariului şi 
regiei. Oleg lankovski — Ladima şi Maia Morgenstern 
— Doamna T. au fost principalii interpreți. 

Regizorul Mircea Veroiu, cineast afirmat pe 
tărâmul atât de labil şi controversat al ecranizării, 
unde a descoperit perene echivalente filmice paginilor 
datorate lui Agârbiceanu sau Slavici, demonstrează 
cu filmul Între oglinzi paralele dificultatea opțiunii 
creatorului în fața ipotezelor propuse de un text 
analitic al unui autor de tip proustian, cum este 
Camil Petrescu. Cineastul abordează partea întâi a 
romanului Ultima noapte de dragoste, întâia noapte 
de război avându-l firesc pe principala traiectorie 
dramaturgică pe Ştefan Gheorghidiu, jucat de Ion 
Caramitru, eroul ulcerat nu numai de propriile 
sentimente, dar şi de rolul rezervat intelectualului 
într-o lume plină de adversități. Umilit şi revoltat, 
lucid şi contradictoriu, îngenuncheat de gelozie, 
dar renăscut prin forţa camaraderiei şi a înțelegerii 
mecanismului social, Ştefan Gheorghidiu devine 
în ipoteza interpretativă a cineastului mai dens în 
sugestii, într-o imaginară biografie afectivă. Singură, 
revolta e generoasă, scria Camil Petrescu şi Mircea 
Veroiu a ţinut seama de acest dicton legându-şi eroul 
prin sentimente durabile de prietenul său, ziaristul 
Gore, Ovidiu Iuliu Moldovan, personaj inspirat din 
biografia scriitorului şi cu rezonanţe în literatura 
sa dramatică. Sporadic legat de mişcarea socialistă 
din preajma intrării României în Marele Război, 

Ştefan Gheorghidiu se abandonează mai degrabă 
profundelor sale nelinişti interioare. Pasionat al 
ideii de dreptate, (dreptatea este una singură, 
nedreptățile devin cele mai multe), eroul rămâne 
la faza analizei, a discursului, acțiunea practică 
fiind efemeră, cu un fals caracter spectaculos. 
Cineastul reuşeşte un amplu panoramic al societății 
în care evoluează Gheorghidiu, catapultat aici de o 
îmbogăţire neaşteptată, o societate frivolă şi opacă, 
densă în egoism şi suficientă. Sensibilitatea eroului, 
exacerbată de gelozie, regăseşte doar pe terenul de 
luptă suprema experiență existențială. 

Mircea Veroiu confirmă simţul echivalenţelor 
cinematografice, afinităţile elective cu autorul 
unei proze de analiză care amplifică sever detaliile 
sentimentelor, iraționalitatea unei pasiuni fără ecou. 
Tablourile sugerate de cineast în deficiențele societății 
unde tronează  analfabetul Lumânăraru (Dorel 
Vişan), drept mostră de spirit financiar, sau vulgarul 
Nae Gheorghidiu (George Constantin), care este o 
„prestigioasă” figură de om politic. Vidul intelectual, 
inconştiența mondenă par a fi extrase din societatea 
de astăzi. Rezultat logic al metamorfozei epice ce o 
impune transpunerea cinematografică, construcția 
personajului Gore rupe unitatea narativă forțând 
legături insuficient sudate stilistic. Libertatea oferită 
cineastului de legile nescrise ale ecranizării devine 
astfel o cursă ce poate fi uşor acuzată de admiratorii 


78 


transpunerilor ad litteram. Ion Caramitru, în rolul 
principal, se impune prin forța şi expresivitatea 
jocului său dramatic, prin dimensiunea interiorizării 
trăirilor ce creionează lapidar, dar elocvent, ascunse 
tremolouri de conştiinţă, ce desenează tipul de 
intelectual propus de Camil Petrescu. Un mare 
operator, l-am numit pe Călin Ghibu, realizează 
o imagine caracterizată dincolo de rafinamentul 
plastic, de funcționalitate dramatică şi forță analitică, 
alternând dincolo de un tulburător joc al umbrelor şi 
culorilor, sugestia poetică şi precizia portretului. O 
contribuţie deosebită la realizarea acestui film o are 
inginerul Tiberiu Borcoman, creatorul unei coloane 
sonore ce-şi imprimă discreția şi parfumul muzical 
pe atmosfera unei epoci revolute, cu personaje 
crepusculare şi eroi stăpânii de „jocul ielelor”. 

Fidel în mare măsură spiritului unuia dintre 
cei mai importanți scriitori interbelici, Mircea 
Veroiu reafirmă, cu opera sa, calitatea polemică a 
ecranizării, reuşită valabilă în ciuda unor disonante, 
la urma urmelor, previzibile în ambiția reformulării 
cinematografice a marilor opere literare. 


kk 
Despre film 


Călin Căliman: La baza scenariului — este vorba 
de un film de autor — au stat, în principal, prima 

parte a romanului „Ultima noapte de dragoste, întâia 
noapte de război”, dar şi piesa „Jocul ielelor” de 
Camil Petrescu (unul dintre autorii îndelung ocoliți 
— din păcate — de filmul românesc). Personajul 
principal vine din „Ultima noapte de dragoste...” , el 
este Ştefan Gheorghidiu, alături de el fiind prietenul 
Gore, un „aliaj” ( topit de Mircea Veroiu) din Gelu 
Ruscanu, din Praida, ba chiar şi din Petre Boruga, 
câţiva dintre protagoniştii piesei „Jocul ielelor”. În 
rolurile de prim-plan sunt lon Caramitru, Ovidiu 
Iuliu Moldovan şi Elena Albu (Ela, un personaj 
seducător). Din distribuţie, cu roluri bine marcate, 
mai fac parte George Constantin, Dorel Vişan, 
Rodica Tapalagă, Fory Etterle, Corado Negreanu, 
Adrian Pintea. 

Ioan Lazăr: Formula unei scindări a eului nu 
este străină de modalitatea de a gândi lumea şi 
cinematograful în viziunea unui cineast al reflecției 
permanente, aşa cum se relevă, de fiecare dată, 
Mircea Veroiu. Emblematicul cadru în cadru se 
metamorfozează aici într-o echivalență revelatoare — 
oglindă în oglindă, destin în destin, individualitate 
în individualitate, colectivitate în colectivitate. 
Un anumit accent tematist gravează altminteri 
rafinatele expresivități ale cineastului. Nu se poate 
trece peste deconstrucția stilului său, operată ca 
urmare a asocierii propriei viziuni cu aceea a felului 
rece, distant, retras şi disimulatoriu de a interpreta 

specific Elenei Albu (Ela). Un etalon indiscutabil 
se constituie sub semnul adaptabilităţii literaturii 
unui scriitor pentru care proza reprezintă o formă 
dramatică a existenţei. 

Ecaterina Oproiu: Un autor care toată viaţa 
lui n-a făcut decât să tune şi să fulgere împotriva 
calofiliei nu poate fi inspiratorul omologat al unui 
film al cărui suprem orgoliu este tocmai calofilia, 
atât de detestată de el, scriitorul. (...) Scriitorul era 
un agitat, un chinuit, un febril, un exaltat al trăirilor 
sufleteşti, cineastul este un temperament (artistic), 
impasibil, boreal, un ice-berg ostil vibrației sau inapt 
de ea, scriitorul era obsedat de substanţialitate, de 
autenticitate, de implicare, atitudinea fundamentală a 
cineastului este degajarea, acalmia, distanţarea. 


Între oglinzi paralele 


Producție a Casei de filme numărul 5, Regia: 
Mircea Veroiu, scenariul — Mircea Veroiu, inspirat 
din operele lui Camil Petrescu, Ultima noapte de 
dragoste, întâia noapte de război, Jocul ielelor, 
Patul lui Procust, imaginea — Călin Ghibu, 
decoruri — Ştefan Antonescu, costume — Hortensia 
Georgescu, muzica — Adrian Enescu, sunetul — 
Tiberiu Borcoman, montaj — Yolanda Mântulescu, 
interpretează: Ion Caramitru — Ştefan Gheorghidiu- 
Ştef, student, apoi moştenitorul bogatului om de 

afaceri lorgu Gheorghidiu, unchiul său, Elena Albu — 
Ela, studentă săracă, soţia lui, Ovidiu Iuliu Moldovan 
— Gore, student, apoi ziarist şi militant socialist, 
George Constantin — Nae Gheorghidiu, unchiul lui 
Ştefan, Forry Etterle — Tache Gheorghidiu, fratele 
lui, Rodica Tapalagă — Aurelia, soţia lui Iorgu 
Gheorghidiu, Dorel Vişan — Lumânăraru, directorul 
fabricii, Virgil David — Dan Nestor, sportiv şi 
diplomat, Corado Negreanu — Teodosiu, redactor, 
Cornel Ciupercescu — avocatul, Adrian Pintea — 
George Praida, redactor, lon Henter, Zephi Alşec, 
Eugenia Bosânceanu, Tatiana lekel, Boris Petroff, 
Ion Igorov, Lia Şahighian, Ruxandra Sireteanu, Irina 
Bârlădeanu, Ion Niciu, Elena Sereda, Vasile Muraru, 
Gheorghe Oprina, George Oancea, Sorin Balaban, 
Petre Gheorghiu-Goe, N.Gr. Bălănescu, Constantin 
Florescu, Vasile Pupeza, lon Chelaru, Cristiana 
Nicolae, Silviu Lambrino, Constantin Dinescu, Coca 
Enescu, Vera Varzopov, Emil Reisenhauer, Costache 
Diamandi, lon Colan, Mircea Florian, Marius Rolea, 
Ion Anghelescu Moreni, Traian Zecheru. 2632 de 
metri, color. Premiera la 19 februarie 1979. Premiile 
ACIN pentru acest film au fost — Premiul pentru 
imagine — Călin Ghibu, Premiul pentru decoruri — 
Ştefan Antonescu, Premiul pentru montaj — Yolanda 
Mântulescu. Actriţei Elena Albu i-a fost conferită 
Diploma de onoare a ACIN pentru interpretarea 
rolului Ela. 

7. CEZAR PETRESCU - ÎNTUNECARE 


O dramă din Marele Război 


Scriitorul pe ecrane 


În 1965, regizorul Marius Teodorescu semnează 
filmul Calea Victoriei sau Cheia visurilor, adaptare 
după romanul Calea Victoriei de Cezar Petrescu. În 
1984, Mircea Daneliuc se inspiră din nuvela Omul 
din vis pentru a semna Glissando, film controversat. 
Opera lui Mircea Daneliuc primeşte din partea ACIN 
Marele Premiu, ex-aequo, cu filmul Horea, regia 
Mircea Mureşan. Filmul lui Daneliuc mai obţine 
Premiul pentru imagine — Călin Ghibu, Premiul 
pentru interpretare masculină — Ştefan Iordache, 
Premiul pentru scenografie — Magdalena Mărăşescu, 
Premiul pentru costume — Cătălina Iacob, Premiul 
pentru coloana sonoră — Anuşavan Salamanian. În 
anii '50 Cezar Petrescu colaborase cu Mihai Novicov, 
ambii debutanţi la capitolul scenarii de film, pentru a 
semna „epopeea” revoluţionară în două serii Nepoții 
gornistului şi Răsare soarele, regia Dinu Negreanu. 

George Călinescu aprecia destul de sever romanul 
lui Cezar Petrescu Întunecare. „Romanul (...) este 
eşuat. Nimic etern omenesc nu se poate memora. Ca 
simplă cronică este superficial şi n-ar putea nicidecum 
înlocui substanțialitatea unei opere istorice.” Criticul 
recunoştea printre calități doar „uşurinţa agreabilă, 
o distincție în stil şi o indiscutabilă răbdare 
arhitectonică. (...).” Publicat în anii 1926-1928, în 
două volume, primul roman semnat de Cezar Petrescu 
este o cronică a societăţii afectate de conflagrația, 
mai întâi europeană apoi mondială, una dintre 
primele opere în proză europene consacrate Marelui 
Război, în care autorul ca şi confrații săi de pe alte 
meridiane, Hemingway sau Remarque, încearcă şi 
studiul societăţii naționale, precum şi consecințele 
universal-valabile ale conflictului asupra destinelor 
individuale. Critica marxistă a crezut că eticheta 
analizei societăţii din momentul istoric propus 
de scriitor este o radiografie a decrepitudinii şi a 
decăderii fără întoarcere. Prozatorul cu aspirații de 
Balzac balcanic, ne va duce însă în spaţiul unei crize 
de identitate perfect consonantă cu sensibilitatea 
şi filozofia societății interbelice, subtext nu prea 
vizibil, dar perfect sesizat de un cineast capabil să 
evalueze trăiri şi sentimente, în contextul lor virtual, 
fără a renunța la un discurs deloc optimist, dar 

perfect sincron cu substanţa partiturii propuse de 
romancierul Cezar Petrescu. Romanul unei generații 
pierdute, cu personalități vii, care-şi consumă 
dramele existenţiale în discuţii fără sfârşit, cu eroi 
marcați de viziunile terifiante ale câmpului de luptă 
este tradus pe ecran cu o inovatoare schimbare de 
gramatică filmică, temporalitatea jucând un rol greu 
în perspectiva propusă de regizorul Alexandru Tatos. 
Aceasta nota în Jurnalul său „Desigur mi-am propus 
o modalitate de realizare a filmului care nu este 
deloc simplă şi nu poţi ajunge dintr-o dată la drumul 
dorit. Trebuie să mai încerc. Cele două preocupări 
esențiale de-acum înainte ar fi — a, aprofundarea şi 
limpezirea fondului de idei, din care să reiasă drama 
lui Radu Comşa, b, o simplificare a modalităţii de 
expunere ca un raport mai corect între subiectiv — 
obiectiv, eventual, ca un câştig din partea celui de-al 
doilea, pentru ca filmul să fie bine înţeles şi să scape 
de pericolul artificializării.” 

Cu aproape o lună mai târziu, regizorul Alexandru 
Tatos nota în jurnalul său. „Documentându-mă, citind 
şi recitind, văzând şi revăzând filme, mi se confirmă 
că tot ce există în Întunecare e mai bine făcut în alte 
părți. De pildă războiul — ce-aş mai putea face eu 
astăzi când în bătrânul Nimic nou pe frontul de vest, 
făcut în anii '30 am revăzut toate ideile pe care le 
credeam bune. Şi de atunci s-au făcut atâtea filme 
celebre despre război. Noroiul, ceața, carnagiul, 

sânge — totul s-a făcut de mult şi foarte bine. Totuşi 
cred că am găsit o idee bună. La mine tot războiul 
va fi o înaintare şi o retragere oarbă peste un cimitir, 
peste morţi care, nici ei nu sunt lăsaţi liniștiți. Totul 
să se petreacă, ca pe o scenă — soldații cad morți 
peste morminte, mai sunt omorâți odată. Totul este 
împresurat de oseminte, bombele aruncă în aer doar 
oseminte, ostaşii calcă peste schelete şi oseminte. 
Nu am să mai văd picioare şi mâini smulse, ci numai 
oseminte. Oasele istoriei sunt aruncate în aer. 

Aceste secvenţe cu cimitirul vreau să le leg cu 
„spitalul”, unde tăbliile de la capul bolnavilor să 
aducă cu nişte pietre funerare şi cu secvenţa din 
final / plecarea lui Comşa de la casa părintească, 
când trece prin cimitirul refăcut, până şi morții şi-au 
regăsit existența...” 

Revăzut astăzi, filmul lui Alexandru Tatos Întu- 
necare păstrează atributele unei ecranizări menite 
a valorifica vizual drama generaţiei pierdute după 
Marele Război. Structura discursului filmic este 
mozaicată cu mai multe accente pe câteva laitmo- 
tive. Acestea — apariția vânzătorului de ziare, nu 
întotdeauna potrivit la locul potrivit, sau deambularea 
personajelor în zonele de umbră rareori traversate 
de un fascicul luminos sau proiecția actualităților 
cinematografice mute sau însoțite de un pian mar- 
chează procesul de disoluţie al principalului personaj, 
distrus de drama conflictului militar, şi nu numai. 

Alternarea planurilor temporale semnifică şi 
deruta eroului ajuns în preajma Primului Război 
Monidal la porţile înaltei societăți cu perspective 
optimiste pentru avere, carieră, familie. Mobilizarea, 
frontul, calvarul recuperării vor zdruncina psihicul 
fragil al lui Radu Comşa — Ion Caramitru, care 
ajunge să creadă în re-descoperirea sa ca om după 
ce duritatea conflagrației îi va arăta dimensiunile 
relativității ființei. Anormalitatea războiului este 
subliniată de cineast prin simbolica imagine, 
anunţată de altfel din intențiile premergătoare turnării 
filmului, a cimitirelor sfâşiate de bombe, unde 
combatanții mor peste oseminte îngropate cândva 
şi dezgropate violent de exploziile prezentului. 
Regizorul se fereşte a face apologia eroismului, 
nici nu aspiră la fresca istorică, refuză chiar să 
materializeze indicațiile prețioase privind contribuţia 
mişcării socialiste la fericirea poporului sau 
referitoare la beneficiile Tratatului de la Versailles 
pentru întregirea țării. Născut dintr-un îndelungat 
conflict cu cenzorii, filmul Întunecare păstrează 
semnele independenţei artistice a regizorului care 
n-a marşat la caricaturizarea lui Vardaru, excelent 
jucat de George Constantin, nici la supralicitarea 
socialismului ca soluţie civică. Accentele puse pe 
drama interioară a lui Radu Comşa, un prototip al 
individului din generaţia pierdută sunt desenate cu 
minuție şi subtilitate de cineast. Fără virtuozitate 

tehnică, dar cu truvaiuri inspirate — moartea eroului 
în mare, cu paşii pierduţi spre valurile ce ascund 
adâncurile întunecării, coperţile filmului — fanfara 
veselă a unor victorii pline de durere —, tonurile 
clar-obscurului alese de excelentul operator Călin 
Ghibu, aici la prima colaborare cu Tatos, montajul 
de tip puzzle al întregii configurații temporale fac din 
Întunecare una dintre cele mai reuşite ecranizări din 
istoria filmului românesc. 

O distribuție atent configurată, cu lon Caramitru 
capabil să trăiască deloc teatral nuanțele căderii 
psihologice a personajului, aflat în criză identitară 
după desfigurarea de pe front, după tentaţiile anarhiste 
ale camaradului Mogrea, Remus Mărgineanu, cu 
George Constantin, elegant şi fermecător, dar şi 
poltron sau interesat în consecințele economice 
ale războiului, cu un Vladimir Găitan, ancorat în 
propriile mulţumiri modeste, cu Tania Filip, discretă 
amatoare de pasiune, dar destul de placidă pentru a 
o provoca, cu Emilia Dobrin, loana Pavelescu sau 
Dan Condurache dând viaţă unor personaje ataşante 
şi credibile — aduce filmului nota de clasicitate a unei 
opere greu alterabile în timp. Reflector nu prea delicat 
asupra câtorva individualități din rândul tinerilor 
intelectuali ai epocii, filmul Întunecare păstrează şi 
câteva din amprentele autorului ecranizat — Cezar 
Petrescu. Catrina, marcă onomastică preferată, soția 
locotenentului Balş mort în război, cu care Radu 

Comşa are o efemeră idilă, poetul consumator de 
tării şi stupefiante, emiţător de judecăți definitive 
pe hotarul morţii sale civile sau altruismul fabricat 
al lui Comşa la înmormântarea mamei sale, a cărui 
substanţă derizorie e rapid diagnosticată de cei din 
satul surorii sale — sunt elemente ce aparțin literaturii 
lui Cezar Petrescu, redundante în alte romane 
ale prozatorului. Printre atuurile filmului se mai 
numără şi costumele inspirate de şcoala Hortensiei 
Georgescu şi semnate de Carmen Puşcariu. 


x E E 


Despre film 


Ion Caramitru: A fost unul din filmele la care 
am muncit foarte mult şi foarte interesat, pentru că 
acest Radu Comşa, aşa cum apărea el în scenariu, 
mi se părea un personaj incitant, şi ca psihologie, 
şi ca rezonanță socială. El defineşte o epocă şi 
dezvoltă drama unei pături sociale, semnificativă 
în istoria acestei țări — intelectualitatea. O anume 
intelectualitate, dezamăgită, în derută, în criza de 
conştiinţă de după Primul Război Mondial. În orice 
caz, romantismul acestui eveniment pe care l-aş numi 
al trezirii la conştiinţă a omului de carte, iată o temă 
care poate face frumuseţea unei opere de excepţie. 
Nemaivorbind de faptul că, într-o majoritate 

covârşitoare, marii intelectuali români sunt proveniţi 
din pătura țărănească, iar forța şi frumuseţea 
literaturii române de bună calitate este forța locului 
de baştină al fiecăruia... Dar astea sunt divagaţii pe 
tema acestui film care propune un personaj venit 
din literatură, important şi interesant, mai cu seamă 
pentru că poartă în sine o epocă. 

Călin Căliman: Întunecare este un film de mare 
rigoare... Întregul se compune caleidoscopic, din 
secvenţe care se cheamă şi se resping, se caută 
şi se refuză, montate într-o aparentă dezordine — 
temporală, spațială — care accentuează însă, puternic, 
hăul sufletesc tot mai puternic al eroului. 

Ioana Creangă: Prin anvergura aspirațiilor şi prin 
travaliul intelectual al elaborării, prin îndrăzneala 
de a metamorfoza o apologie a învinşilor — aşa îşi 
definea însuşi Cezar Petrescu literatura —, într-o 
judecată severă a câştigătorilor, ca şi a celor înfrânți 
de soartă şi, mai ales, lesne sacrificați de o societate 
indiferentă, lectura cinematografică e originală... 
Incontestabil însă e de apreciat voinţa lui Alexandru 
Tatos de a-şi croi o cale nouă pentru sine, iar nu de 
a supravieţui mulţumit cu nu prea îndepărtatele sale 
succese. 

Ioan Lazăr: Mai mult decât orice, filmul reface 
peisajul sinistru al războiului, pentru a realiza, după 
aceea, radiografia morală a celor trecuţi printr-o 
experienţă tragică, în numele unor idealuri deosebit 

de scumpe... Nu-i mai puțin adevărat că soluția 
aleasă de Alexandru Tatos se cuvine apreciată în 
intenționalitatea ei, nu neapărat novatoare sau expe- 
rimentalistă, cât, cum am notat, de o modernitate 
necesară, benefică pentru felul de a gândi cinema- 
tografic o materie romanescă amorfă. 

Nicolae Mateescu: Ecranizarea lui Alexandru 
Tatos preia sugestiile scenariului într-o manieră 
teatrală, expresionistă. Lumea pe care o vede Radu 
Comşa în ultimele clipe ale vieţii este mai curând 
coşmarul său decât lumea însăşi în datele ei reale. 
Impresia pe care o lasă în cele din urmă filmul, aceea 
de deja văzut nu se datorează, trebuie spus, lui Cezar 
Petrescu şi romanului său, cât modernizării forțate — 
aducerii la un numitor comun — tardivă şi ineficientă 
operaţie estetică. 

Tania Radu: În versiunea cinematografică a lui 
Alexandru Tatos Întunecare îşi propune mai puţin 
decât romanul, realizând însă, în anumite privinte, 
mai mult. Ceea ce etala pe orizontală romanul lui 
Cezar Petrescu — o mare voință de cuprindere a 
tipologiei şi problematicii unei epoci adânc marcate 
de război — se încearcă a se recuceri în filmul 
lui Tatos pe verticală, în adâncime, prin portrete 
viguroase, prin scene şi imagini cu valoare simbolică, 
prin accente apăsate, prin reveniri obsedante, totul 
justificat de rememorarea finală, dramatică, a vieții 
lui Radu Comşa. 

Alexandru Tatos: Eu unul, o spun din capul 
locului, nu cred în ecranizări. Cele câteva exemple 
celebre care mi se pot da nu sunt decât excepţiile 
care, cum se spune, confirmă regula. Cred doar în 
acele filme-opere de sine stătătoare, care, chiar dacă 
îşi găsesc punctul de pornire în literatură, reuşesc 
să-şi consolideze propria identitate. ... Nu e uşor să 
te măsori cu un model atât de celebru şi, de fapt, 
atât de puţin cunoscut. Dar, nu din precauţie ci din 
convingerea că numai astfel e posibil să fie abordată 
cinematografic o operă literară, fac abstracţie de 
faptul că viitorii mei spectatori au citit sau nu această 
carte. Dorinţa mea este să realizez un film. Un film 
de sine stătător. Un film care se inspiră din romanul 
Întunecare, care-şi extrage de acolo idei, situaţii, 
personaje, dar pe care le retopeşte şi le lasă să curgă în 
propria matcă, păstrând doar spiritul operei. Discuţia 
cu tov. Dulea a fost scurtă şi protocolară. ... în mare, 
obiecțiile ar fi următoarele filmul este prea întunecat 
şi nu are nicio rază de speranţă, războiul din 1916 
a fost pentru noi benefic, ne-a adus Transilvania şi 
nu se vede eroismul armatei!, nu se vede factorul 
decisiv al mişcării socialiste, factor pozitiv. 

Eugenia Vodă: ... în contextul producţiei noastre 
cinematografice, Întunecare se impune prin efortul 
de a gândi şi de a scrie cinematografic, prin cantitatea 
de muncă şi de profesionalism pe care o implică o 
ecranizare de asemenea factură. 

Intunecare 


Regia — Alexandru Tatos, scenariul — Petre 
Sălcudeanu, după romanul cu acelaşi titlu de Cezar 
Petrescu, imaginea — Călin Ghibu, decoruri — 


Dragoş Georgescu, costume — Carmen Puşcariu, 
muzica — Cornel "Țăranu, montaj — Cristina Ionescu, 
coloana sonoră — Tiberiu Borcoman, machiaj — 
Violeta Marinescu, producător delegate — Marian 
Popescu, directorul filmului — Alexandru Iclozan, 
interpretează: Ion Caramitru — Radu Comşa, George 
Constantin — Alexandru Vardaru, Remus Mărgineanu 
— Mogrea, Tania Filip — Luminiţa Vardaru, Emilia 
Dobrin-Besoiu — Maria Probotă, Vladimir Găitan — 
Virgil Probotă, Dan Condurache — Dan Scheianu, 
Florin Zamfirescu — vânzătorul de ziare, Claudiu 
Stănescu — Mihai Vardaru, Valentin Voicilă — 
Bocăneţ, Ioana Pavelescu — Zoe Vezbianu, Doina 
Tamaş — Laura Vardaru, Minodora Condur — femeia 
fardată, Mariana Baboi — Catrinel, Diana Gheorghian, 
Raluca Zamfirescu, Ileana Codarcea, Boris Petroff, 
Nicolae Albani, Teodor Danetti. Consilier literar — 
Eugen Simion, consilier militar — colonel Ion Tudor, 
filmări subacvatice — George Tichescu. Film realizat 
pe peliculă ORWO şi AZO Mureş. Ecran normal, 
color, 10 acte, 2 560 metri, premiera 9 iunie 1986, 
cinema Scala. Filmul a primit premiile ACIN 1986 
pentru interpretare masculină — Dan Condurache şi 
pentru coloana sonoră Tiberiu Borcoman. 

8. MARIN PREDA — MOROMETII 


Disoluţia familiei ţărăneşti 


Scriitorul pe ecrane 


Prima ecranizare din opera lui Marin Preda are 
loc în 1954, când scriitorul colaborează cu regizorul 
Paul Călinescu la scenariul inspirat de nuvela 
Desfăşurarea. În 1973, Marin Preda semnează fără 
colaboratori scenariul filmului La porțile albastre ale 
oraşului, regia Mircea Mureşan. Marin Preda obţine 
cu acest prilej Premiul pentru scenariu al ACIN. Zece 
ani mai târziu, regizorul Constantin Vaeni semnează 
scenariul şi regia filmului Imposibila iubire, după 
romanul Intrusul. Filmul obţine Premiul special 
ACIN pentru regie şi Diploma de onoare pentru 
directorul de imagine Anghel Deca. La Avellino, 
filmul mai obține premiul pentru regie, Laceno 
d'oro şi Premiul pentru interpretare feminină — Tora 
Vasilescu. În 1976, regizorul Iulian Mihu ecranizează 
romanul Marele singuratic. În 1994, regizorul 
Şerban Marinescu semnează ambiţioasa ecranizare, 

copios controversată, generată de romanul Cel mai 
iubit dintre pământeni, cu Ştefan Iordache în rolul 
Petrini. 


Întâia versiune a primului volum din romanul 
Moromeţii de Marin Preda datează din anul 1949, 
când scriitorul n-avea cum să capteze influenţele noii 
ideologii a realismului socialist. Amplu panoramic 
asupra realităților din zona rurală a Câmpiei Dunării, 
prima parte din epopeea familiei Moromete are 
meritul de a descoperi conflictele latente sau/ 
şi violente între oameni şi familii, între interese 
divergente şi complicităţi obscure pentru prezervarea 
proprietății funciare, axul de vitalitate economică 
al țărănimii. Conflictul între generaţii subliniază 
procesul de disoluţie al familiei ţărăneşti. Figura 
monumentală a capului familiei, Ilie Moromete, 
va lumina prin filozofia sa de viaţă, prin limbajul 
său colorat, decoltat, mucalit şi deloc pervertit de 
neologisme procesul de disoluţie al relațiilor rurale, 
transgresând propriile drame în planul societății 
care aduce schimbări inexorabile, malefice prin 
degradarea moralității, a valorilor etice. Cred că cel 
mai important merit al romanului lui Marin Preda, 
ales de regizorul Stere Gulea pentru o versiune 
filmică de excepţie, constă în adevărul psihologic al 

personajelor care traversează spaime ancestrale în 
lupta pentru prezervarea proprietății, perioadă în care 
se pierd tradiţii, cutume, norme morale, dar viața 
merge înainte şi unul dintre fiii lui Ilie Moromete 
ajunge activist de partid. Punct. Cam aici se termină 
şi excelenta ecranizare semnată de Stere Gulea, în 
care figura activistului Niculae este obturată. 

Film al tăcerilor, opera lui Stere Gulea se impune 
prin ştiinţa cu care cineastul a ştiut să păstreze din 
romanul lui Marin Preda accentele şi nuanțele ce 
definesc nu doar o comunitate umană, ci şi obârşiile 
ei sociale şi istorice, psihologice şi sentimentale. 
Cu o distribuţie de zile mari — Victor Rebengiuc şi 
Luminiţa Gheorghiu, în rolurile principale, filmul 
Moromeţii este servit, în egală măsură, de titularii 
celorlalte roluri, ce completează Comedia umană a 
satului din Câmpia dunăreană, sat oropsit de vremuri 
şi vitregii, dincolo de cele umane. Printre aceşti 
minunaţi actori se numără Gina Patrichi, Dorel 
Vişan, Mitică Popescu, Petre Gheorghiu, Florin 
Zamfirescu, care devin Guica, Bălosu, Cocoşilă, 
Primarul sau Ţugurlan. Ei sunt ţăranii vii de acum 
aproape jumătate de veac, la ora turnării filmului, 
care presimt, fără a ajunge la înţelegere, drama 
satului românesc, care se simt, fără îndoială, agresați 
de deruta vremurilor, dar nu prea au o replică viabilă. 

Dimensiunea tragică a satului aflat sub călcâiul 
Istoriei capătă în intepretarea lui Stere Gulea 

dimensiunea dramei antice, cu acele tăceri, pauze 
care ortografiază munca rituală, care dezvoltă 
suferința zilnică a truditorului naturii sau care îi oferă 
rațiunea existenţei. 

Monografie a autorității paterne, o monografie 
inspirată, sociologică în subtext a satului românesc, 
Moromeţii lui Stere Gulea reprezintă o oglindă 
perfectă a romanului scris înaintea invaziei ideologiei 
comuniste, cu inspiraţia proaspătă a tânărului scriitor 
ce şi-a marcat menirea pe biografia proprie, menită a 
fi o semnificantă viziune a satului românesc. 

Lectura filmului lui Stere Gulea, ecranizare 
construită după moartea scriitorului, dovedeşte 
inspirația cineastului de a alege un interpret de 
elită în cel mai greu rol din ultimele trei decenii. 
Victor Rebengiuc declara despre film: „Pe Preda 
m-am bazat, pe carte. Pe asta m-am bazat. Pe urmă, 
neştiind cum e țăranul, am încercat să mă uit la 
oamenii din sat, să-i studiez şi aşa mi-am dat seama 
că sunt oameni ca toţi oamenii, n-au nimic special, 
în afara modului de a gândi, de legarea de pământ şi 
de familie, de modul de a privi, de a se exprima mai 
cu îndoială, aşa neștiind clar cu cine au de-a face. 
Mi-a fost de mare ajutor faptul că s-a filmat într-un 
sat de câmpie şi oamenii pe care i-am cunoscut erau 
ai locului. Şi erau minunaţi. De fapt, după Preda, pe 
ei m-am bazat. Ei au fost sprijinul meu real, efectiv 
şi eficient...” 

Stere Gulea îşi construieşte filmul în jurul 
personajului central Ilie Moromete, urmărindu-l 
atent în tentativa sa de a prezerva nu doar bogăția 
pământului, ci şi unitatea unei familii traversate de 
conflicte, singura forță morală capabilă să depăşească 
fatalismul ancestral al oamenilor locului. Considerat 
de critica literară primul ţăran intelectual din proza 
noastră, Ilie Moromete citeşte ziarul şi face politică 
în ograda fierăriei lui locan, o secvenţă de antologie, 
populată de psihologii greu de uitat, de schimburi 
memorabile de replici. Amator de taclale, Moromete 
a făcut parte dintre consilierii comunali, duce un 
război dinainte pierdut cu dările la stat — fonciirea, dar 
principala sa grijă este aceea de a conferi substanţă 
muncii pământului, de a nu o risipi, de a ține urmaşii 
aproape pentru a contracara inadecvarea la realitățile 
economice ale timpului. În răspăr cu Istoria, figura 
lui Moromete nu aderă nici la extremele vieții 
politice, nici nu face risipă de ataşament sentimental. 
Fără a fi cultivat, personajul lui Gulea deţine atuurile 
unui autoritar cap de familie, fără risipă de altruism, 
doar în cazul plecării la şcoală a fiului cel mai mic, 
Nicolae, el face o excepție. Democrat îşi bate în 
egală măsură nevasta şi fiica, precum şi fiii cei mari 
ce plănuiesc evadarea în Capitală. Conservator, 
Moromete, rămâne în dezacord cu mersul Istoriei, 
iar cineastul reuşeşte să îl situeze într-o expresivă 
plastică umană. Fragment de autentică istorie 

țărănească, filmul lui Stere Gulea cucereşte şi prin 
opțiunea neaşteptată pentru pelicula alb-negru, care 
valorifică umbrele dimineţilor neîncepute, când 
truditorii câmpului se pregătesc pentru ritualul zilei, 
sau ceața luminişului din pădure, unde i se fură oile 
lui Nicolae, sau drumul din pădure, martor al primei 
tentative de fugă a fiilor cei mari, Achim şi Nilă. 

Regizorul nu neglijează rolul soției lui Ilie 
Moromete, păstrându-i o partitură generoasă, care-i 
reliefează poziţia construită pe înțelegere, trudă, 
sacrificiu, răbdare şi credință. Luminiţa Gheorghiu 
se dovedeşte a fi aici o parteneră pe măsura colegului 
Rebengiuc, construind generos figura mamei, egală 
în dragoste şi pentru copiii pe care Moromete i-a avut 
din precedentele două căsnicii, tenace apărătoare 
a viitorului mezinului, premiant la carte, dar şi 
păstrătoare fermă a credinţei, fără de care sacrificiile 
şi munca nu-şi mai au rostul cuvenit. Moromeţii 
lui Gulea oferă spectatorului câteva secvenţe 
antologice, în afara celei citate. Printre acestea se 
numără momentul recoltei, cu detalii de documentar 
antropologic, dansul căluşarilor din curtea lui Bălosu, 
serbarea de sfârşit de an şcolar, judecata copiilor sau 
revolta lui Moromete în fața dezertării asumate de 
Nilă, Achim şi Paraschiv. 


x E E 

Despre film 


Mircea Alexandrescu: Rareori un film — chiar 
unul care-şi propune să povestească viaţa unui artist 
al penelului — trezeşte o atât de puternică senzaţie de 
dominantă plastică încă din primele lui cadre cum 
o face filmul Moromeţii. El pare că reia de undeva 
de departe, o atmosferă de dramă mocnită a unui sat 
cufundat în neguri, umbre şi tăceri, cu orizont obturat 
şi cer ascuns, totul învăluit într-un mister născut din 
amestecul de tonuri grave, întretăiate de strigăte, de 
foşnet de frunze. Satul aşa cum l-a văzut Andreescu, 
ar fi imaginea tutelară a Moromeților lui Stere Gulea. 
Filmul graficizează prin alb-negrul său, creând o 
imagine din care face un adevărat cadru emblematic. 

Tudor Caranfil: Romanul lui Marin Preda inspiră 
o peliculă alb-negru pe care Vivi Drăgan Vasile 
înscrie un univers claustrat în suferinţă, ca un desen 
în cărbune. Remarcabil e că realizatorul şi-a elaborat 
opera într-un dublu portativ pe de o parte, ceea ce se 
petrece şi se joacă direct în faţa noastră, pe de alta, o 
serie de acțiuni esențiale redate printr-un dialog care 
vine din afara cadrului. Spre exemplu, la serbarea 
şcolară, pe expresia perplexă a lui Moromete în 
fața premierii fiului, pentru care nu era pregătit, se 
suprapun comentariile unor vecini nevăzuţi. 

Călin Căliman: Moromeţii este un film de văzut. 
Astfel este gândit, astfel l-au... văzut regizorul- 

scenarist şi operatorul Vivi Drăgan Vasile (care 
topeşte, la rându-i, în povestea Moromeților propriile 
experienţe de viață), compozitoarea Cornelia Tăutu, 
scenograful Daniel Răduţă. Este de văzut chiar 
dacă Ile Moromete este mai hâtru în roman (dar 
ce moment superb are personajul în film la lectura 
ziarului în poiana lui locan!), chiar dacă pelicula, 
pornită cu intenția de a vorbi despre plecarea lui 
Nicolae la şcoală — ceea ce de fapt se şi întâmplă 
—, urmăreşte în principal drama lui Ilie Moromete, 
căzut adânc în sine însuşi. 

Mircea Dumitrescu:  Reţinem din acest film 
ambianța rurală, atmosfera, construcția, dar mai ales 
nuanțele de gri — imaginea fiind semnată de Vivi 
Drăgan Vasile — sugerând, parcă, într-un spaţiu al 
irealității, lumea lui Moromete, starea de Moromete, 
apoi monumentalul rol al lui Victor Rebengiuc, 
protagonistul. 

Ioan Lazăr: În lumea ţărănească a lui Preda — 
Gulea nu se pălăvrăgeşte gratuit, cum au interpretat 
unii romanul, ca o perpetuă iocanizare, o bună 
trăncăneală la fierăria de la răscruce. Moromete 
amendează, în partea a doua a filmului, faptul că unii 
îşi permit să ardă gazul. Gulea apasă, de asemenea, 
pe referențiala pedală a nerăbdării timpului, care 
îşi iese tot mai vizibil din țâțâni. Astfel, ecranizarea 
oferă tabloul unei Danemarcei a spiritului histrionic, 
într-o lume rurală care, deşi nu şi-a pierdut simţul 

umorului, a descoperit cum cuvintele pot biciui, 
pedepsi, pot crea alunecări de terenuri afective şi pot 
disloca straturile tradiţionale ale familiei. 


Moromeţii 


Producţie a Casei de filme unu, regia - Stere 
Gulea, scenariul — Stere Gulea după volumul I al 
romanului Moromeţii de Marin Preda, imaginea 
— Vivi Drăgan Vasile, decoruri — Daniel Răduţă, 
costume — Svetlana Mihăilescu, muzica — Cornelia 
Tăutu, sunetul — Gheorghe Ilarian, montaj — Mircea 
Ciocâltei, interpretează: Victor Rebengiuc -— Ilie 
Moromete, Luminiţa Gheorghiu — Catrina Moromete, 
Gina Patrichi — Guica, Dorel Vişan — Tudor Bălosu, 
Mitică Popescu — Cocoşilă, Petre Gheorghiu — 
Primarul, Florin Zamfirescu — Țugurlan, Viorica 
Geantă-Chelba — Tita, Emilia Popescu — Ilinca, Radu 
Amzulescu — Achim, Constantin Chiriac — Nilă, 
Ionel Mihăilescu — Paraschiv, copilul Marius Badea 
— Niculaie, Cristina Tacoi — Aristiţa Bălosu, Teodora 
Mareş — Polina, Ilie Gheorghe — Dumitru lui Nae, 
Dan Bădărău — Victor Bălosu, Cornel Popescu — 
Albei, Constantin Cojocaru — Ion al lui Miai, Lucian 
Albanezu — perceptorul, Vladimir Juravle — Iocan, 
Anghel Rababoc — Birică, Ion Anghel — jandarmul. 
Ecran normal, alb/negru, 16 acte, 4152 metri. 
Premiera 28 septembrie 1987, cinema Scala. 

Marele Premiu ACIN pe anul 1987, Premiul 
pentru imagine — Vivi Drăgan Vasile, Premiul pentru 
interpretare masculină — Victor Rebengiuc, Premiul 
pentru costume — Svetlana Mihăilescu, Premiul 
pentru muzică — Cornelia Tăutu, Premiul pentru 
montaj — Mircea Ciocâltei, Diplomă de onoare — 
Luminiţa Gheorghiu. San Remo Italia, Premiul 
pentru interpretare masculină — Victor Rebengiuc, 
Santarem — Portugalia, 1988 Premiul III, Ciorchinele 
de bronz şi premiul pentru interpretare masculină — 
Victor Rebengiuc. 

9. LIVIU REBREANU — PĂDUREA 
SPÂNZURAȚILOR 


Războiul, o criză a civilizaţiei 


Scriitorul pe ecrane 


Unul din primele scenarii din istoria filmului 
românesc este datorat lui Liviu Rebreanu şi se numea 
Vis năprasnic, din păcate netranspus pe peliculă, 
1912. Alt film, o comedie burlescă, cu scenariul lui 
Rebreanu şi regia actorului N.P. Ciucurette se numea 
Ghinionul, film pierdut, 1913. Grid Modorcea 
aminteşte în volumul Dicţionarul cinematografic al 
literaturii române de proiectul ecranizării romanului 
Pădurea spânzuraţilor, cu scenariul semnat de Alex. 
Demetrescu, 1926, proiect nefinalizat. În 1930, apare 
pe ecrane filmul Ciuleandra, regia Martin Berger, 
producție România-Germania, primul film de ficţiune 
vorbit în limba română. S-au realizat două versiuni 
sonore, germană şi română. Filmul este difuzat în 
SUA în 1930, la ANF se păstrează un fragment de 
400 de metri. B.T. Rîpeanu afirmă că apariția pe 

ecrane a primei adaptări a romanului Ciuleandra a 
declanşat atacuri în presă împotriva regizorului, dar 
şi a lui Liviu Rebreanu, care finanțase ca director 
al Direcției Educației Poporului aproape 20 la sută 
din bugetul filmului. În 1966, Mircea Mureşan 
ecranizează Răscoala, scenariul fiind semnat de Petre 
Sălcudeanu. Filmul primeşte Premiul Opera Prima la 
Festivalul internaţional de la Cannes. În acelaşi an, la 
Festivalul Naţional al Filmului de la Mamaia, filmul 
obține premiile pentru regie, muzică — Tiberiu Olah, 
şi pentru interpretare masculină — Ilarion Ciobanu. În 
1979, acelaşi regizor transpune pe ecran şi romanul 
Ion, cu titlul Jon — Blestemul pământului, blestemul 
iubirii, avându-l drept scenarist pe Titus Popovici. 
Filmul este recompensat cu Premiul special al 
juriului ACIN 1980, pentru regizor şi scenarist, 
Premiul pentru imagine — Ion Marinescu, Premiul 
pentru cea mai bună interpretare feminină — Ioana 
Crăciunescu, şi Diploma de onoare ACIN pentru 
interpretare masculină pentru Şerban Ionescu. Din 
materia acestui film se realizează şi un serial pentru 
televiziune. Regizorul Sergiu Nicolaescu semnează 
în 1985 un remake după Ciuleandra, asumându-și 
şi scenariul, alături de Anuşavan Salamanian. 
Filmul primeşte Premiul pentru muzică — Adrian 
Enescu, ACIN, 1985 şi în 1987 obţine la Festivalul 
internațional de la Phenian premiul pentru cea mai 
bună imagine — Nicolae Girardi. În 1993, un teleplay 


105 


în patru episoade Inelul cu briliante, scenariul Ştefan 
Radof, regia Silviu Jicman, este inspirat de substanţa 
romanului Amândoi. Scriitorul şi opera sa inspiră 
mai multe filme documentare, Liviu Rebreanu fiind 
prezent şi în câteva jurnale de actualități ale timpului. 


x E E 


De aproape cinci decenii filmul Pădurea spânzu- 
raţilor reprezintă cartea de vizită a istoriei filmului 
românesc, opera referențială care a ambiţionat pe 
unii cineaşti, provocând şi adversităţi ireconciliabile, 
dovadă fiind abandonarea de către Liviu Ciulei 
a terenului de creaţie în arta a şaptea şi aşa minat, 
fără urmă de rațiune, de orgolii nejustificate. Curajul 
de a aborda primul nostru roman moral în versiune 
cinematografică revine cineastului care, cu numai 
trei titluri în filmografie, scrie o parte densă din 
istoria cinematografului național. 

Colaborarea cu Titus Popovici generează şi 
introducerea nuvelelor Catastrofa şi Ițic Strul, 
dezertor, dar şi contopirea unor personaje cum ar 
fi Gross şi Itzik Strul, care au dat naştere soldatului 
Johann Maria Müller, anticar vienez, cu domiciliul 
în subsolul unei case unde a stat „timp de 17 zile 
Wolfgang Amadeus Mozart”. Stilul liric şi metaforic 
al analizei psihologice din roman este vizualizat 
excelent de cineast prin exploatarea resurselor 

interpretative ale actorilor aleşi, în primul rând, 
Victor Rebengiuc, Györgyi Kovács şi Liviu Ciulei 
însuşi. Nu mai puţin, toate compartimentele filmului, 
dirijat cu virtuozitate de Liviu Ciulei, se apropie de 
perfecțiune. lată o mărturie a monteuzei Yolanda 
Mântulescu, consemnată în excelentul volum dedicat 
de Virgil Petrovici filmului Pădurea spânzuraților, 
apărut la Editura Tehnică, 2002. „Încă din timpul 
filmărilor, Liviu a premeditat montajul, recurgând 
de multe ori la un „montaj în cadru”. Secvența 
„Spânzurarea”, a fost filmată de trei ori, folosindu-se 
de fiecare dată o bobină de 300 de metri fără oprirea 
aparatului de filmat. Dar nu numai în acest caz el a 
apelat la mişcarea combinată şi complexă a camerei 
de luat vederi, a transfocatorului, travlingului, doliei 
sau macaralei pentru o neîntreruptă încadratură de la 
un plan general la un prim-plan, gros-plan şi chiar la 
un plan detaliu.” 

Funcţionalitatea decorului, patina istoriei, suges- 
tiile metaforice ale decorului poartă amprenta 
profesionalismului şi probităţii lui Giulio Tincu, după 
cum datele fiecărui personaj, psihologia şi factura 
etnică au dictat concepția costumelor realizate 
de Ileana Oroveanu, mai ales pentru militari, şi 
Ovidiu Bubulac, ajutat de loana Gărdescu. Nu mai 
puţin, inspirata alegere a directorului de imagine în 
persoana lui Ovidiu Gologan îi asigură regizorului 
cadrul plastic menit să măsoare profunzimile dramei 

existenţiale a lui Apostol Bologa, superba metaforă a 
luminii exprimate de proiectorul venit din tranşeele 
româneşti, sau celebra masă a tăcerii din final, o 
autentică lecţie de mare artă cinematografică. 

Premiul dobândit de Liviu Ciulei la Cannes este 
cu atât mai important cu cât competiţia celui mai 
mare festival cinematografic al lumii număra printre 
concurenți nume ca Wyler, Bardem, Lumet, Kadar 
şi Klos, Kobayashi, Lester, Schoendoerffer sau 
Bondarciuk. Din nefericire, după succesul Pădurii 
spânzuraţilor proiectele cinematografice ale lui 
Liviu Ciulei nu s-au mai materializat, Baltagul, 
propus de un scenarist italian, Sergio Amidei, fiind 
prea îndepărtat de spiritul operei lui Sadoveanu, iar 
Visul unei nopți de vară şi Furtuna fiind „premature” 
pentru cinematografia românească. 

Comparat cu Cărările gloriei al lui Stanley 
Kubrick, dar şi cu Pe frontul de Vest nimic nou de 
Lewis Milestone, cu Pentru țară şi rege de Joseph 
Losey sau chiar cu /luzia cea mare, clasicul film 
semnat de Jean Renoir, filmul lui Liviu Ciulei 
rămâne o frescă pasionantă, ce nu descrie doar 
câteva dintre aspectele dramatice ale conflictului 
militar, ci relevă în ecuaţia epică capacitatea de 
comunicare a dimensiunii psihologice a dezastrelor 
cauzate de confruntările armate. Semnificațiile 
complexe ale simbolurilor şi metaforelor propuse de 
cineast în descifrarea sensurilor ultime ale prozei lui 

Liviu Rebreanu, care, să nu uităm, a scris romanul cu 
gândul la fratele său, Emil, prototipul personajului 
Apostol Bologa, fac din Pădurea spânzuraţilor 
prototipul operei clasice, care nu îmbătrâneşte, 
timpul conferindu-i noi bogății de înţelegere, noi 
surse de satisfacție vizuală şi mentală. 
Expresivitatea plastică şi profunzimea dramei 
ofițerului trimis să lupte împotriva propriei naţiuni, 
demonstrație de stilistică vizuală şi extremă coerență 
în dirijarea distribuţiei, în care Victor Rebengiuc şi 
Ana Szeles fac figură aparte, construcţia elaborată 
a atmosferei în care fotogenia obiectelor capătă 
sensuri noi şi simboluri puternice sunt doar câteva 
dintre liniile directoare ale capodoperei care dintr-un 
posibil început strălucit de carieră cinematografică 
s-a metamorfozat, nefericit, într-un cântec de lebădă 
pentru un mare cineast. Permanența rimei între 
imagine şi caracterul personajelor, explicitarea 
realistă a relaţiilor psihologice, aprofundarea trăirilor 
în situații extreme atestă şi câteva dintre marile creaţii 
ale directorului de imagine Ovidiu Gologan, operator 
admirat pentru prestaţia sa la această capodoperă, 
de Rene Clair, Orson Welles sau Roberto Rosellini. 
Frumuseţea tragică a filmului, secvenţe demne de 
antologii mondiale, cum ar fi cea a proiectorului, 
masa tăcerii sau trecerea liniei frontului de către 
Miller, statutul de jalon istoric al filmului românesc 
pun capodopera lui Ciulei de fiecare dată printre 

filmele referenţiale ale secolului XX. De ce nu şi al 
următorului... 


Despre film 


Jerzy Hoffman: Ciulei este un cineast de subtilități. 
Scena finală este una dintre cele mai bune scene pe 
care le-am văzut vreodată. 

George Littera: Păstrând liniile de forță ale 
romanului, îmbogăţindu-se cu sugestii din alte proze 
ale scriitorului, îmbrățişând materia cărții dintr-un 
amplu unghi filozofic, remodelând-o şi trecând-o 
cu alte cuvinte o viziune arheologică, rămânând 
fidelă lumii lui Rebreanu şi totuşi distanțându-se 
de ea, lectura pe care o propune Ciulei interesează 
şi pentru implicațiile ei stilistice. Timbrul particular 
pe care filmul vine să-l afirme (...) e determinat, în 
bună măsură, de impulsurile care prezidează însuşi 
actul de a citi al cineastului, de tendinţa lui spre 
ordonarea geometrică a materiei luate în stăpânire, 
spre dezvoltarea polifonică a temei. 

Ecaterina Oproiu: Filmul are momente spectacu- 
loase, dar o bună parte a lui este concepută într-un 
sens anticinematografic. Centrul de greutate stă nu 
pe acţiune, ci pe mişcarea de idei. Filmul trebuie de 

aceea văzut într-o dispoziție favorabilă concentrării 
şi nefavorabilă ideii de spectaculos. Spectaculos în 
sensul marilor desfăşurări cinematografice. 

Michael Philipp: Pădurea spânzuraţilor pune în 
evidenţă şi talentul lui Liviu Ciulei de cineast, la 
fel de impresionant ca acela de om de teatru. Ciulei 
tratează tema inumanităţii războiului într-un mod 
total diferit de stilul hollywoodian cu care America 
este obişnuită. Stilul său vizual se constituie prin 
imagini largi, impetuoase, filmul având o durată 
aproape tactilă, obsedantă. Aparatul se mişcă fără 
răgaz, în jurul unui peisaj, al unei conversații, 
asemenea unui spectator nervos, dar nepărtinitor. 
Este un stil vizual, tulburător care se aseamănă, prin 
natura sa, cu cel al lui Orson Welles. 

Romulus Rusan: Acţiunea a fost axată pe un 
contrapunct de teme, frica şi pierderile rezultate din 
ea. Epilogul e tragic eroul îşi reprimă spaimele abia 
în momentul capital dinaintea morţii, când ar fi fost 
— doar atunci — îndreptăţit să li se supună. Victoria 
sa asupra propriilor slăbiciuni — creşte îndoit în 
semnificații. O puternică solidaritate se revarsă 
retrospectiv, făcându-l pe spectator să rejudece 
procesul, adoptând sentinţe care îl vor părăsi cu greu. 

Giuseppe De Santis: Am iubit acest film în care 
am descoperit cu uimire scene pe care le consider 
demne de o antologie cinematografică. 

Pădurea spânzuraţilor 


Regia — Liviu Ciulei, scenariul — Titus Popovici, 
imaginea — Ovidiu Gologan, decoruri — Giulio 
Tincu, costume — Ovidiu Bubulac, Ileana Oroveanu, 
muzica — Theodor Grigoriu, coloana sonoră — 
Anuşavan Salamanian, montaj — Dan Naum, Yolanda 
Mântulescu, interpretează: Victor Rebengiuc -— 
Apostol Bologa, Liviu Ciulei — Klapka, György 
Kovács — generalul von Karg, Ştefan Ciubotăraşu — 
Petre tatăl, Ana Szeles — Ilona, Gina Patrichi — Roza, 
Andrei Csiky — Varga, Emmerich Schaffer — Johann 
Maria Muller, Costache Antoniu — Preotul, Emil 
Botta — Cervenko, Laszlo Kiss — Vidor, Nicolae 
Tomazoglu — doctorul, Ion Caramitru — Petre fiul, 
Constantin Brezeanu — procurorul militar, Alexandra 
Polizu — Rodovica, George Aurelian — Domşa, 
Angela Moldovan — doamna Domşa, Mariana 
Mihuţ — Marta, fiica lor, logodnica lui Bologa, Mihai 
Mereuţă — caporalul, Gheorghe Cozorici, Toma 
Caragiu — un căpitan, Nae Roman — un colonel, 
Valeriu Arnăutu — Svoboda, Ferencz Bencze — un 
plutonier, Jean Reder — un ofiţer, Haralambie Polizu, 
Radu Dunăreanu — un subofițer, Luchian Botez — un 
ofițer, Constantin Lipovan — un soldat, Val Lefescu 
— telegrafistul, Tedy Dumitriu — un militar. Lungime 
— 4531 de metri, alb/negru, format cinemascop. 
Premiera — 16 martie 1965. 

Filmul a obţinut Premiul de excelenţă pentru 
calitatea imaginii şi ingeniozitatea mişcărilor de 
aparat, la al IV-lea Congres UNIATEC de la Milano, 
1964, Premiul pentru regie la Festivalul internaţional 
al filmului de la Cannes, 1965. Marele Premiu, Liviu 
Ciulei, „Pelicanul alb”, Premiul pentru imagine 
— Ovidiu Gologan, Premiul pentru interpretare 
feminină — Ana Széles, Premiul pentru muzică — 
Theodor Grigoriu la Festivalul Naţional al Filmului 
de la Mamaia, 1965. Filmul lui Liviu Ciulei este în 
evidenţa şi figurează în programele de vizionare a 
peste 120 de cinemateci din lume şi se află în fondul 
altor numeroase instituţii de documentare de pe toate 
continentele. 

10. MIHAIL SADOVEANU — BALTAGUL 


Respectul pentru tradiţie, 
motor al răzbunării 


Scriitorul pe ecrane 


O coproducție ambițioasă, Germania-Olanda- 
România, aduce în 1930 pe ecrane prima operă 
inspirată din opera lui Mihail Sadoveanu — Venea 
o moară pe Siret, regia fiind asumată de Martin 
Berger. Filmul păstrează doar titlul şi numele câtorva 
personaje din opera literară. În 1952, Profira şi 
Valeria Sadoveanu semnează scenariul filmului 
Mitrea Cocor, regia Marietta Sadova şi Victor Iliu, 
Premiul luptei pentru progres social la Festivalul 
de la Karlovy Vary, 1952, ex-aequo cu filmul 
indian Babla. La studioul Sahia, în 1964, regizorul 
Gheorghe Horvat semnează Întâlnire cu Lizuca, 
film inspirat de Dumbrava minunată. Scenariul este 
semnat de Constantin Mitru. Acesta colaborează 
cu Alexandru Struţeanu la adaptarea romanului 
Neamul Şoimăreştilor, regia Mircea Drăgan, în 

acelaşi an. Frații Jderi, primul volum, Ucenicia lui 
Ionuţ, este ecranizat de acelaşi Mircea Drăgan în 
1974. Celelalte două volume sunt ecranizate, foarte 
liber, sub titlul Ștefan cel Mare — Vaslui 1475. In 
1978, regizorul Constantin Vaeni ecranizează Nada 
florilor şi alte proze sadoveniene sub titlul Vacanță 
tragică, Premiul ACIN 1979 pentru coloana sonoră 
— Andrei Papp şi Diploma de onoare ACIN 1979 
pentru interpretare — Remus Mărgineanu. Regizorul 
Stere Gulea ecranizează nuvela Ochi de urs în 1982, 
cu Dragoş Pâslaru şi Sofia Vicoveanca în rolurile 
principale. Primul va obține un premiu pentru cel mai 
bun actor la Festivalul internaţional al filmului de 
la Santarem. În 1989, regizorul Dan Piţa semnează 
Noiembrie, ultimul bal, după romanul Locul unde 
nu s-a întâmplat nimic. Premii ACIN 1989 pentru 
interpretare masculină — Ştefan Iordache, pentru 
imagine — Călin Ghibu, pentru coloana sonoră — Sotir 
Caragaţă şi pentru montaj — Cristina Ionescu. În 1991, 
regizorul Mihai Mihăescu realizează în studiourile 
Moldova Film din Chişinău filmul Păcatul, inspirat 
de povestirile Păcat boieresc şi Hoţul. 


kk 
Multă vreme romanul Baltagul, apărut în 1930, 


a incendiat condeiele comentatorilor, care s-au 
grăbit, care mai de care, să salute prelucrarea mitic- 

metafizică a baladei Miorița. Dacă alegerea situației 
din balada amintită este prezentă în romanul lui 
Mihail Sadoveanu, nu aspectul mitic este primordial, 
ci realismul şi observaţia psihologică a personajelor, 
ce devin actorii unor traiectorii existenţiale precise, 
mai puţin hrănite de mituri, cât de lăcomia mundană. 
În acest mod de interpretare, realismul sadovenian 
este pe deplin servit de regizorul Mircea Mureşan, 
care a avut de înfruntat două handicapuri majore în 
receptarea operei sale. Primul a constat în existenţa 
a trei proiecte anterioare, asumate de regizorii Victor 
Iliu, în 1964, al doilea propus de Liviu Ciulei în 1966 
şi al treilea creditat fiind Lucian Pintilie, în 1968, cu 
un decupaj regizoral gata de intrare în producție. 
Faptul este consemnat în volumul 1, Filmat în 
România, 1911-1969, autor B.T. Rîpeanu. Al doilea 
handicap major, în ochii tuturor comentatorilor, a 
fost distribuirea actriţei spaniole Margarita Lozano în 
rolul Vitoriei Lipan, gest, ce ar fi anulat încărcătura 
spirituală a viziunii sadoveniene, în special, 
raportarea la subtextul metafizic al baladei. 

La sfârşitul anului 1968, filmul Baltagul intră 
în producție, Mircea Mureşan semnând scenariul 
şi regia, consultant Dumitru Carabăţ. Ecranizarea 
se va materializa sub forma unei coproducții 
româno-italiene România — 70%, Italia — 30%, cu 
Margarita Lozano şi Folco Lulli, dublaţi în versiunea 
românească de Eugenia Bosânceanu şi Nucu 

Păunescu. Tot B.T. Rîpeanu ne asigură că versiunea 
italiană nu s-a mai realizat. 

Margarita Lozano nu era o necunoscută la ora 
colaborării cu Mircea Mureşan. Jucase în Viridiana 
lui Buñuel, în Porcile al lui Pier Paolo Pasolini 
şi în Frumosul Noiembrie de Mauro Bolognini. 
După Baltagul, actriţa spaniolă va mai juca, în 
filme de diverse facturi, dirijată de mari nume ale 
cinematografiei mondiale cum ar fi Sergio Leone, 
frații Taviani, Claude Berri etc. etc. 

In filmul românesc, Margarita Lozano, interpreta 
Vitoriei Lipan, construieşte un personaj ataşant, în 
acelaşi timp enigmatic, dar şi deschis experiențelor 
dramatice, un personaj fidel chemării, sugerate de 
autorul romanului, menite a afla adevărul cu orice 
preţ, dar şi de a împlini creştineştile îndatoriri față 
de cei plecați din lumea noastră. Până şi pedepsirea 
crimei, la început doar bănuite, apoi impusă de 
semnele realităţii, este mai mult un gest de împăcare 
a mortului cu răzbunarea prescrisă de străvechile 
ritualuri, şi nu o explorare metafizică a resemnării 
sugerate de etosul baladesc. Vitoria se transformă, 
fără multă emfază, în simbolul justiţiar, devenind acel 
Hamlet în fustă, care-l amuza pe George Călinescu 
comentând romanul lui Sadoveanu. Istoricul literar 
nu se sfia să atribuie Vitoriei Lipan mobilurile 
acțiunilor animate de dinamismul  detectivistic 
pentru pedepsirea făptaşilor omorului, punând la cale 

ingenioase capcane şi utilizând cu inteligență efectele 
presiunii psihologice asupra vinovaţilor. Duritatea 
răzbunării Vitoriei este umană şi nu transcendentală, 
iar regizorul Mircea Mureşan a ştiut să construiască 
perfect universul unei acţiuni emblematice, nu 
neapărat metafizice, cât omenesc posibile în datele 
psihologiilor epocii. Dacă Sadoveanu a demitizat 
balada, atunci şi Mircea Mureşan a ales calea cea 
dreaptă, realismul nu neapărat etnografic, dar apropiat 
de obiceiurile şi locurile evocate pentru a traduce 
convingător un roman, cam prea mult speculat în 
sens ritual. Margarita Lozano, astăzi, la venerabila 
vârstă 86 de ani, mai joacă în seriale TV, a ştiut să 
imprime, cu 42 de ani în urmă, performanţei sale 
interpretative economia de mijloace necesară unui 
personaj cu imense calități umane. Spectaculosul 
filmului, un original road movie la acea dată, greu 
de înţeles pe alte meridiane, fără o cultură legată de 
eposul pastoral, rămâne intact şi astăzi, fără localizări 
precise, dar cu tipologii precis conturate, deşi inegal 
susținute în profunzime. Dacă principiile morale ale 
personajelor din Baltagul lui Mircea Mureşan sunt 
întemeiate pe tradiție, şi nu pe mit, filmul respiră 
aerul unui clasicism epurat de inovaţii formale, 
supus benefic unei interpretări echilibrate, fără 
stridente, fără note discordante. De altfel, ritmat la 
un discurs cinematografic de factură clasică, aşa cum 
ne-a obişnuit autorul dedicat prozei unor scriitori ca 

Rebreanu, Preda sau Radu Tudoran, şi nu autorul 
năstruşnicelor comedii post-decembriste. 

Văzut astăzi, filmul lui Mircea Mureşan câştigă 
mult datorită clasicismului său neasumat la vremea 
genezei operei cinematografice. Cred că regizorul a 
dorit mai degrabă să fie considerat un emul respectuos 
al literei şi spiritului sadovenian. În ciuda dezastrului 
— moral — care a fost Mitrea Cocor, şi nu numai, 
oportunistul scriitor, care a fost un profesionist foarte 
atent cu finanțele ce-i hrăneau opțiunile estetice, 
dar şi cu opțiunile politice ce-i hrăneau finanțele 
familiei, cred că ar fi fost satisfăcut de performanța 
actorilor impuşi de partenerii italieni, un Folco 
Lulli, deloc complexat în rolul de oier ucigaș, lacom 
şi hirsut, o Margarita Lozano, spaniolă de mare 
rafinament, ce trăieşte cu sinceritate un rol dificil, de 
mare profunzime şi cu rezolvări ingenioase, perfect 
aliniate eposului propus de autorul ecranizat. 

Baltagul aşa cum l-a interpretat regizorul Mircea 
Mureşan, ardelean mai aplecat, în anii "60, se pare, 
spre proza mai dură a lui Rebreanu), rămâne un film 
de referinţă în dialogul scriitorilor cu cea de a şaptea 
artă. Interpretarea regizorului Mircea Mureşan 
propune o viziune auctorială plină de măsură, dar 
şi de iniţiative formale. Aici nu intră în discuție 
muzica, prea puţin aliată cu melosul românesc, cu 
un dramatism excesiv şi puţin demn de atenţie. O 
difuzare inteligentă poate să repună opera lui Mircea 

Mureşan la locul cuvenit, în ciuda unor voci puțin 
obişnuite cu obiectivitatea. 


LO k E 


Despre film 


Tudor Caranfil: Filmul are pasaje notabile, dar e 
trădat prin carenţe de fond, structură dramaturgică şi 
relief psihologic. Spectaculosul şi pitorescul, tentația 
epatării vizuale l-au îndepărtat pe realizator de de 
filonul tragic al romanului. 

Călin Căliman: Eroina, în interpretarea actriţei 
Margarita Lozano (cu vocea Eugeniei Bosânceanu), 
este un personaj menit să stăruie în memorie, are 
în anumite momente prestanță de eroină antică. 
În privirile eroinei se poate citi o profundă linişte 
interioară, a încrederii în adevăr, care tronează 
dincolo de neliniştile ei tragice. Liniştea aceasta se 
traduce, însă, câteodată, printr-o participare detaşată 
la acțiune, fapt mai puţin pozitiv, din moment ce 
povestea Bal/tagului este povestea Vitoriei Lipan. 

Ștefan Oprea: Unul dintre cele mai însemnate 
merite ale filmului stă în interpretare. Mai exact, în 
interpretarea rolului principal, căci în rest distribuția 
este ştearsă şi, în unele cazuri, total neinspirată — 
Sidonia Manolache sau Gheorghe Misai. Actriţa 
Margarita Lozano a înţeles surprinzător de bine 

sufletul muntencei din Tarcău şi a adus-o pe ecran 
cu satisfăcătoare dimensiuni de autenticitate. 
Având tragismul şi demnitatea eroinelor antice, 
sensibilitatea şi inteligenţa nativă a țărancei noastre, 
Vitoria Lipan în interpretarea Margaritei Lozano, 
este un tip cinematografic specific românesc, cu un 
specific fără stridențe care se încorporează firesc 
mediului natural şi sufletesc, dramei care-i este dat 
s-o trăiască. 

Savel Stiopul: Urmează, în creația lui Mircea 
Mureşan, un film straniu şi fermecător, Baltagul, 
după Sadoveanu, dar şi după Miorița. 


Baltagul 


Regia şi scenariul — Mircea Mureşan, imaginea 
— Nicu Stan, decoruri — Marcel Bogos, costume — 
Lidia Luludis, muzica — Maurice Le Roux, sunetul — 
Nicolae Ciolcă, montaj — Adina Georgescu-Obrocea, 
interpretează: Margarita Lozano — Vitoria Lipan, Paul 
Misai — Gheorghiță, fiul ei, Sidonia Manolache — 
Minodora, fiica ei, Ilarion Ciobanu — Nechifor Lipan, 
oier, Folco Lulli — Bogza, oier, ucigaşul lui Nechifor, 
N.N. Matei — Cuţui, oier, complicele lui Bogza, 
Florin Scărlătescu — subprefectul, Constantin Anatol 
— David, Sandu Sticlaru — părintele Daniil, Livia 
Baba — Ana, Dan Nicolae — Toma, Nunuţa Hodoş 
— Baba Maranda, Costache Diamandi — domnul 

Vasiliu, Ernest Maftei, Petrică Gheorghiu-Goe, 
Jean Constantin, Cora Benador, Andrei Bursaci, lon 
Porsilă, lon Damian, Franz Keller, Alexandru Lungu, 
Theo Partisch. 3213 metri, color. Filmul a fost 
prezentat la Festivalul internațional de la Veneţia, în 
septembrie 1969 şi în acelaşi an la Brno Film Forum. 
Premiera bucureşteană a avut loc pe 27 octombrie 
1969. 

11. IOAN SLAVICI — PÂDUREANCA 


Dragostea în vreme de holeră 


Slavici pe ecrane 


Primul şi cel mai important film inspirat de lite- 
ratura lui loan Slavici a fost La „Moara cu noroc”, 
realizat în 1957 de Victor Iliu după un scenariu 
semnat de Alexandru Struţeanu şi Titus Popovici. 
Filmul construit într-un riguros stil clasic surprinde 
esenţialul epic şi descoperă abisurile psihologice ale 
personajelor într-o eflorescență relaţională amplă, 
marcată de funeste trăiri ale unor destine spectaculos 
asumate. În 1976, Mircea Veroiu ecranizează romanul 
Mara sub titlul Dincolo de pod, cu Leopoldina Bălă- 
nuţă în rolul principal. Filmul a fost distins cu Premiul 
ACIN pentru regie — Mircea Veroiu, pentru imagine 
— Călin Ghibu, pentru scenografie — Nicolae Drăgan, 
pentru coloana sonoră — Andrei Coler, iar actrița 
Irina Petrescu a fost laureată cu o Diplomă de onoare 
a Asociaţiei Cineaştilor. Viaţa scriitorului şi opera sa 
au inspirat subiectul mai multor filme documentare. 

Substanţa literară a nuvelei scriitorului, condamnat 
abuziv pentru filogermanismul său, constă în 
edificarea unui puternic caracter feminin, Simina, 
inteligentă şi atrăgătoare, în contradicție cu ezitările 
iubitului ei, Iorgovan, personaj minat de nehotărâri, 
ambiguități şi nestatornicii, nu întotdeauna suficient 
de motivate. Pasiunea Siminei, în versiunea datorată 
lui Nicolae Mărgineanu, este contrapusă indeciziei lui 
Iorgovan, temperament evaziv, dotat cu o mobilitate 
aproape maladivă. Refuzul de a urma o şcoală la 
Arad, revenirea în gospodăria tatălui, Busuioc, ţăran 
înstărit, este privită de cineast ca un binemeritat eşec 
existențial. 

Paginile memorabile ale lui Slavici, aici fără 
happy-end, îl atrag pe cineastul şi el ardelean, prin 
forța personajelor, Iorgovan fiind un personaj tragic, 
victimă a propriilor hotărâri nefinalizate, a propriilor 
sentimente marcate de ceața îndoielilor nesfârşite. 
Al treilea personaj al triunghiului amoros, Şofron, 
excelent jucat de un Şerban Ionescu aflat în plină 
evoluţie interpretativă, este purtătorul deloc sofisticat 
al nobleţei omului care ştie să aştepte, să fie ferm 
pe deciziile sale şi să-şi construiască prevăzător 
viitorul în ciuda holerei, sărăciei sau a adversității 
lui Busuioc. Moartea lui Iorgovan, acuzat până 
şi de propriii săi colegi de dezabuzare şi lipsă de 

reacţie, rezolvă tragedia Siminei şi pune punct unei 
excepționale poveşti de dragoste în vreme de holeră, 
în timpul când Ardealul se afla în spaţiul Imperiului 
Austro-Ungar. 

În film Busuioc se dovedeşte a fi țăranul aprig, 
pentru care holera în timpul secerişului nu există, 
dar care are şi conflicte cu alţi țărani pe probleme 
de camătă. Semnul dionisiac al secerişului, captat 
în memorabile imagini ale unui autentic poet al 
cadrului, operatorul Doru Mitran, este şi semnul 
morții aduse de molima fără milă. Drama neputinței 
de a accepta adevărul îl va arunca pe Busuioc în 
pragul nefericirii care o trăieşte prin pierderea 
moştenitorului, conferindu-i aura clasică a adevărului 
suferinței. Frica de holeră este subtil accentuată în 
film de frica de dragoste a lui Iorgovan, neputincios 
în fața abisului nehotărârilor sale. Personaj construit 
cu grijă pentru nuanțe Iorgovan este trăit filmic de 
Adrian Pintea, actorul plecat prea repede dintre noi, 
aici la unul dintre rolurile sale de referință ale unei 
filmografii prea scurte. La rândul ei, actriţa Manuela 
Hărăbor, aflată la vârsta personajului îşi joacă cu 
graţie şi fermitate dificilul rol, care este surprins în 
trepte evolutive de la accentul pe gluma tinerească 
a dansului la durerea reținută a fiicei vinovate de 
a-şi fi lăsat tatăl singur în drum spre casă şi spre 
moarte. Ideea holerei indusă de scenaristul filmului 
este astfel explicată de scriitorul Augustin Buzura, 

citat în Istoria filmului românesc 1897-2000 de Călin 
Căliman, — „Ştiam nuvela din şcoală, nu-mi spunea 
mare lucru, dovedindu-se o melodramă care pe ecran 
şi-ar fi relevat tocmai punctele slabe. Abia după 
patru-cinci lecturi am găsit ideea cu holera. Şi atunci 
ecranizarea a început să mă pasioneze cu adevărat. 
M-am dus la Ion Traian Ştefănescu şi l-am întrebat 
dacă acceptă ideea de dragoste şi moarte în timp de 
teroare. Plecasem de la trama nuvelei, iar teroarea 
era holera, privită ca o calamitate. Mă rog... pentru 
mine calamitatea era alta, teroarea era şi ea alta, dar 
mi-am zis că ambele pot fi astfel bine sugerate. Acest 
suport devenea pretextul de a avertiza, de a striga de 
pe ecran oamenilor: „Ce fel de bărbaţi mai sunt în 
ţara asta, care nu se pot opune unei terori inoculate 
şi manipulate?” Nu-mi aduc aminte cu exactitate 
fraza, dar de dragul ei am scris scenariul. Sigur că 
ea nu-i aparținea lui Slavici, ca şi multe alte lucruri 
din film, dar nu am intenţionat în niciun moment să 
fac o simplă transpunere pentru ecran, doar un film 
de epocă, ci o trimitere la adresa mecanismelor cu 
ajutorul cărora individul este ținut sub ascultare”. 
Mărturia lui Augustin Buzura este deosebit de 
prețioasă pentru modul de interpretare a ecranizării. 
Pe de o parte adaptarea unei opere clasice pentru 
marele ecran era privită drept un mod de ocultare 
a comandamentelor ideologice la zi — filme cu 
comunişti neprihăniţi, cu oameni cu defecte minore, 

dar ajustabile la mersul înainte al societății, cu 
personaje fantoşă, puse să debiteze lozincile 
partidului, chiar când erau înveşmântate în costumele 
secolului al XV-lea, al XVI-lea şi următoarele, pe 
de altă parte opţiunea ecranizării devenea un soi de 
fugă în faţa cenzurii mai mult sau mai puţin vigilente 
cum este cazul filmului discutat. Refuz la aliniere 
sau participare la şopârle, protest mascat cu limbaj 
esopic sau manifestare plenară a artei filmului fără 
subterfugii de duzină, cam acestea erau câteva 
din opțiunile cineaştilor epocii de aur. Fenomenul 
era des practicat şi în teatru, unde puţine producții 
au avut de suferit, când mesajul era prea limpede 
pentru cenzorii timpului. Pentru posteritate şi pentru 
viitorii cercetători ai artei filmului românesc în anii 
dictaturii comuniste, rămân de evaluat sau re-evaluat 
operele cu adevărat supuse canoanelor estetice, unde 
ideologia sau combaterea ei pare a fi o buruiană rău 
mirositoare. Cred că substanţa estetică a unor opere 
ca O noapte furtunoasă de Jean Georgescu, turnat 
în timpul „dictaturii” antonesciene, „La “Moara cu 
noroc”, „Amintiri din copilărie”, „Felix şi Otilia” şi 
multe altele din timpul dictaturilor următoare n-au 
avut nevoie de şopârle pentru a-şi afirma perenitatea, 
adeziunea spectatorilor şi locul în istorie. 

Cazul filmului Pădureanca pare a fi din categoria 
după război mulți viteji se-arată. Nu se poate 
contesta meritul regizorului în calitatea transpunerii 

în imagini a paginilor datorate lui Slavici. Nu se poate 
contesta abilitatea scenaristică a scriitorului Augustin 
Buzura care a găsit metafora ideală pentru translarea 
problemelor Imperiului habsburgic în spațiul 
concentraționar românesc. Din păcate, acest gen de 
protest, pare a fi o glumă, nu prea reuşită, pentru 
identificarea artiştilor dizidenți. Salutăm meritele 
estetice ale filmului realizat de Nicolae Mărgineanu, 
suntem convinşi că opera sa este una durabilă, mai 
ales prin drama personajului Iorgovan, chinuit de 
nehotărâri ce țin de un temperament ambiguu, greu 
de găsit, dar nu inexistent în spațiul rural românesc 
de peste munți, suntem cuceriți de povestea de 
dragoste desfăşurată cu accente de sorginte clasică, 
cu pendulări fireşti între dragoste şi datorie, sărăcie şi 
avere, avem secvențe memorabile din care nu lipsesc 
dansul Siminei sau cel al lui Iorgovan, confruntarea 
celor doi îndrăgostiţi, dar şi moartea lui Neacşu sau 
peţirea lui Busuioc pentru fiul său şi astfel, citirea lui 
Slavici, şi-a găsit un lector de talia celui ce a dat „La 
“Moara cu noroc”. 


Despre film 


Călin Căliman: Regizorul Nicolae Mărgineanu 
a revenit cu o altă ecranizare, de această dată după 

o nuvelă de loan Slavici, propunând spectatorilor 
în 1986, filmul Pădureanca, cu Manuela Hărăbor 
în rolul titular. Colaborând exemplar cu operatorul 
Doru Mitran, Nicolae Mărgineanu a încercat — şi 
a izbutit — o sinteză între cele două distincte tratări 
ale operei lui Slavici pe ecran, aceea de un realism 
poetic frust din La Moara cu noroc de Victor Iliu şi 
expresia distilată, esențializată a unui film precum 
Dincolo de pod, ecranizarea „Marei” în viziunea 
regizorului Mircea Veroiu. 

Alice Mănoiu: Amintită doar în treacăt în carte, 
holera bântuie coşmaresc fantezia eroului din film, 
într-o secvență halucinantă. Secvenţa-prolog în care 
un poet al luminii şi al umbrelor, operatorul Doru 
Mitran, alături de un alt poet, al sunetelor, inginerul 
Silviu Camil, concură la realizarea „descrierii în 
real” a unei viziuni terifiante. O lumină crepusculară, 
prăfos-cețoasă cade pieziş pe străzi pustii, într-un 
oraş-cetate cu peroane ce răsună straniu de copitele 
unui cal. Călărețul are chipul răvăşit de groaza 
a ceea ce vede, dar mai ales a ceea ce presimte ca 
ameninţare în spatele pereţeilor mucezi ai caselor 
abandonate, vibrând de ecoul vaietelor muribunzilor, 
aruncaţi grămadă în furgoane sinistre ce patrulează 
în tăcere. 

Magda Mihăilescu: Ochii lui Victor Rebengiuc 
adulmecă primejdia, dar se înşală asupra direcției 
şi iminenței ei, drama elementară a personajului 

fiind drama neputinței de a accepta adevărul. Doar 
violența şocului îl aruncă în plină evidență. Lângă 
el se mistuie Iorgovan, fecioru-său, dar atât timp cât 
ştie că „îi lasă averea”, nu vede rostul frământărilor. 
„Se mistuie” este cred cel dintâi verb potrivit pentru 
Adrian Pintea. Ceea ce credea Busuioc despre băiat 
(un neisprăvit, „nici plugar, nici om cu carte”, se 
pierde ca sugestie, chipul răvăşit al actorului păstrând 
doar acea „învrăjbire cu sine însuşi” , deruta tânărului 
pentru care „viaţa nu are nici cap, nici coadă”. 

Mădălina Stănescu: Manuela Hărăbor construieşte 
stări complexe cu un zâmbet părelnic fluturat cu o 
încruntare încărcată de înțeles din sprânceana frumos 
încondeiată, cu o lacrimă dureros de adevărată, 
țâşnită din adâncul sufletului ei alb. Manuela 
Hărăbor trăieşte exuberanța solară a secerişului 
şi premoniţia sfârşitului tragic al lui Iorgovan, în 
balada Păcurariului, ca şi disperarea împăcării în fața 
morții... 

Cornel Tăranu: De la început Pădureanca m-a 
atras. Secvența de vis şi coşmar cu care debutează 
filmul, poate cea mai frumoasă, permite o muzică 
„de stare”, de tensiune. Psihologiile bogate, lupta 
orgoliilor, drama necomunicării în relaţia tată — fiu, 
aspirația spre o fericire imposibilă, momentele 
(totuşi!) de calm bucolic, în sine spectrul morții, 
permiteau o paletă largă compozitorului. (...) O temă 
muzicală obsesivă însoţeşte dragostea neîmplinită a 

lui Iorgovan şi a Siminei. Momentul beţiei calului, 
scenă şi ea antologică, cere o muzică halucinantă 
ce se termină printr-o eliberare care va fi şi însăşi 
eliberarea prin moarte. 


Pădureanca 


Producţie Casa de filme numărul 4, scenariul — 
Augustin Buzura, Nicolae Mărgineanu, regia — 
Nicolae Mărgineanu, imaginea — Doru Mitran, 
decoruri — Magdalena Mărăşescu, costume — Mioara 
Trandafira, muzica — Cornel Țăranu, sunetul — Silviu 
Camil, montaj — Nita Chivulescu, interpretează: 
Victor Rebengiuc — Busuioc, Adrian Pintea — 
Iorgovan, Şerban Ionescu — Şofron, Manuela 
Hărăbor — Simina Neacşu, Melania Ursu — Vica, 
Dorel Vişan — Popa Furtună, Nicolae Toma — 
Neacşu, Mihai Constantin Pupăză, Claudiu Stănescu 
— Bărgăuţ, Larisa Stase Mureşan — Preoteasa, Dan 
Bădărău — Flaviu, Florin Anton — Marcu, Eugen 
Harizomenov — Ispir, Ion Haiduc — Toboşarul, ecran 
normal, color, 12 acte, 3185 de metri. Premiera 30 
martie 1987. Premiul ACIN pentru regie — Nicolae 
Mărgineanu, Premiul special al juriului pentru 
interpretare masculină — Adrian Pintea, Premiul 
pentru interpretare masculină — Victor Rebengiuc. 
La cea de a X-a ediție a Festivalului filmului cu 
tematică pentru tineret de la Costineşti, 1987, 

Nicolae Mărgineanu a fost distins cu Premiul pentru 
regie, Doru Mitran cu Premiul pentru imagine, 
Şerban Ionescu şi Adrian Pintea cu premiile pentru 
interpretare masculină şi Cornel Ţăranu cu Premiul 
pentru muzică. 

12. ZAHARIA STANCU — PRIN CENUȘA 
IMPERIULUI (JOCUL CU MOARTEA) 


Două destine complementare 


Scriitorul pe ecran 


În 1945, scriitorul şi publicistul Zaharia Stancu 
semna, alături de Pen Rozopol, comentariul 
documentarului Confruntarea unor criminali de 
război cu victimele lor. Realizat de Oficiul Naţional 
Cinematografic filmul era un documentar de 
propagandă despre confruntarea unor ofiţeri superiori 
(Zlătescu, Murgescu, Oatu, Trepăduş, Burădescu) cu 
foşti deţinuţi din lagărele de concentrare de la Tg. 
Jiu, Miarca, Râbnița şi Bistricioara. Printre operatorii 
filmărilor desfăşurate la Tribunalul Poporului din 
Bucureşti între 5 şi 19 mai 1945 se aflau Vasile 
Gociu, Ovidiu Gologan, lon Cosma şi Nicolae 
Simionov. După 31 de ani, prima ecranizare din 
opera scriitorului este Prin cenuşa imperiului, autorul 
asumându-și şi scenariul propus inițial lui Radu 
Gabrea, care avea în proiect drept interpreți pe Toma 

Caragiu şi Mircea Diaconu, în rolurile Diplomatul 
şi Darie. Plecarea din ţară a lui Radu Gabrea avea 
să dirijeze proiectul spre regizorul Andrei Blaier. În 
1982, romanul Pădurea nebună este ecranizat de 
Nicolae Corjos, după scenariul lui Ion Cantacuzino, 
Virgil Puicea şi N. Corjos. Scriitorul este prezent în 
multe jurnale de actualități ce marchează şedinţe, 
conferințe, întruniri al organizaţiilor de partid 
comuniste. 


Geneza proiectului primei ecranizări din opera 
lui Zaharia Stancu datează din 1968, când scriitorul 
contractează cu Studioul Bucureşti scenariul 
intitulat Jocul, după romanul Jocul cu moartea. 
După plecarea/rămânerea regizorului Radu Gabrea 
în străinătate, filmul se reia în regia lui Andrei 
Blaier. Evocare cu mare încărcătură autobiografică, 
unul dintre personajele principale fiind eternul 
Darie, figură perenă din proza lui Zaharia Stancu, 
a anilor de sfârşit din epoca Marelui Război (1916- 
1918), Prin cenuşa imperiului este un road movie 
impresionant prin fundalul conflictului armat, 
traversat de cei doi eroi. Diplomatul este interpretat 
de Gheorghe Dinică, aflat la un apogeu de carieră, 
marcat şi de premiul câştigat la Karlovy Vary, iar 
Darie este jucat de Gabriel Oseciuc, actor interesant, 

din stirpea lui James Dean, care la începutul anilor 
"80, părăseşte şi el România. Serbia, evocată şi de 
George Topârceanu, în jurnalul său publicat postum, 
şi Bulgaria sunt traversate de eroii lui Stancu, 
întâmplările lor picareşti constituindu-se, nu odată, 
în reflecții morale asupra cruzimii şi omeniei, asupra 
violenței şi dragostei descoperite printre ororile şi 
dezastrele războiului. Diplomatul, posesorul unui 
închipuit titlu de Consul, este investit cu viclenie şi 
falsă morgă aristocratică, colorat şi plutind la limita 
întrebărilor despre autenticele sale motivații (i 
plăcea personajul şi credea în el, aminteşte despre 
actorul Gheorghe Dinică regizorul Andrei Blaier). 
Darie, fost martor al conflictelor ţărăneşti din 1907, 
este dotat cu naivitate şi forță în permanenta luptă 
pentru supraviețuire, personajul confruntându-se 
nu doar cu potrivnicele elemente ale Naturii şi 
Pământului, dar şi cu cruzimile oamenilor, cu 
aspectele ascunse ale Răului înrădăcinate în fiecare 
individ. Maturizarea eroului, Darie, este dramatică, 
aparentul spectator al disoluţiei morale şi al 
grozăviilor războiului, câştigând în secvența finală, 
autenticitatea identitară, forța luptei cu viața după ce 
trecuse prin bolgiile dezumanizării. 

Agrementat de pasagere aventuri erotice, filmul lui 
Andrei Blaier capătă monumentalitate şi profunzime 
prin paralelismul dintre agresivitatea mecanismului 

Istoriei şi dimensiunile groteşti ale eforturilor 
individuale de a supraviețui cu orice preţ. Examinate 
în amănunt, personajele principale constituie 
simbolul elementelor ce semnifică plusul şi minusul 
idealurilor, ying şi yang-ul corespunzător valorilor 
morale, agresate de materialismul întâmplărilor. 
Personajul, alter ego al scriitorului, Darie, este, în 
acelaşi timp, un aventurier şi un gânditor, care alege 
evadarea drept principal mijloc de a cunoaşte, dar şi 
de a refuza lumea, de a se cunoaşte pe sine, dar şi 
ca mod de adaptare la un univers în derută deplină. 
Strania simbioză existențială sugerată de regizorul 
Andrei Blaier între cele două personaje principale 
conferă adâncime luminilor şi umbrelor, surprinse în 
tabloul atât de remarcabil al secvențelor de război, 
filmate cu o deosebită inspiraţie de directorul de 
imagine Dinu Tănase. 

Construit în registre diverse, filmul Prin cenuşa 
imperiului evocă substanţa predilectă a scriitorului 
marcat de universul rural din care provine. În acelaşi 
timp, dominanta filmului rămâne forța dramatică 
a episoadelor narative orchestrate de cineast într-o 
curgere realistă, cu noduri semnificative pentru 
destinul eroilor. Blaier nuanţează în onirism timpul 
magic al copilăriei, secvențele retrospective 
căpătând de multe ori conotații subtile dincolo de 
materialitatea imaginii. 

Prin cenuşa imperiului reprezintă un vârf al 
creației cinematografice româneşti din deceniul 
opt. Filmul lui Blaier este şi un apogeu al creației 
cineastului, care a ambiţionat cu serialul pentru 
televiziune Lumini şi umbre (realizat între 1979 şi 
1982) să edifice o frescă istorică de mare anvergură 
marcată de falsuri marca T.P. Cineastul a beneficiat 
de aportul unei excelente echipe de interpreţi, de 
o profesionistă echipă tehnică, dar şi de scenariul 
semnat de scriitor, fapt care-l apropie de spiritul 
operei literare, păstrând însă libertatea de creație 
în orchestrarea întregului film. Premiile dobândite, 
atât cele naționale, cât şi cele obţinute la festivaluri 
internaționale  consfinţesc altitudinea uneia din 
marile ecranizări ale cinematografiei româneşti. 

Ar mai fi de adăugat, la capătul acestui capitol, 
marea discreție a autorului filmului, de curând 
dispărut, faţă de propria operă, respectul şi admirația 
sa față de contribuţia tuturor membrilor feam-ului 
care a materializat filmul Prin cenuşa imperiului, o 
operă încă neegalată în istoria ecranizărilor inspirate 
de opera literară a unui scriitor exacerbat prea puţin 
de regimul comunist, incomod, deoarece era de 
stânga şi nu comunist. 

Despre film 


Tudor Caranfil: Inspirat de romanul lui Zaharia 
Stancu, acest film-fluviu are fizionomia unui serial 
TV, adică e constituit dintr-o înlănţuire de peripeții 
fără creştere dramatică — o încercare de evadare, o 
execuţie, un bombardament, o aventură erotică, 
furtul hainelor la scăldat etc. Dihotomia personajelor, 
într-o prea schematică prăbuşire în Infern, frânează 
performanţa actorilor. Excepţie face Dinică cu 
Diplomatul său, personaj colorat, odios şi seducător 
în acelaşi timp. 

Călin Căliman: Pentru regizorul Andrei Blaier, 
filmul Prin cenuşa imperiului (martie 1976) are o 
importanță deosebită, el inaugura, practic, o a doua 
etapă importantă a creaţiei sale (după un capitol 
dens, concentrat, consacrat actualității) — recursul 
la Istorie. (...) Diplomatul şi Darie sunt obligați să 
plece într-o lungă şi zbuciumată călătorie, cu trenul, 
într-un vagon de marfă, pentru ca apoi, după ce 
reuşesc să evadeze, să străbată, la pas, Serbia, până 
în Bitolia şi să revină în ţară prin Bulgaria. Îndeosebi 
pentru Darie, drumul prin cenuşa imperiului este un 
drum inițiatic, un prilej de maturizare, de cunoaştere 
a sensurilor vieţii. 

Ioan Lazăr: Egal cu sine, fără momente de mare 
performanţă, dar de un profesionalism pe cât de 
cuminte pe atât de exact, Andrei Blaier realizează 

un road movie pe un backround dificil, al Primului 
Război Mondial, pe frontul din Balcani (toamna 
anului 1917). Cineastul conduce un grup de 
personaje diverse cărora le conferă autenticitatea, 
uşor şarjată, motivată de originea lor bucureşteană 
rău famată, printre care se află şi indivizi capabili, 
totuşi, să discearnă, să vadă dincolo de conjuncturi. 
Se simte din plin preferința regizorului pentru 
povestirea pe spații mici, episoadele prinzând relief 
într-o succesiune de evenimente cruciale pentru 
personajele sale principale, Diplomatul şi Darie. 

Elena Saulea: Demistificarea, fie ea şi prin soluții 
diversive, cu ambiguităţi sau anticlimax emoțional, 
deschide trapa unui suflu nou de care are nevoie 
formula estetică deja prezentă în alte cinematografii. 
Prin cenuşa imperiului se arată, istoriceşte vorbind, 
une fel de bruiaj al traseelor fireşti pentru o astfel 
de acţiune, rezerva emoţională fiind adăpostită 
în substratul mitico-magic, în timp ce deriziunea 
întâmplărilor în care omul este prins în mecanism 
arată a fi fără sfârşit, începutul fiind refăcut la finalul 
filmului. 

Eva Sîrbu: La Zaharia Stancu, ca şi la Blaier, 
tema este — omul caz-limită într-o situaţie-limită. 
Războiul. În carte variațiunile ţin de tipologie. În 
film, de sensul acelor tipologii. Blaier împinge tema 
mai departe, până ce ea scapă propriului sens, până ce 
nu mai e vorba de omul-limită într-o situaţie-limită, 

ci de limitele umanului în orice situație. Mai mult 
— şi demonstraţia aceasta Blaier o face pe parcursul 
întregului film — o situaţie-limită nu face decât să 
valoreze calitatea umană. Demonstrația se face cu 
ajutorul celor două personaje, Diplomatul şi Darie, 
privite însă mai puţin pe latura anecdotică a relației 
lor şi mai mult prin sensul sau sensurile acestei relaţii. 
Darie şi Diplomatul, acel personaj pitoresc şi dubios 
în egală măsură, devin, prin reducţie, Răul şi Binele, 
Frumosul şi Urâtul, forța şi slăbiciunea, începutul 
şi sfârşitul, dar mai ales, nevoia de completare, de 
comunicare dintre aceste noţiuni antagonice ca sens 
imediat, armonice ca sens filozofic. Armonice şi 
strict dependente. 


Prin cenuşa imperiului 


Regia — Andrei Blaier, scenariul — Zaharia 
Stancu, imaginea — Dinu Tănase, decoruri — Nicolae 
Edulescu, costume — Horia Popescu, muzica — Radu 
Serban, sunet — Bogdan Cavadia, Francisc Koos, 
montaj — Magda Chişe-Ghincioiu, interpretează: 
Gheorghe Dinică — Diplomatul, Gabriel Oseciuc 
— Darie, Cornel Coman — Spelbul, Irina Petrescu — 
Sârboaica, Ştefan Sileanu — Siteavul, Ferencz Bencze 
— Dodu, Jean Reder — Feldwebelul, Ernest Maftei — 
Țiganul, Florina Cercel — O grecoaică, Elena Albu 
— Altă grecoaică, Karoly Sinka — Subofiţerul, Boris 

Ciornei — Pescarul, Cornel Gârbea — Un sârb, Andrei 
Codarcea — Interpretul sârb, Constantin Rauţchi, 
Nucu Păunescu, Petre Gheorghiu-Goe, Traian 
Petruţ, Ion Porsilă. Lungime — 2864 de metri, color, 
cinemascop, producţie a Casei de filme 3. Premiera 
— 8 martie 1976. 

Filmul a primit Marele Premiu ACIN, Premiul 
ACIN pentru muzică — Radu Şerban. Prezentat la 
Festivalul internaţional de la Karlovy Vary filmul a 
fost distins cu Premiul de interpretare — Gheorghe 
Dinică. La Rencontres Internationales Film et 
Jeunesse de la Cannes filmul a obţinut Menţiunea 
specială a juriului. În 1978, prezentat la Festivalul 
internațional al filmului neorealist şi de avangardă 
de la Avellino, Prin cenuşa imperiului a obţinut 
Diploma de Onoare. 

FOTOGRAME DIN FILME 


Nunta de piatră 

ră 


Nunta de piat 

De ce trag clopotele, Mitică? 

De ce trag clopotele, Mitică? 

Felix şi Otilia 

Felix şi Otilia 

ărie 


Amintiri din copil 

Amintiri din copilărie 

Dincolo de nisipuri 

Dincolo de nisipuri 

Între oglinzi paralele 

Între oglinzi paralele 

Intunecare 

Intunecare 

Pădurea spânzuraţilor 

Pădurea spânzuraţilor 

Baltagul 

Baltagul 

Prin cenuşa imperiului 

Bibliografie selectivă 


Tudor Caranfil — Dicţionar de filme româneşti, Ed. 
Litera Internaţional, 2002. 

Călin Căliman — Istoria filmului românesc 1897 — 
2000, Ed. Fundaţiei Culturale Române, 2000. 

Cristina Corciovescu, Bujor T. Rîpeanu — 1234 
cineaşti români, Ed. Ştiinţifică, 1996. 

Laurenţiu Damian, Ana Marina Constantinescu — 
Despre lulian Mihu, aşa cum a fost, despre noi, aşa cum 
suntem, Ed. Video, f.a. 

Laurenţiu Damian — Elisabeta Bostan, Ed. Meridiane, 
1996. 

Dana Duma — Benjamin Fondane cineast, Artprint, 
2010. 

loan Lazăr — Filmele etalon ale cinematografiei 
româneşti (1897-2005), Ed. Felix Film, 2009. 

loan Lazăr — Cannes-ul românilor (1946-2010), Ed. 
Felix Film, 2010. 

Corneliu Medvedov — Ovidiu Gologan, Editată de 
UCIN, f.a. 

Grid Modorcea — Istoria gândirii estetice româneşti 
de film, Ed. Emin, 1997. 

Grid Modorcea — Dicționarul cinematografic al 
literaturii române, Ed. Tibo, 2004. 

Grid Modorcea — Dicţionarul filmului românesc de 
ficțiune, Ed. Cartea Românească, 2004. 

Grid Modorcea — Filmul românesc în context 
european, Ed. Aius, 2006. 

Virgil Petrovici — Pădurea spânzuraților, un film de 
Liviu Ciulei, Ed. Tehnică, 2002. 

Lucian Pintilie — bricabrac, Ed. Humanitas, 2003. 

Bujor T. Rîpeanu — Filmat în România, vol. 1 şi 2, Ed. 
Fundaţiei Pro, 2004, 2005. 

Bujor T. Rîpeanu — Filmat în România, Filmul 
documentar 1897 — 1948, Ed. Meronia, 2008. 

Romulus Rusan — Arta fără muză, Ed. Dacia,1980. 

Romulus Rusan — Filmar, Ed. Eminescu, 1984. 

Elena Saulea — Cinci regizori, cinci voci distincte, 
Editată de UCIN, 2010. 

Tudor Vlad — Fascinația filmului la scriitorii români 
(1900 — 1940), Ed. Fundaţia Culturală Română, 1997. 

*** Premiile cineaştilor 1970 — 2000, Editată de 
UCIN, 2001. 

*** Colecţia revistei Cinema, 1965-1989. 

*** Revista Cinefile, nr. 1, ANF, 2010. 

CUPRINS 


Introducere. Cuvântul şi imaginea. Un secol 


de dialog literatură = [ăi cae ae ee i ei 5 
D Inceputurile co sa mod toscane dag ca alea 5 
II. Perioada interbelică. Ecranizări, teorie, 
lëgisläti Cipori scie gis betie aia at a... 9 
III. Filmul îşi caută scenariștii. Intre anonimi şi 
Clas iC (RR O RER OR EEE PIURE IS ARII 13 
1. Ion Agârbiceanu — Nunta de piatră (Fefeleaga 
S1 La O NUNIA) ot a n aa lt 22 
2. Ion Luca Caragiale — De ce trag clopotele, 
Mitică? (D-ale carnavalului şi alte Momente).......... 31 
3. George Călinescu — Felix şi Otilia (Enigma 
ONEN esn e iti ada ai E A 41 
4. Ion Creangă — Amintiri din copilărie................ 51 
5. Fănuş Neagu — Dincolo de nisipuri (Îngerul a 
E pai od 10 ee III A RI RR IR, 62 
6. Camil Petrescu — Între oglinzi paralele (Ultima 
noapte de dragoste, întâia noapte de război)........... 75 
7. Cezar Petrescu Întunecare......... ceeace 83 

8. Marin Preda — Moromeţii... nene eee eee 94 


9. Liviu Rebreanu — Pădurea spânzuraţilor......104 
10. Mihail Sadoveanu — Baltagul... 114 
11. Ioan Slavici — Pădureanca........ ne ne neeneaaaea 123 
12. Zaharia Stancu — Prin cenuşa imperiului 
(Jocul cu MOR LOC) coma sănii art 133 
Fotograme din ŢINE see ceaiorie 142 
Bibliografie selectiva. ne sonica ai ni ai 165 

În aceeaşi colecție: 

* Dana Duma - GOPO 

e Călin Căliman - JEAN MIHAIL 

e Aura Puran - PAUL CĂLINESCU 

e Mircea Alexandrescu - LIVIU CIULEI 

e Laurenţiu Damian - ELISABETA BOSTAN 

e Jean Georgescu - TEXTE DE SUPRAVIETUIRE 

e Călin Căliman - ION BOSTAN 

* Dinu-loan Nicula - CĂLĂTORIE ÎN LUMEA ANIMAȚIEI 
ROMÂNEŞTI 

e Nicolae Cabel - VICTOR ILIU 

* Doina Bunescu - COLEA RÂUTU 

* Corneliu Medvedov - OVIDIU GOLOGAN 

e Mihnea Gheorghiu - FIERUL ȘI AURUL 

* Manuela Cernat - JEAN NEGULESCU 

e Marin Mitru - MIRCEA DRĂGAN 

* PREMIILE CINEAŞTILOR 1970 - 2000 

* Viorel Domenico - CLAYMOOR 

* PREMIILE CINEAŞTILOR 2000 - 2005 

* Elena Saulea - CINCI SCENOGRAFI LA RAMPĂ 

e Călin Căliman - CINCI ARTIȘTI AI IMAGINII 

* Ioana Popescu - DE VORBĂ CU IOAN GRIGORESCU 

* Elena Saulea - CINCI REGIZORI, CINCI VOCI DISTINCTE 

* Eva Sîrbu - ACTORI CARE NU MAI SUNT 

* Dana Duma - BENJAMIN FONDANE CINEAST 

e Călin Căliman - ILARION CIOBANU 

e Mihnea Gheorghiu - CANTEMIR 

* David Reu - DOCUMENTARIȘTI. STUDIOUL 

CINEMATOGRAFIC „ALEXANDRU SAHIA” 
* Elena Saulea - EPOPEEA NA ȚIONALĂ CINEMATOGRAFICĂ 
e Constantin Pivniceriu - CINEMA LA BUFTEA 


Grafica pentru coperţile colecţiei:| MICU VENIAMIN 


